
VOORWOORD 


Die  gemeente  Swellendam  het  ‘n  unieke  ontstaansgeskiedenis.  Die  gemeente  Swellendam 
wil  egter  niks  anders  wees  as  kerk  van  Jesus  Christus  nie.  Dit  is  vanjaar,  1998,  veertig  jaar 
gelede  dat  die  gemeente  gestig  is.  Dit  is  met  groot  dankbaarheid  dat  die  gemeente  terugkyk 
op  al  die  jare  waarin  die  Heer  van  die  Kerk  die  gemeente  gelei  en  gedra  het.  Hierdie  blad 
wil  iets  van  die  geskiedenis  vertel  deur  ‘n  onthoublad  te  wees.  Die  amptelike  geskiedenis 
kan  D.V.  weer  geskryf  word  wanneer  die  gemeente  vyftig  jaar  oud  is. 

Baie  dankie  aan  elkeen  wat  op  een  of  ander  manier  ‘n  bydra  gelewer  het  om  die  blad  die  lig 
te  laat  sien.  Dankie  aan  die  vorige  predikante  en  hulle  vrouens  vir  hulle  “onthou”.  Dankie 
aan  al  die  lidmate  wat  hulle  herinneringe  op  skrif  of  mondelings  gedeel  het. 

Daar  is  in  die  opstel  van  die  blad  gesteun  op  ou  notuleboeke,  bronne  van  die  NG  Kerk,  en 
daar  is  ruim  gebruik  gemaak  van  die  gedenkblad  wat  in  1968  deur  ds.  Andries  Brandt 
opgestel  is,  toe  die  gemeente  sy  tiende  bestaansjaar  gevier  het. 

In  besonder  dank  aan  Johannes  Swart,  Carin  van  Nieuwenhuizen,  Ronél  Joubert  en  Dawie 
Fourie  vir  die  hulp,  bystand  en  harde  werk  om  die  blad  gereed  te  kry. 

Thomas  Joubert. 

VORIGE  PREDIKANTE  EN  LIDMATE  ONTHOU 


ANDRIES  BRANDT 

Ds.  Andries  Brandt  was  die  seun  van  Ds.  LE  Brandt  en  Johanna  van 
Warmelo,  dogter  van  Ds.  NJ  van  Warmelo.  Johanna  Brandt  het  tydens  die 
Tweede  Vryheidsoorlog  in  en  om  Pretoria  as  spioen  vir  die  Boerekrygers 
diens  gedoen.  In  haar  boek  Die  Kappie  Kommando  word  haar  verhaal  ver- 
tel.  Andries  Brandt  het  aan  die  Universiteit  van  Pretoria  studeer  en  tegelyk- 
ertyd  as  vlieënier  gekwalifiseer.  Hy  het  ook  in  Nederland  en  Engeland 
verder  studeer.  Sy  eerste  gemeente  was  in  Kenia,  in  wat  vandag  tentma- 
kersbediening  genoem  word.  Daarna  was  hy  in  ‘n  kombinasie  Durban- 
Memel.  Vir  ‘n  kort  rukkie  was  hy  en  sy  vrou  Joan  in  die  gemeente  Ermelo. 
Daarvandaan  het  hy  na  Kaapstad  verhuis  waar  hy  uiteindelik  ook  emeritaat 
aanvaar  het.  In  Kaapstad  het  hy  ook  pionierswerk  gedoen.  Die  gemeente 
kon  hom  nie  regtig  vergoed  nie,  daarom  het  hy  tydelik  onderwys  gegee  en 
was  hy  en  sy  vrou  later  albei  eiendomsagente. 

Ds  Brandt  was  seker  een  van  die  land  se  bekendste  radiopredikers  en  het  ten  minste  een  keer  per 
maand  ‘n  radiopreek  behartig.  Sy  besondere  stem  was  vir  gereelde  luisteraars  bekend.  Op  ‘n  keer 
het  hy  in  die  Karoo  teenspoed  met  sy  motor  gehad.  Hy  moes  ver  loop  om  hulp  te  soek.  Die  wild- 
vreemde  boer  het,  toe  hy  Ds.  Brandt  s e:"Goeie  móre”  hoor,  dadelik  gesê:  “My  aarde  Ds.  Brandt, 
kom  in.  ” 

Na  sy  aftrede  het  hulle  na  Kanada  verhuis  waar  hy  in  1991  in  Vancouver  oorlede  is.  Ds.  en  Mev. 
Brandt  was  geliefd  in  Swellendam. 

LIDMATE  ONTHOU  VIR  Ds.  ANDRIES  BRANDT 

Ds.  Brandt  het  vir  ons  baie  beteken  in  daardie  moeilike  tyd.  Ons  was  maar  herderloos  en  was  baie 
bly  toe  ds.  Brandt  ons  kom  moed  in  praat  het.  Ek  onthou  ons  moes  maar  gewoond  raak  aan  sy 
Hollande  aksent.  Hy  het  dikwels  by  Landplaas  in  die  ou  groot  huis  kerk  gehou.  Hy  het  vir  ons  gesê 
voor  ons  oorkom  na  die  Hervormde  Kerk  moet  ons  eers  mooi  besin,  of  ons  volkome  seker  is  of  ons 
wil  oorkom.  Hy  wil  ons  nie  afrokkel  van  die  NG  Kerk  nie.  Hy  het  half-HoIlands  gepraat,  en  was  ‘n 
mens  wat  met  almal  kon  gesels. 

Ds.  en  Mev.  Brandt  was  goeie  mense.  Ds.  Brandt  het  homself  nie  opgedring  tydens  die  afstigting  nie. 
Hy  het  gehandel  volgens  wat  die  lede  van  hom  verwag  het. 

‘n  Baie  kalm  en  waardige  man.  Hy  het  baie  goeie  preke  gelewer  met  so  ‘n  effense  aksent  wat  my 
baie  geboei  het. 

Hy  was  baie  waardig  met  ‘n  pragtige  rustige  omgang  met  gemeentelede.  Hy  het  almal  se  name  geken 
alhoewel  hy  nooit  op  Swellendam  gewoon  het  nie.  ‘n  Sekere  motorhawe  eienaar  was  wel  ter  tale;  hy 
kon  sonder  om  te  dink  rympies  vloek,  maar  in  ds.  Brandt  se  teenwoordigheid  het  hy  nie  ‘n  skewe 
woord  gesê  nie.  Almal  het  altyd  gewonder  hoe  hy  dit  regkry  dat  daar  nie  eers  een  woordjie  uitglip 
nie. 

Ek  onthou  die  Brandts  as  nederige  mense  wat  altyd  iets  vir  hulle  medemens  oorgehad  het.  Hy  het 
soms  by  ons  oorgebly  as  hy  op  Landplaas  moes  preek  en  ons  het  almal  lekker  saam  verkeer.  Hy  was 
by  die  inwyding  van  die  kerkgebou,  maar  het  nie  die  eerste  baba  gedoop  nie. 

LIDMATE  ONTHOU  Ds.  HUYZERS 

Ds.  WFH  Huyzers  het  verlof  by  sy  gemeente,  Duncanville,  gekry  en  het  ‘n  aantal  maande  in 
Swellendam  kom  werk.  Hy  en  sy  gesin  het  tuisgegaan  in  die  tuishuis  van  Oom  Loutjie  Swart.  Ds. 
Huyzers  was  vir  my  persoonlik  ‘n  predikant  van  wie  ek  baie  gehou  het,  en  ons  as  gemeente  het  in  die 
kort  tydjie  vir  hom  en  sy  vrou  baie  lief  geword.  Hy  het  anders  as  wat  ons  gewoond  was  gepreek.  Hy 
het  so  ‘n  mooi  manier  van  gesels  in  sy  preke  gehad.  Mens  wil  graag  nog  geluister  het.  Sy  preke  was 
anders  as  die  NG  predikante  se  preke. 

ONTHOU. 

Graag  wil  ek  die  gemeente  Swellendam  van  harte  gelukwens  met  sy  40ste 
verjaardag.  Ek  kan  dit  byna  nie  glo  dat  die  gemeente  al  so  oud  kan  wees  nie! 
Nogtans  dra  ek  en  my  vrou  nog  altyd  aangename  herinneringe  in  ons  aan  die 
tyd  wat  ons  daar  deurgebring  het. 

Ek  onthou  nog  ons  aankoms  by  Swellendam  na  twee  dae  se  reis  van  Pretoria 
af  goed.  Byna  al  40  lede  van  die  gemeente  het  ons  sowat  16km  van  die  dorp 
af  ingewag  en  ons  hartlik  verwelkom  met  heerlike  koffie  en  eetgoed. 

Soos  omstandighede  dit  wou  hê  het  ons  meubels  ‘n  week  na  ons  op 
Swellendam  aangekom.  Oom  en  Tannie  Eksteen  van  Niekerk  het  ons  vir  die 
week  by  hulle  aan  huis  geneem  en  gou  tuis  laat  voel. 

Een  van  die  uitstaande  gebeurtenisse  in  die  geskiedenis  van  die  gemeente 
Swellendam  was  die  inlywing  van  die  wyk  Oudtshoorn  by  Swellendam.  Vir  die  geleentheid  het  ons 
en  ‘n  paar  van  die  kerksraadslede  die  Sondag  Oudtshoom  toe  gegaan  en  daar  ‘n  erediens  gehou  - die 
eerste  Hervormde  diens  aldaar.  Ons  het  een  van  die  Weermag  se  bungalows  vir  hierdie  doel  gebruik 
en  die  erediens  met  Psalm  146:1  begin.  Dit  was  baie  aandoenlik  en  menige  lidmaat  het  dit  met  ‘n 
knop  in  die  keel  gesing.  Ons  was  sowat  20  mense  bymekaar,  insluitend  dr.  en  mev.  JW  Pont,  wat 
alles  georganiseer  het.  Dr.  Pont  is  ook  gekies  as  die  eerste  ouderling  van  die  wyk. 

Die  klompie  NG  lidmate  in  Swellendam  wat  oorgekom  het  na  die  Hervormde  Kerk  het  baie  maklik 
aangepas  en  ingeskakel.  Wyle  ds.  Brandt  van  Kaapstadgemeente  het  reuse  werk  in  die  verband 
gedoen.  A1  waarmee  hulle  nie  wou  meedoen  nie,  was  die  voorleser  by  die  eredienste.  Die 
Nagmaalsbeker  het  geen  probleem  opgelewer  nie.  Ek  kan  nie  onthou  of  daar  van  strikdassies  gebruik 
gemaak  was  of  nie. 

Die  gesindheid  van  die  gemeentelede  was  ongelooflik  en  almal  het  hartlik  saamgewerk.  By  twee 
dankofferfeeste  het  ons  so  baie  ondersteuning  van  die  hele  gemeenskap  ondervind  dat  ons  vir  ons  eie 
lidmate  moes  vra  om  nie  aan  die  begin  van  die  dankfees  van  die  ware  te  koop  nie,  maar  eers  die  ander 
mense  ‘n  kans  moet  gee! 

By  ons  vertrek  uit  die  gemeente  het  al  die  lidmate  weer  op  dieselfde  plek  waar  hulle  ons  die  eerste 
keer  ontmoet  het,  bymekaar  gekom  en  daar  het  ons  van  mekaar  afskeid  geneem.  Onnodig  om  te  sê 
daar  het  by  die  geleentheid  baie  trane  gevloei.  Ekself  het  soos  ‘n  kind  gesnik. 

Ek  hoop  die  40-jarige  feesviering  sal  baie  geseënd  wees.  Die  Here  se  seën  gaan  met  die  gemeente. 

Thys  Naude. 

LIDMATE  ONTHOU  Ds.  THYS  NAUDE. 

Hy  was  die  regte  man  op  die  regte  tyd. 

Ons  was  baie  bly  toe  hy  so  gou  na  ds.  Huyzers  kon  kom.  Hy  het  met  ‘n  pienk  Plymouth  hier 
aangekom.  Hy  was  ‘n  gesinsman  en  het  maklik  met  die  gemeente  verkeer.  Hy  was  ‘n  goeie  en  dier- 
bare  mens  met  vrou  en  al.  Hy  was  ‘n  klein  mannetjie,  een  van  ‘n  tweeling,  hemp  altyd  te  groot.  Hy 
was  ‘n  goeie  predikant.  ‘n  Goeie  prediker.  Hy  kon  vrolik  of  emstig  wees  soos  die  situasie  vereis  het. 

Ds.  Thys  Naude  het  die  eerste  troue  in  die  gemeente  waargeneem,  naamlik  die  van  Herman  Lourens 
en  Christa  Blom.  Hy  het  ook  die  eerste  kind  gedoop,  nl.  Evalu  Badenhorst.  Hy  het  so  baie  geskenke 
in  die  vorm  van  voedsel  gekry  dat  hy  dit  moes  uitdeel.  Hy  en  sy  vrou  was  baie  vriendelik  en 
opgeruimd.  Hy  het  goed  klaargekom  met  jong  mense.  Hy  het  sy  beroep  uitgeleef.  Hy  is  net  te  gou 
hier  weg. 

Oom  Boy  de  Wet  het  gehoor  dat  ds.  Naude  saam  met  Johannes  Swart-hulle  Struisbaai  toe  gaan  om 
te  gaan  visvang.  Oom  Boy  sê  toe  dat  hy  die  vis  wat  ds.  Naude  vang  rou  sal  opeet.  Hulle  is  laat  hier 
weg  en  by  die  see  gekom  was  die  omstandighede  vir  galjoen  nie  eintlik  ideaal  nie,  maar  daar  moet 
visgevang  word.  Ten  spyte  daarvan  vang  die  dominee  toe  sy  eerste  galjoen.  Die  aand  gaan  wys  hy 
vir  Oom  Boy.  Sy  woorde:  “Oom  Boy,  jy  mag  bietjie  sout  opgooi  voor  jy  hom  rou  begin  eet!” 


Ds.  MJ  NAUDE 

Ds.  FJH  BUITENDAG.  SO  ONTHOU  ONS. 

Wat  gister  gebeur  het  onthou  ‘n  mens  maklik,  want  dit  is  nog  vars  in  die 
geheue,  wat  meer  as  dertig  jaar  gelede  gebeur  het,  kan  ‘n  mens  nie  meer  so 
goed  onthou  nie.  Maar  toe  ons  eers  begin  terugdink  was  ons  verras  om  te 
besef  dat  ons  baie  meer  onthou  as  wat  ons  verwag  het.  Dit  is  omdat  die 
gemeente  Swellendam  so  ‘n  besondere  indruk  op  ons  gemaak  het,  en  omdat 
ons  so  gelukkig  daar  was.  Die  liefde  en  hartlikheid  waarmee  ons  ontvang  is, 
sal  ons  altyd  onthou.  Die  hele  gemeente  het  ons  op  die  Ashton-pad  ingewag, 
en  toe  ons  by  die  pastorie  kom,  was  ons  meubels  gerangskik  en  alles  op  sy 
plek. 

Die  pastorie  was  gerieflik,  het  lekker  gewoon  en  het  in  ons  behoeftes  voor- 
sien.  Ons  is  dankbaar  dat  daar  ook  vir  ons  kinders  ‘n  besondere  plekkie  in 
die  harte  was.  Die  rol  wat  oom  Mollie  en  tant  Hannie  Dunn  gespeel  het  sal 
ons  nooit  vergeet  nie.  Waar  ons  ouers  en  ons  kinders  se  grootouers  ver  was, 
het  hulle  die  plek  goed  volgestaan. 

Wat  die  gemeente  ookal  gedoen  het,  is  met  oorgawe  gedoen.  Daar  was  nie  ‘n  gemeente  in  die  hele 
kerk  met  ‘n  beter  persentasie  kerkbesoek  nie.  Maar  dit  het  nie  alleen  kerkbesoek  gegeld  nie,  maar 
ook  die  dankfeeste,  straatmarkte  en  elke  projek  wat  aangepak  is.  Mededeelsaamheid  was  ook  ‘n  uit- 
staande  kenmerk.  Dit  wat  die  Here  in  sy  groot  liefde  geskenk  het,  is  ook  met  ons  gedeel.  Dieselfde 
gesindheid  het  ons  ook  in  die  gemeenskap  ervaar.  Ons  dink  hier  aan  twee  gesinne  wat  nie  aan  ons 
kerk  behoort  het  nie.  Ons  onthou  graag  vir  oom  Douw  en  tannie  Maud  Steyn  en  dan  ons  direkte 
bure,  oom  Boy  en  tant  Miemie  de  Wet. 

Die  Swellendam  Hervormdegemeente  het  die  Nederduitsch  Hervormde  Kerk  in  die  gebied  ‘n  vas- 
trapplek  gegee.  Ons  kon  destyds  eredienste  hou  op  Oudtshoorn,  De  Rust  en  Hartenbos  en  so  die  lid- 
mate  wat  met  die  kerk  voeling  verloor  het,  inskakel.  Waar  daar  op  George  net  een  huisgesin  was,  is 
daar  nou  ‘n  gemeente  en  was  ons  al  bevoorreg  om  daar  ‘n  erediens  by  te  woon.  Oudtshoom  is  ook 
al  selfstandig.  Met  ootmoedige  dankbaarheid  sien  ons  hoe  God  self  deur  sy  Woord  en  Gees  sy  kerk 
laat  groei  het. 

Hartlik  gelukgewens  met  u veertigste  verjaardag.  Mag  God  u in  die  toekoms  net  so  ryklik  seën. 

Ds.  en  Mev.  FJH  Buitendag. 

DIE  GEMEENTE  ONTHOU  Ds.  FRIKKIE  BUITENDAG. 


Ons  was  bekomerd  of  ons  na  ds.  Naude  nou  weer  ‘n  predikant  sal  kry.  Maar  die  Here  was  vir  ons 
goed  en  spoedig  het  ons  vir  ds.  Buitendag  beroep  en  gekry.  Hy  was  ook  ‘n  baie  sagte  en  dierbare 
mens  met  vrou  en  al.  Hy  was  baie  stil,  rustig  en  ernstig.  Hy  kon  ook  baie  goed  ‘n  kerkraads-  of 
gemeentevergadering  lei.  Hy  was  sag  van  geaardheid;  almal  was  eenders  in  sy  oog.  Alle  mense  het 
van  hom  gehou  - ook  die  NG  mense. 


Ds.  Buitendag  was  stiller  as  ds.  Naude.  Hy  was  ‘n  goeie  prediker.  Hy  het  sonder  sy  preek  op  die 
preekstoel  geklim.  Hy  het  met  die  gemeente  gesels  en  dit  het  nie  soos  ‘n  preek  gevoel  nie. 


Ds.  DJ  MULLER  ONTHOU. 

Ons  was  baie  jonk  toe  ons  in  die  gemeente  aangekom  het.  Ek  23,  en  my  vrou 
Christa  22.  In  Januarie  1973  het  ons  na  Swellendam  verhuis.  Nooit 
voorheen  was  ons  ver  van  familie  en  vriende  nie.  Daarom  was  ons  maar  baie 
bekommerd  en  angstig  oor  die  verhuising  na  die  Kaap. 

Op  Buffeljagsrivier  het  die  gemeente  ons  ingewag.  Die  jong  mense  van  die 
gemeente  was  twee  maal  so  oud  as  ons.  Aanvanklik  was  dit  maar  baie  moei- 
lik  om  nie  vir  mense  soos  Johannes  en  Juanita  en  andere  “oom”  of  “tannie” 
te  sê  nie.  As  ek  reg  onthou  is  ons  weer  Januarie  1975  Transvaal  toe. 

Ons  het  maar  moeilik  aangepas  by  die  Kaapse  kultuur  en  was  sekerlik  nie 

sosiaal  genoeg  nie.  Ek  dink  ‘n  deel  van  die  gemeente  wou  gehad  het  dat  ons  meer  formeel  moes  wees 
en  meer  betrokke  by  allerhande  komitees  en  vergaderinge.  Ons  het  ons  egter  by  die  kerkwerk  bepaal. 
Gelukkig  was  daar  mense  soos  Oom  Albertus  Moolman  en  Tant  Miemie  en  Oom  Van  Niekerk 
Eksteen  en  sy  vrou  e.a.  wat  ons  die  nodige  onderskraging  gegee  het.  Oom  Van  Niekerk  het  tydig  en 
ontydig  by  die  pastorie  opgedaag  om  te  kyk  hoe  dit  gaan.  Hy  het  so  daarvan  gehou  om  die  vrouens, 
my  vrou,  ma  en  skoonma  inkluis,  altyd  te  groet  met  ‘n  stewige  omhelsing  en  ‘n  behoorlike  kus. 

Ou  Oom  Barrie  was  altyd  so  besorg  oor  die  godsdiens  wat  so  duur  word  as  die  Algemene 
Kerkvergadering  ‘n  traktementsaanpassing  aanbeveel,  maar  rook  sou  hy  nooit  opgee  nie,  selfs  al  kos 
dit  “'n  pond  per  stop”  soos  hy  dit  gestel  het.  Klein  Barrie  was  ons  orrelis  en  het  net  op  gehoor 
gespeel.  Ons  Psalms  en  Gesange  was  dus  beperk  tot  wat  hy  kon  speel.  Tant  Kootjie  het  oorkant  die 
straat  gewoon  en  sy  het  ons  op  hoogte  gehou  van  alle  sosiale  nuus. 

Ons  seun,  Jan,  is  in  April  1973  in  Pretoria  gebore  tydens  ‘n  Algemene  Kerkvergadering.  Hy  is  op 
Swellendam  gedoop  deur  ds.  Brandt.  Tydens  ons  verblyf  in  Swellendam  het  ek  die  voorreg  gehad 
om  my  M.Th.  in  Ou  Testamentiese  wetenskap  o.l.v.  dr.  Jonker  in  Stellenbosch,  te  verwerf.  Oom 
Albertus  Moolman  se  dogter  Wilna  het  letterlik  dag  en  nag  getik  aan  my  verhandeling.  Oom  Albertus 
Coetzee  het  daardie  tyd  nog  ‘n  melkery  buite  die  dorp  gehad.  Tydens  my  pa-hulle  se  besoek  aan  ons, 
het  ons  een  aand  daar  gaan  eet.  Die  manne  kon  kies  wat  hulle  wou  drink  - voor  die  voet  natuurlik 
KWV  Brandewyn.  Die  vrouens  en  die  dominee  het  egter  soetwyn  gekry  sonder  dat  gevra  is  wat  hulle 
wou  drink.  Aan  tafel  vra  Oom  Albertus  my  toe  om  "iets  te  sê  “Gelukkig  net  voor  ek  begin  met  ‘n 
“speech”,  sien  ek  hy  buig  sy  hoof  en  ek  doen  toe  ‘n  tafelgebed,  wat  gelukkig  blyk  die  regte  keuse  te 
wees. 

Ons  seun  was  so  18  maande  oud  toe  hy  ‘n  kopspeld  insluk.  Dit  was  ‘n  groot  konsternasie  en  dr. 
Weich  het  ‘n  spesialis  in  die  Kaap  gebel  vir  raad,  maar  gelukkig  het  die  speld  na  ‘n  paar  dae  aan  die 
ander  kant  uitgekom.  Oom  Albertus  Coetzee  was  egter  geensins  beindruk  nie,  want  toe  hy  klein  was, 
het  hy  spykers  ingesluk  - aldus  hom. 

Huisbesoek  saam  met  Oom  van  Niekerk  Eksteen  was  ‘n  plesier.  Hy  het  nie  veel  tyd  gehad  vir  gin- 
negaap  nie,  maar  het  gou  die  teenwoordiges  gemaan  om  die  dominee  kans  te  gee  om  sy  werk  te  doen 

- Dominee  het  nie  net  kom  kuier  nie,  hy  het  gekom  “om  sy  skapies  te  versorg.  ” Na  die  eerste  kop- 
pie  kitskoffíe  wat  hy  by  ons  gedrink  het,  is  hy  summier  dorp  toe  om  vir  ons  ‘n  koffiepot  en  koffiesak 
en  moerkoffie  te  koop  - want  nooit  weer  wil  hy  by  ons  kitskoffie  kry  nie. 

Oom  Gideon  Odendaal  het  nog  ‘n  wettige  stookketel  op  sy  plaas  gehad  met  ‘n  hanepoot  wingerdjie 

- ongelukkig  het  die  dominee  nooit  ‘n  botteltjie  gekry  nie. 

In  Swellendam  is  daar  daardie  tyd  gepraat  van  ‘n  “Dankfees”  i.p.v.  “Kerkbasaar”.  Dit  is  so  ‘n  mooi 
en  veelseggende  benaming  wat  gerus  in  die  res  van  die  gemeentes  in  ons  kerk  ook  gebruik  kan  word. 
Ons  het  daardie  tyd  dienste  gehou  op  Swellendam,  Worcester,  George,  Oudtshoorn  en  Beaufort-Wes 
asook  ‘n  weeklikse  kapelaansperiode  op  Oudtshoom  en  George. 

Op  Worcester  het  ons  aanvanklik  diens  gehou  aan  huis  van  Ouderling  Riekert,  wat  ook  voorsanger 
was  - al  die  Psalms  en  Gesange  is  op  dieselfde  wysie  ingesit,  maar  ons  het  darem  reggekom  - nie  een 
van  ons  ander  kon  dit  in  elk  geval  beter  doen  nie.  Die  diaken  op  Worcester  was  Bertie  Marais.  Hy 
en  sy  vrou  Joey  was  vir  ons  goud  werd.  Bertie  het  my  gewys  hoe  jy  gou-gou  ‘n  braaivleisvuur  aan 
die  gang  kry  deur  ‘n  bakkie  met  petrol  te  gebruik  in  stede  van  fynhoutjies  - vra  hom  gerus  hoe  dit 
werk. 

Een  maaltyd  wat  ek  seker  nooit  sal  vergeet  nie  was  juis  by  die  Marais.  Ek  was  op  pad  terug 
vanaf  Stellenbosch  waar  ek  die  hele  dag  navorsing  gedoen  het.  Ek  het  die  aand  op  Worcester  by  hulle 
aangegaan  vir  ‘n  koppie  koffie.  Hulle  was  net  klaar  met  aandete,  maar  Joey  het  nog  gebraaide 
skaapvleis  en  vars  brood  oorgehad,  wat  sy  dan  ook  aan  my  voorgesit  het.  Ek  moes  myself  dwing  om 
nie  aan  te  hou  eet  nie! 

Ons  het  op  Beaufort-Wes  ook  aan  huis  van  die  ouderling  diens  gehou.  Dit  was  altyd  ‘n  aanddiens 
nadat  ons  die  oggend  ‘n  diens  op  Swellendam  gehad  het.  Na  die  diens  het  hy  altyd  ‘n  heerlike  bot- 
tel  soetwyn  oopgemaak  en  dan  het  ons  gehuier  tot  in  die  vroeë  oggendure.  Ons  het  een  maal  per 
maand  daar  kerk  gehou.  Oom  Wal  en  Tannie  San  van  der  Wal  was  ons  steunpilare  op  Oudtshoom. 

6 


Oom  Wallie  was  kolonel  in  die  weermag  en  ouderling  aldaar.  Een  oggend  tydens  die  doopdiens  was 
daar  ‘n  probleem.  Toe  die  kleintjie  gedoop  moet  word,  was  daar  geen  water  nie  - die  diens  was  in  ‘n 
weermagsaal.  Ons  het  toe  maar  aangehou  sing  - Oom  Wallie  is  inderhaas  huis  toe  en  het  ‘n  enemel- 
bakkie  met  water  gebring  om  die  kleintjie  te  doop. 

Ons  het  ook  die  voorreg  gehad  om  M.E.R.  in  haar  huis  op  Swellendam  te  besoek. 

Groete. 

Ons  hoop  om  eendag  tydens  ‘n  besoek  aan  Suid-Afrika  ‘n  draai  te  maak  in  Swellendam. 

Diederik  Muller. 

DIE  LIDMATE  ONTHOU  Ds.  DIEDERIK  MULLER 

Hy  het  sy  werk  gedoen,  maar  was  onervare. 

Ds.  Muller  was  nog  baie  jonk  en  kon  met  vrou  en  al  nie  dadelik  so  goed  aanpas  in  die  gemeente  nie. 

Vir  ons  wat  nou  die  - hoe  sal  ek  nou  sê  - meer  die  ouer  predikante  gewoond  was,  moes  eers  gewoond 
raak  aan  ds.  Muller  se  manier  van  preek.  Hoe  langer  ons  hom  geken  het,  het  ons  ook  aan  hom 
gewoond  geraak. 

Hulle  was  maar  baie  jonk  toe  hulle  hier  gekom  het.  Hy  was  meer  betrokke  by  die  jonger  mense.  Mev. 
Muller  was  die  eerste  predikantsvrou  wat  dit  gewaag  het  om  met  ‘n  langbroek  (en  ‘n  mini)  te  ver- 
skyn. 

Ons  het  goed  klaargekom. 

Dr  ANDRÉ  DREYER  ONTHOU. 

(Dr  Dreyer  was  nooit  predikant  van  Swellendam  nie,  maar  meermale  konsulent,  waarvan  een  keer 
meer  as  agtien  maande.) 

Ek  is  in  1966  in  Kaapstad  bevestig.  Ons  Hervormers  was  destyds  sommer  baie  dun  gesaai  in  die 
Kaap.  Die  Ring  het  bestaan  uit  die  gemeentes:  Kaapstad,  Swellendam.  Port  Elizabeth,  Oos-Londen, 
Dordrecht  en  Queenstown.  Daar  was  sommer  baie  groot  braaklande  van  honderde  kilometer  tussen 
sommige  van  die  gemeentes.  By  die  eerste  Ringsvergadering  van  die  destydse  Ring  van  Kaapland 
wat  ek  in  Junie  bygewoon  het;  is  ek  benoem  as  konsulent  vir  Swellendam.  By  geleentheid  was  ek 
ook  konsulent  vir  Oos-Londen  en  vir  heelwat  jare  ook  vir  Port  Elizabeth. 

Na  ds.  Stoffel  Botha  se  vertrek  het  ek  al  die  paaie  na  Swellendam  goed  leer  ken,  want  ek  moes  gereeld 
padvat  soontoe.  As  ek  reg  onthou,  het  die  gemeente  so  ‘n  stuk  of  vyftien  beroepe  uitgebring  voordat 
prop.  D.J.  Muller  die  beroep  aangeneem  het.  Met  die  lang  bedenkingstyd  van  ses  weke  wat  daardie 
jare  vir  ‘n  predikant  gegee  is  om  oor  die  beroep  te  besin,  was  die  gemeente  ongeveer  18  maande 
herderloos.  Na  sy  vertrek  het  Swellendam  weer  talle  beroepe  uitgebring,  ek  meen  dit  was  18,  voor- 
dat  die  volgende  man,  prop.  PB  Boshoff  die  beroep  aanvaar  het.  Die  gemeente  was  bykans  twee  jaar 
vakant. 

By  albei  langdurige  vakatures  moes  die  kerkraad  sorg  dat  alles  reg  verloop.  Ek  was  net  die  brand- 
siekinspekteur  wat  maandeliks  gaan  inloer  het  om  te  kyk  of  al  die  gemeentelike  skapies  goed  versorg 
word.  Dan  het  ek  Vrydag  en  Saterdag  huisbesoek  gedoen  en  Sondag  gepreek,  nagmaal  bedien  en 
kerkraads-en  of  gemeentevergaderings  gelei.  Oudtshoom  was  toentertyd  nog  net  ‘n  wyk  van 
Swellendam.  Ook  daar  het  ek  gereeld  eredienste  gehou  en  nagmaal  bedien.  Dikwels  het  ek  sommer 
“Fidelity  Guards”  se  rol  gespeel  en  die  offergawes  saamgebring  na  Swellendam,  tot  groot  verligting 
van  Johannes  Swart  wat  toe  die  kassier  was. 

Ek  was  so  baie  uithuisig  a.g.v.  die  afstande  van  Kaapstad  gemeente  wat  Weskus  langs  tot  by 
Springbok  geloop  het,  dat  ek  nie  my  gesin  tuisgelaat  het  as  ek  hulle  by  geleentheid  kon  saamneem 

nie  Met  Nagmaalstye  in  Swellendam  het  my  vrou  en  kinders  saamgekom.  Hervormers  is  gasvrye 
mense  en  hulle  het  dié  in  oorvloed  aan  ons  gesin  betoon.  Sondae  het  gewoonlik  tant  Evelyn  Swart, 
0f  Johannes  en  Juanita  Swart  of  oom  Barrie  en  tante  Cornelie  Badenhorst  se  tafels  vir  ons  reggestaan. 
Soos  net  ons  mense  dit  kan  doen  het  die  tafels  natuurlik  altyd  oorgeloop  van  smullekker  boerekos  uit 
die  boonste  rakke.  By  enkele  geleenthede  het  hulle  bietjie  blaaskans  gesoek  en  ons  dan  vir  ete 
geneem  by  die  hotel  Ten  Damme  of  Swellengrebel. 

KUIER-  EN  SLAAPPLEKKE. 

Nagmaalsnaweke  was  huisbesoek-,  kuier-en  oorblytyd.  Slaapplek  vir  'n  hele  huisgesin  was  me  so 
maklik  beskikbaar  soos  vir  een  persoon  nie.  Oom  Barrie,  klein  Barrie  en  Johanna,  Pieter  en  Magriet, 
Johannes  en  Juanita,  tant  Miemie  en  oom  van  Niekerk  Eksteen,  is  van  die  name  wat  ek  onthou  waar 
ons  een  of  meer  kere  tuis  was.  As  ek  van  die  ander  vergeet  het,  vra  ek  verskoning  want  al  die 
Hervormde  Swellendammers  het  ons  met  gasvryheid  en  vriendelikheid  ontvang,  versorg  en  getrak- 
teer. 

“WAT  VAN  ‘N  BEKKIE?” 

Die  twee  koffiemense  van  faam  in  Swellendam  was  natuurlik  Tant  Kootjie  van  As  en  oom  Barrie. 
Maar  jou  maag  moes  goed  wees  om  dit  te  kon  vat  en  saam  met  hulle  te  drink.  Oom  Barrie  se  warm- 
fles  vol  baie  sterk  swart  koffie  het  oral  saamgegaan.  So  elke  dan  en  wan  trek  hy  die  fles  nader  en 
vra:  “ou,  wat  van  so  ‘n  bekkie?”  dan  skink  hy,  amper  soos  drinkebroers  met  die  kwaaiwaters  maak, 
‘n  stywe  tweevingerdop  koffie.  Kort  voor  lank,  hoor  jy  weer:  “ou,  wat  van  so  'n  bekkie?”  Voor 
slaaptyd  vanaand  was  dit  weer  die  laaste  vraag  van  die  dag. 

SWARTKOFFIESIEKTE. 

Wee  jou  as  jy  gesig  wys  op  Swellendam  en  nie  by  tant  Kootjie  regoor  die  kerk  instap  vir  koffie  nie! 
Die  kan  het  aldag  en  heeldag  reggestaan.  Dit  was  net  vir  nadertrek,  want  die  koppies  het  ook  regge- 
staan  op  ‘n  skinkbord  onder  ‘n  netjie.  Dit  was  net  vat  en  skink.  Toebroodjies  of  beskuit  was  ook 
altyd  gereed.  Sy  was  ‘n  baasbakster  van  vrugtekoeke.  As  dit  sulke  tyd  was,  kry  jy  saam  met  jou 
koffie  ‘n  stewige  skyf  koek  by.  Een  van  my  ouderlinge  van,  toe  nog  Stellenbosch  wyk,  ry  op  ‘n  keer 
saam  vir  ‘n  Ringskommissievergadering  op  Oudtshoorn.  Hy  sukkel  met  ‘n  kwaai  maagsweer. 
Heelpad  is  dit  pille  sluk  en  Rennies  kou  vir  die  sooibrand  wat  mos  hand  aan  hand  met  die  sweer  gaan. 
Met  die  terugkom  wil  hy  dolgraag  Swellendam  se  Kerk  sien.  Ek  sê:  “ Dis  g’n  probleem  nie.  Tant 
Kootjie  regoor  die  Kerk,  het  die  sleutel,  maar  onthou,  sonder  koffie  gaan  jy  nie  daar  weg  nie.  Met 
jou  maag  moet  jy  liewer  brandewyn  as  haar  koffie  drink.  ” Hy  glo  my  nie.  Klaar  kerk  gekyk,  staan 
die  koffie  en  al  die  ander  eetgoed  reg.  Hy  eet  en,  waag  dit  om  te  drink.  Ek  sien  hy  word  bleekwit. 
Dit  nogal  van  swart  koffie.  Hy  sluk  ewe  dapper.  So  ‘n  paar  minute  later  vra  hy  benoud  of  ons  nie 
seblief  kan  ry  nie.  Hy  voel  nie  lekker  nie!  Was  hy  siek!  Dit  was  swartkoffiesiekte. 

YSKAS  EN  KAGGEL. 

Ouderling  Dick  Hattingh  van  Kaapstad  het  pas  ‘n  nuwe  Valiant  gekoop.  Hy  bied  aan  om  met  sy 
motor  te  ry  na  Oudtshoorn  waar  ons  as  Ringskommissie  ‘n  moeilike  saak  moes  hanteer.  Ouderling 
van  Niekerk  Eksteen  was  Swellendam  se  ouderlingslid  op  die  kommissie.  Ons  gaan  haal  hom  by  sy 
huis.  Dit  was  een  van  daardie  snaakse  dae.  Lekker  koel  die  oggend  toe  ons  in  Kaapstad  weg  is.  Toe 
ons  op  Swellendam  kom,  sê  oom  Van  Niekerk  “vandag  kom  hier  ‘n  ding.  ” Die  son  braai.  Daardie 
jare  was  lugversorgers  in  ‘n  motor  nog  nie  baie  algemeen  nie.  Dick  spog  met  sy  Valiant  wat  so  ‘n 
ding  het  en  skakel  dit  aan.  Oom  Van  Niekerk  kan  nie  uitgepraat  raak  oor  die  motor  wat,  soos  hy  sê, 
sy  eie  “yskassie”  het  nie.  Hoe  warmer  dit  word,  hoe  meer  vra  oom  Van  Niekerk  of  die  “yskassie” 
nog  kouer  kan  maak,  want  daar  agter  in  die  motor  braai  hy  uit.  Dan  stel  Dick  die  ding  kouer.  Hy 
blaas  naderhand  stukkies  ys  in  ons  gesigte.  Ons  sit  lekker  koel  en  gesels.  Op  Oudtshoom  gekom, 
staan  die  volstruise  selfs  koponderstebo  van  die  hitte.  Dis  kokend  warm,  die  hittegolwe  dans.  Sewe 
uur  die  aand  toe  die  vergadering  begin,  sweet  ons  nog  een  stryk.  So  by  half  nege,  maak  iemand  die 
vensters  toe,  want  ‘n  koel  luggie  steek  op.  Tien  uur  is  die  vergadering  verby.  Die  wind  waai  en  dis 
yskoud.  Ons  is  bly  om  in  the  motor  te  kan  skuil  teen  die  koue.  Dit  word  so  koud,  ons  klappertand 
naderhand  almal  in  die  motor.  Toe  val  dit  Dick  by  dat  die  lugversorger  ook  kan  warm  maak  ! 

Toe  die  eerste  warmte  hom  toevou,  gaan  oom  Van  Niekerk  se  tong  weer  los  en  hy  vertel  eenstryk  van 
die  wonderlike  motor  wat  sy  eie  “yskassie”  het  en,  nog  wonderliker,  ook  sy  eie  “kaggeltjie”!  Jare  na 
die  tyd  het  hy  nog  altyd  gevra  hoe  dit  gaan  met  die  man  met  die  yskas-en  kaggeltjiemotor.  Hy  kon 
Dick  se  naam  en  van  net  nie  onthou  nie. 

PREEK  SONDER  TEKS  ! 

By  een  van  my  besoeke  aan  Oudtshoorn,  het  ons  ‘n  aanddiens  gehad  in  die  militêre  basis.  Die  preek 
het  gehandel  oor  die  teks:  “Laat  julle  lig  so  voor  die  mense  skyn  dat  hulle  julle  goeie  werke  kan  sien 
en  julle  Vader  wat  in  die  hemel  is  verheerlik:”  (Matt.5:16).  Die  Skriflesing  en  sang  was  net  verby 
en  ek  het  pas  die  teks  aangekondig,  toe  die  ligte  doodgaan.  Dit  het  nogal  ‘n  gegiggel  tot  gevolg 
gehad!  Die  ligte  bly  af.  Iemand  het  gaan  kyk  wat  fout  is.  Hy  het  kom  sê  dat  die  hele  basis  donker 
is  en  ook  ‘n  groot  deel  van  die  dorp  se  ligte  is  dood!  Ek  het  toe  maar  in  die  donker  gepreek,  want  ek 
is  gelukkig  nie  afhanklik  van  my  geskrewe  manuskrip  nie.  Ek  het  ‘n  muisstil  en  aandagtige  gehoor 
gehad.  Skaars  het  ek  “amen"  gesê,  toe  gaan  die  ligte  aan.  Een  van  die  ouderlinge  het  ‘n  stem  gehad 
wat  die  dooies  kon  wakker  praat.  Buite  op  die  stoep  hoor  ek,  hy  sê:  “Gelukkig  preek  die  dominee 
sonder  ‘n  teks,  anders  was  daar  perde! 

OUDTSHOORN  EN  OUTENIQUA  WORD  GESTIG. 

Tydens  my  konsulentskap  het  ek  die  reëlings  getref  vir  die  stig  van  die  gemeente  Oudtshoorn.  Ek  het 
ook  op  George  in  die  Tegniese  Kollege  enkele  kere  dienste  gehou.  Daar  het  ek  so  ‘n  stuk  of  tien, 
dalk  vyfden  persone  wat  toe  bykans  al  die  lidmate  op  George  was,  ‘n  vergadering  gehou  waar  besluit 
is  om  die  gemeente  Outeniqua  te  stig.  Dit  is  toe  later  met  goedkeuring  van  die  Ring  gedoen.  Daama 
het  ons  in  George  die  Gereformeerde  kerkgebou  vir  ons  eredienste  gebruik. 

MOSSELBAAI. 

Ek  het  gehoor  dat  Hervormers,  wat  ek  uit  my  jong  dae  op  Potchefstroom  geken  het,  gaan  nesskrop 
het  in  Mosselbaai.  Ek  het  ds.  Botha  van  hulle  vertel  en  hy  het  hulle  gaan  opsoek.  ‘n  Ander  oud- 
Potchefstromer,  ‘n  lid  van  die  NG  Kerk,  het  ook  in  Mosselbaai  sy  tentpenne  gaan  inslaan.  Hy  het 
hom  so  ingeburger  dat  hy  burgemeester  van  die  dorp  geword  het.  Toe  por  ek  die  Potchefstroomse 
Hervormers  van  Mosselbaai  aan  om  aan  die,  vir  hulle  bekende,  burgemeester,  ‘n  brief  skryf  en  aan- 
soek  te  doen  vir  ‘n  kerkerf.  Ek  doen  toe  dieselfde.  Ons  kry  toe  die  erf  vir  ‘n  nominale  bedrag  soos 
dit  destyds  die  gebruik  was.  Later  jare  is  die  kerkgrond  onteien  en  moes  ek  tydens  nog  ‘n  vakature 
op  Swellendam  die  finale  reëlings  daaroor  afhandel.  Swellendam  se  gemeente  het  die  geld  wat  vir 
die  onteiening  uitbetaal  is,  jare  lank  vir  Mosselbaai  belê  en  versorg.  Ons  het  darem  jare  later  weer  ‘n 
erf  bekom.  Ons  kon  hulle  arms  draai,  omdat  hulle  destyds  ons  grond  gevat  het. 

LIDMATE  ONTHOU  Dr.  ANDRE  DREYER. 

Dr.  Dreyer  het  net  sekere  Sondae  by  ons  kom  preek.  Ek  onthou  hom  as  ‘n  baie  goeie  prediker.  Dit 
was  vir  ons  vreemd  om  te  luister  na  sy  preke  en  dat  hy  nooit  op  papier  voor  hom  gelees  het  nie,  en 
dan  ‘n  pragtige  preek  tot  die  gemeente  gebring  het.  Hy  kan  almal  se  name  goed  onthou. 

Dr.  Andre  Dreyer  was  ‘n  haastige  persoon  en  hy  kon  enigiets  gou-gou  regstel  en  was  ook  ‘n  goeie 
voorsitter  en  prediker.  Mev.  Dreyer  was  ook  uitstaande.  Dr.  Dreyer  het  ‘n  aangename  persoon- 
likheid.  Sy  preke  was  op  die  man  af. 

Hy  moes  een  naweek  met  nagmaal  by  ons  (Badenhorst)  oorbly.  Na  baie  koffie  gedrink  en  gesels  is 
het  hy  met  Barrie,  daardie  tyd  die  orrelis,  eers  gou  die  gesange  bespreek. 

“Nou  is  dit  laat  in  die  nag’’  - sê  Dr.  Dreyer,  “wag  nou  moet  ek  eers  my  preek  vir  móre  oorgaan  ” - 
die  volgende  dag  was  alles  reg. 

Ds.  CG  EN  MEV.  BOTHA  ONTHOU. 

Die  aanpassing  vanuit  die  meer  materieel  gesinde  Transvaal  was  nogal  groot 
in  die  totaal  ander  atmosfeer  en  lewensopvattinge  van  die  Overberg.  Ons  het 
gou  waardering  geleer  vir  die  eerlike,  stewige  lewensuitkyk  van  mense  wat 
diep  gebonde  is  aan  familie,  tradisies  en  hulle  grond.  Die  jare  daar  het  ons 
verryk  met  baie  ondervindinge  wat  ons  lewens  diep  geraak  het.  Baie  ligter 
ondervindinge  bring  tot  vandag  ‘n  glimlag  vol  deernis. 

Dit  was  aan  die  begin  van  1965  toe  ons  vir  die  eerste  keer  langs  die  pragtige 
blou  Langeberg,  Swellendam  binne  gery  het.  Op  die  pastoriestoep  het  oom 
Douw  Steyn  gestaan  en  die  meubels  gereguleer  en  besluit  waar  wat  moet 
gaan.  Agter  die  huis  in  Stasiestraat  was  Bolandse  melktert  en  koffie  bedien. 


9 


Tant  Kootjie  Barrie  was  in  bevel.  Juanita  het  later  o.a.  help  uitpak  en  toe  daar  skielik  ‘n  onverwagse 
ligte  dreuning,  was  het  sy  ons  gillend  verwyt  dat  ons  die  donderweer  uit  Transvaal  saamgebring  het. 
Oom  Attie  van  As  het  my  man  die  eerste  dag  al  die  “nuwe”  Afrikaans  geleer.  Hy  wou  by  die  nuwe 
dominee  weet  wat  ‘n  mens  vuurhoutjies  noem.  Dis  “swalletjies”  (swaelhoutjies)  het  hy  gesê.  Ek 
onthou  dat  Albertus  van  As  baie  trots  sy  babaseun  op  sy  arm  kom  wys  het,  dit  was  Johan  - toe  nog 
die  enigste  lam. 

Ons  was  pas  uitgepak  toe  Albertus  en  Sheila  Coetzee  net  na  agtuur  die  aand  met  ‘n  mandjie  hanepoot 
kom  kuier.  Toe  ek  teen  nege-uur  (dit  was  so-pas  maar  donker)  vra  of  hulle  al  geeët  het,  het  hulle  ver- 
baas  gevra  of  ons  dan  nog  nie  geëet  het  nie.  Eers  toe  het  ek  besef  dat  dit  laaank  dag  bly  in  die 
Overberg  in  die  somer  en  dat  ‘n  mens  nie  tot  donker  tuinwerk  doen  nie.  Sondag  sou  ons  Nagmaal 
vier.  Die  foon  lui.  Dit  is  tant  Hannie  Dunn.  “Mevrou,  wat  nou  van  die  kerklakens?”  Ek  bly  ver- 
stom  stil.  “Wat  waarvan,  tannie?”  “Mevrou,  sou  hulle  reg  wees  vir  die  kerk?”  Nou  is  ek  sonder 
taal.  “ Tant  Hannie,  wat  maak  die  kerk  met  lakens?”  “Mevrou,  ek  praat  van  die 
Na gmaaltafellakens  ? ” Toe  sien  ek  lig.  Ek,  dom  Transvaler,  het  nie  geweet  dat  tafeldoeke  in  die 
Overberg  lakens  heet  nie. 

Johannes  en  Juanita  Swart  kry  met  hulle  eerste  besoek  in  my  mooiste  koppies  spog  melkkoffie  vol 
skuim  geklop  en  so  bietjie  van  die  toe-in-die-mode-Frisco-koffiepoeier  bo-oor  gestrooi. 

Toe  hulle  ry  was  Johannes  se  kommentaar  glo:  “ Die  mense  lyk  nie  sleg  nie,  maar  Ga!  Dié  vrou  kan 
darem  nie  koffie  maak  nie.  ” Ons  het  gou  geleer  hoe  ‘n  mens  koffie  maak  en  drink  en  doen  dit  tot 
vandag  nog  op  Swellendams  - swart  en  sterk  en  sonder  suiker.  Toe  ek  die  hele  gesin  van  Johannes 
en  Juanita  vir  ‘n  viergang  ete  nooi  om  dankie  te  sê  vir  al  die  bystand  met  my  man  se  siek  word  in 
Dordrecht  tydens  die  Kaapse  ringsitting,  was  Dawie  (toe  pas  in  die  skool)  se  kommentaar  oor  my 
deftige  pynappelhoender  toe  hulle  ry:  “ Waar  in  jou  lewe  het  jy  gesien  mens  sit  vrugteslaai  op  vleis?” 

In  daardie  dae  het  ‘n  inwoner  van  Swellendam  uit  haar  pragtige  tuin,  ruikers  op  versoek  gestuur 
omdat  daar  nie  ‘n  bloemiste  was  nie.  Jy  het  haar  van  ‘n  blompot  voorsien  en  sy  doen  die  res.  Vir 
my  was  dit  vreemd  toe  die  sender  na  my  eerste  ruiker  later  haar  blompot  kom  terugvra.  In  ‘n  gesel- 
skap  spreek  ek  toe  ewe  onskuldig  my  verbasing  oor  die  gebruik  uit.  Een  van  die  deftige  gaste  het  my 
gou  uit  die  hoogte  op  my  plek  gesit  met:  “U  sien,  mevrou  Botha,  in  Swellendam  hou  ons  weer  die 
bak  as  iemand  vir  ons  poeding  stuur.  ” 

My  eerste  bitter  jong  bediende  en  ek  het  mekaar  bitter  moeilik  gevind.  Toe  ek  sien  dat  sy  glad  nie, 
maar  glad  nie,  kan  stryk  nie  was  haar  reaksie:  “Ek  dog  nou  soe  - as  juffrou  nou  die  groot  goeters 
stryk,  dan  sal  ek  die  sakdoeke  en  soe  stryk.  ” Haar  ma  het  gou  kom  kennis  maak  met  ‘n  streep  boeties, 
sussies,  neef  en  niggies  agtema,  want,  het  die  ma  gemeen  ‘n  mens  moet  darem  weet  by  wat  se  soort 
mense  jou  meisiekind  werk!  Maar  ons  twee  het  mekaar  nie  gevind  nie  en  Liesbet  Phillips  het  by  ons 
kom  werk.  ‘n  Voorslag  en  lojale  raakvatvrou. 

Ek  het  op  ‘n  keer  aan  tafel  my  man  gevra  hoe  die  gemeente  op  aarde  sou  weet  elke  keer  wanneer  ons 
vrieskas  leeg  raak,  want  soos  klokslag  het  een  van  die  boere  dan  gebel  en  ons  genooi  om  te  kom  kuier, 
“en  bring  maar  ‘n  ou  skotteltjie  saam  ” dan  het  ons  geweet  dat  daar  vir  ons  geslag  is.  Liesbet  was 
aan  die  afdek  tydens  die  gesprek.  Later  in  die  kombuis  het  sy  my  ingelig.  “Ek  sal  vir  juffrou  sê  hoe 
weet  die  mense  van  die  vleis.  Baas  Johannes  kom  altyd  in  die  vrieskas  kyk  dan  sê  hy  vir  mies  Kootjie 
( van  As)  en  sy  sê  hulle  dan  aan  wie  se  beurt  dit  is  om  te  slag.  ” ‘n  Gemeente-pastorie  era  wat  vir  altyd 
verlore  is  in  die  modeme  tyd  waarin  veranderende  gesindhede  dit  in  onbruik  laat  raak  het.  Hoe  jam- 
mer  tog!  (Darem  nie  heeltemal  in  onbruik  in  Swellendam  nie.  TFJ) 

Ou  Jakob,  oom  Attie  en  tant  Kootjie  van  As  se  tuinhulp  het  ons  ook  kom  help,  tot  my  man  eendag 
grapsgewys  met  betaaldag  gesê  het  dat  hy  nou  nie  weer  sy  geld  by  die  “verkeerde-apteek”  moet  gaan 
uitgee  nie.  Jakob  het  nie  weer  gekom  nie,  want  het  hy  gesê:  “dié  man  gaan  met  ‘n  mens  lol!” 

Ons  hond  Simba,  het  gereeld  oor  die  van  As  tuinmuur  gespring  en  daar  gekuier  as  ons  nie  tuis  was 
nie.  Op  ‘n  dag  was  daar  teen  die  tuinmuur  ‘n  lelike  spaansriet  en  tak  stellasie  opgerig.  Toe  ons  met 
ons  gereelde  koffiedrinksessie  navraag  doen,  sê  Tant  Kootjie:  “Nee,  dis  ou  Jakob.  Hy  sê  dit  is  nou 
wel  die  dominee  se  hond,  maar  ‘n  mens  kan  nie  jou  goed  so  laat  vertrap  nie.  ” 

Op  ‘n  dag  ry  ons  uit  na  Oom  Albertus  en  Tant  Miemie  toe  op  die  plaas  in  die  Rúens.  Voor  die  deur 

staan  allerlei  goed.  Onder  andere  'n  pragtige  wit  porselenkom  en  - beker.  Nee,  lig  sy  ons  in,  hulle 
maak  nie  huisskoon  nie,  Oom  Albertus  is  besig  om  al  die  nuttelose  “huisgemors”  kloof  toe  te  ry  en 
daar  af  te  gooi.  Net  daar  red  ek  dié  pragstuk  wat  in  die  jare  daama  nog  op  ons  outydse  wastafel  in 
ons  sitkamer  gespog  het. 

Ons  kinders,  toe  nog  klein,  het  baie  lekker  herinneringe  aan  Swellendam.  Op  ‘n  keer  na  ‘n  kuier  op 
Posstal  het  Chris  ons  ingelig  hoe  ‘n  slang  binne  lyk  na  hy,  Loutjie  en  Dawie  een  oopgesny  het.  Op 
ons  garage  se  dak  was  pampoene  gebêre.  Eendag  was  die  versoeking  vir  Chris  en  Niel  Burger  alte 
groot  en  het  hulle  die  klonkies  wat  in  Stasiestraat  verbygestap  het  daar  van  bo  af  met  stukke  pampoen 
gepeper.  Saam  is  hulle  ordentlik  gestraf. 

Die  geweldige  werksarea  (wat  van  Hermanus,  Worcester,  Touwsrivier,  Beaufort-Wes,  Uniondale, 
Knysna,  seelangs  terug  tot  by  Bredasdorp  gestrek  het)  se  grootte  ten  spyt  was  dit  vir  ons  vol  ryk 
herinneringe.  Vandag  is  daar  vyf  aparte  gemeentes  met  eie  kerkgeboue.  Dit  is  met  groot 
dankbaarheid  teenoor  ons  hemelse  Vader  dat  ons  hiervan  kennis  neem.  Veral  daar  ons  soms  met 
groot  gesukkel  iewers  ‘n  kerkplek  bekom  het,  omdat  die  Hervormde  Kerk  as  ‘n  sekte  bejeën  was. 
Gereelde  dienste  is  op  Worcester  in  die  Blindewerkerssaal  gehou,  op  Oudtshoom  in  die  militêre 
kamp;  die  mense  van  Bosluiskloof  (by  die  poort  van  die  Hel)  het  saam  met  die  mense  van  De 
Rustdam  by  die  dam  kerk  bygewoon.  Op  George  was  die  dienste  by  die  Sol-doedies  se  militêre 
kamp,  op  Mosselbaai  het  ons  die  geskiedkundige  en  nou  afgebreekte  “Bakke”  se  lendelam  hout-vol- 
gate-saaltjie  gebruik,  want  nie  eers  ons  susterskerk  wou  toelaat  dat  ons  hulle  kerksaal  gebruik  nie. 

Nagmaaltye  was  daar  vir  al  die  mense  ‘n  oop  pastorie  gehou  en  was  ons  soms  tot  30  mense  vir  mid- 
dagete  en  is  daar  ‘n  hond  uit  ‘n  bos  gekuier.  Met  fïnale  katkisasie  was  die  ver  kinders  vir  2 weke 
by  ons  tuis  en  moes  daar  soms  kermisbeddens  gemaak  word.  Heerlike  vol  jare  met  waardevolle  ver- 
houdinge  wat  ons  lewe  verryk  het.  Daarom  is  dit  vir  ons  van  spesiale  betekenis  dat  my  man  se  laaste 
volwaardige  diens  juis  in  Swellendam  moes  wees,  voor  hy  na  sy  onverwagse  tweede  hartvatomlei- 
ding  met  beroerte  neergevel  is. 

Ons  is  saam  met  Swellendam  dankbaar  en  trots  dat  na  veertig  jaar  nog  steeds  gewerk  word.  Mag  die 
Vader  sy  hand  oor  u hou! 

Dibbie  Botha. 

DIE  GEMEENTE  ONTHOU  Ds.  STOFFEL  BOTHA. 

Ds.  Botha  was  alombemind  gewees  en  het  oral  ingepas.  Mev.  Botha  was  ‘n  vriendelike  bekwame 
raakvatter. 

Ds.  Botha  was  ‘n  lekker  gesels  mens,  goeie  preke.  Hulle  het  gereeld  by  ons  kom  kuier  en  lank  gesels 
en  grappe  vertel.  Met  my  ma  se  dood  het  hy  ook  vir  ons  baie  beteken.  Mev.  Botha  het  ook  baie 
beteken.  Mev.  Botha  het  vir  my  vertel  daar  waar  hulle  vandaan  gekom  het  was  ‘n  sekere  man  wat 
maar  baie  gedrink  het  en  ook  nie  kerk  toe  gekom  het  nie.  Toe  kry  ds.  Botha  hom  in  die  straat.  Die 
man  sê  toe  dat  dominee  saam  met  hom  ‘n  dop  moet  kom  drink.  Ds.  Botha  sê  goed  hy  sal  saam  met 
hom  ‘n  dop  gaan  drink,  maar  dan  moet  hy  Sondag  saam  kerk  toe  gaan.  Toe  ds.  Botha  sy  dop  gedrink 
het  vra  hy  of  dominee  nog  ‘n  dop  wil  hê.  Toe  sê  ds.  Botha  nee  dankie,  maar  drink  jy  nog  een  as  jy 
wil.  Ek  sien  jou  Sondag  in  die  kerk.  En  waarlik  die  Sondag  was  die  man  in  die  kerk  en  ook  weer 
daama. 

Ds.  Botha  het  ons  lank  geken.  Hy  het  jou  altyd  gekyk,  sodat  jy  ongemaklik  in  sy  teenwoordigheid 
gevoel  het.  Mev.  Botha  was  een  van  die  wonderlikste  en  bekwaamste  mense  en  kon  ‘n  baie  goeie 
toespraak  hou.  Sy  het  goed  leiding  geneem. 

Ds.  Botha  was  ‘n  rustige,  eerlike,  emstige,  kultuurmens.  Hy  was  baie  liefdevol  in  sy  omgang  met  die 
ouer  mense.  Die  Hervormde  Kerk  was  vir  hom  alles.  Hy  het  goed  gepreek  tot  sy  laaste  preek  hier 
in  Swellendam  in  1997. 

Dr.  PB  BOSHOFF  ONTHOU  SWELLENDAM. 

Van  my  klasmaats  was  ek  die  laaste  een  wat  georden  is,  op  15  Februarie  1975.  Die  twee  en  ‘n  half 
maande  nadat  ons  beroepbaar  gestel  is,  het  gesien  hoe  ‘n  klompie  meubelstukke  vorm  aanneem.  My 
pa  en  my  broer  het  my  daarmee  met  raad  en  daad  bygestaan. 


11 


Dit  was  ‘n  hele  ervaring  om  op  Swellendam  te  bly.  Die  skilderagtige 
omgewing,  die  aangename  mense,  die  werk  as  predikant  was  alles  nuut.  Van 
die  begin  af  was  preekwerk  moeilik.  Volgens  ‘n  segswyse  van  Luther  is  dit 
nie  maklik  om  te  leer  hoe  jy  op  die  kansel  moet  klim,  hoe  jy  daar  vir  ‘n  tyd- 
jie  moet  bly  en  hoe  jy  ook  weer  daar  moet  afkom  nie.  Terugskouend  kan  ek 
sê  dat  ek  geweet  het  dat  dit  ‘n  belangrike  saak  is,  maar  ek  het  nie  ‘n  duide- 
like  standpunt  gehad  oor  wat  ‘n  preek  behoort  te  wees  en  hoe  om  een  te  maak 
nie.  As  die  opgaan  al  so  moeilik  is,  hoe  kan  dit  goedgaan  met  die  staan  daar- 
bo  en  die  afklim  later? 

In  hierdie  opsig  is  ek  dankbaar  dat  daar  ‘n  geleentheid  vir  verdere  studie  in 
Berlyn  gekom  het.  Prof.  JW  Winterhager  het  ons  land  besoek  en  onder 
andere  is  ek  gevra  om  gasheer  vir  hom  te  speel  in  die  Kaap.  Na  sy  besoek 
het  hy  my  genooi  om  in  Duitsland  te  gaan  studeer.  Ek  was  maar  skrikkerig  om  die  vreemde  aan  te 
durf,  maar  het  tog  vir  drie  maande  gegaan.  Die  NHSV  van  Swellendam  het  ‘n  tas  bygedra  vir  ‘n  beter 
voorkoms  en  morele  steun. 

In  Berlyn  het  ek  by  Prof.  Walter  Schmithals  klas  geloop  by  wie  ek  baie  geleer  het  en  ‘n  groot 
waardering  voor  het.  Miskien  was  die  jaar  wat  ek  al  predikant  was,  genoeg  om  my  van  my  eie 
armoede  te  oortuig  en  my  ontvankliker  te  maak.  Wat  die  teologie  betref,  het  hy  my  lewe  gered  en 
vir  my  ‘n  koers  aangedui  en  ‘n  besef  gegee  van  waarmee  ons  besig  is. 

Wat  die  gemeente  betref  het  dit  algaande  duidelik  geword  dat  die  sogenaamde  buitewyke  van 
Oudtshoorn,  Mosselbaai  en  George  beter  kon  doen  as  om  van  Swellendam  afhanklik  te  wees.  Na  my 
terugkeer  van  Berlyn  af  het  dr.  Andre  Dreyer  en  ds.  Willem  van  Rensburg,  voorsitter  en  skriba  van 
die  Ring  van  Wes-Kaapland  my  ingelig  dat  hulle  ook  oortuig  is  dat  ‘n  nuwe  gemeente  gestig  behoort 
te  word.  Ons  drie  en  Johannes  Swart,  skriba  van  Swellendam,  het  reëlings  vir  vergaderings  op 
Oudtshoorn  en  George  getref.  Die  gedagte  was  dat  daar  aanvanklik  een  gemeente  in  hierdie  gebied 
moes  kom.  Op  verrassende  wyse  versoek  die  Oudtshoorn  lidmate  dat  ‘n  gemeente,  Oudtshoorn,  ges- 
tig  sou  word.  Die  volgende  aand  moes  die  vergadering  op  George  eers  daarmee  gekonfronteer  word 
dat  Oudtshoorn  reeds  ‘n  gemeente  gaan  vorm,  voordat  hulle  ook  versoek  het  dat  die  gemeente 
Outeniqua  gestig  moes  word.  In  September  1976  is  die  twee  gemeentes  gestig  en  die  verdere  ver- 
loop  het  bewys  dat  dit  die  regte  stap  was.  ‘n  Beroep  na  die  Bulawayo-kombinasie  het  ‘n  einde  aan 
my  verblyf  in  Swellendam  gemaak.  In  Januarie  1981  het  ek  afskeid  geneem. 

DIE  ORREL. 

Met  die  bou  van  die  kerke  op  Oudtshoorn  en  George  het  die  Suid-Afrikaanse  Orrelbouers  drie  pypor- 
rels  aangebied.  Swellendam  het  die  keuse  gehad  om  te  volhard  met  die  bestaande  elektroniese 
orreltjie  of  om  ook  ‘n  pyporrel  te  koop.  Standpunte  ten  opsigte  van  albei  kante  is  uitgespreek  en  na 
geluister.  Die  gemeentevergadering  moes  uiteindelik  ‘n  besluit  neem  en  met  die  tel  van  die  stemme 
was  die  uitslag  gelykop.  Ek  en  die  skriba  het  nog  nie  gestem  gehad  nie.  Ek  fluister  vir  Johannes 
Swart  dat  hy  nog  moes  sê  waar  hy  inval,  en  sy  stem  beslis  toe  dat  die  orrel  gekoop  word.  Nadat  die 
orrelbouers  in  kennis  gestel  is,  het  die  diensdoenende  orreltjie  begin  streke  uithaal,  sodat  almal 
gelukkig  was  teen  die  tyd  dat  die  nuwe  orrel  gekom  het. 

DIE  PSALM-  EN  GESANGE  BOEK 

In  1978  is  die  huidige  psalm  en  gesangeboek  in  gebruik  geneem.  Dit  was  opvallend  dat  dit  van  die 
oudstes,  Tant  Henna  Pentz  en  Evaline  Swart,  was  wat  daama  uitgesien  het  en  entoesiasties  was  om 
die  nuwe  gesange  te  leer. 

IETS  ONDER  DIE  HEMP 

Die  rooster  het  bepaal  dat  ek  elke  derde  Sondag  van  die  maand  in  die  oggend  in  Swellendam,  die  mid- 
dag  in  George  en  die  aand  in  Oudtshoom  preek.  Vir  ses  jaar  lank  het  Johannes  Swart,  op  enkele  uit- 
sonderings  na,  op  so  ‘n  oggend  na  kerk  gesê:  “Kom  jy  iets  onder  die  hemp  sit?”  ‘n  Eteuitnodiging 
wat  ek  elke  keer  met  dank  aanvaar  het. 

WAT  HELP  DIT? 

Tant  Kootjie  van  As  het  op  ‘n  dag  ‘n  lewenswysheid  raakgevat  dat  dit  bly  vassteek  het.  Sy  het  van 
kinders  gepraat  wat  grootword,  waarvan  sommige  beleefd  en  ander  astrant  en  nukkerig  is.  Soos  dit 

moes  kom  was  die  nukkeriges  ook  meer  bedrewe  met  die  skoolwerk  as  die  vriendelikes.  Uit  die  vuis 
uit  leer  sy  watter  deug  die  deurslaggewende  een  is:  “Ag  wat  help  dit  jy’t  matriek  en  jy  is  nie  vrien- 
delik  nie?” 

‘N  OGIE  OP  TWEE 

Kobus  Labuschagne  was  ‘n  leerling  by  die  Skool  vir  Blindes  op  Worcester.  Voor  ‘n  jeugkamp  vra 
hy  of  hy  ‘n  meisie  mag  saambring  wat  nie  aan  ons  kerk  behoort  nie.  Hy  hoor  dat  hy  haar  kan  bring, 
maar  op  die  vraag  in  watter  kerk  sy  is,  antwoord  hy:  “Eintlik  het  ek  ‘n  ogie  op  twee  meisies.  ” 

UITGEVANG 

Een  Woensdag  laatmiddag  kom  ‘n  netjies  geklede  man  by  die  pastorie  aan.  Hy  vertel  dat  hy  van 
Welkom  af  kom  en  dat  die  predikant  daar  vir  my  groete  stuur.  Hy  het  die  middag  ‘n  onderhoud  gehad 
om  by  Barry  Streicher  vragmotors  te  bestuur  en  sou  seker  die  volgende  dag  van  sy  aanstelling  hoor. 
Intussen  het  hy  by  die  hotel  ingeboek  en  sou  dit  waardeer  as  ek  kon  instaan  vir  sy  bed  en  ontbyt,  wat 
ek  gedoen  het.  Die  Sondagaand  het  ek  in  Worcester  gepreek  en  na  die  diens  deur  gery  Stellenbosch 
toe.  Kollega  Willem  van  Rensburg  was  besig  om  oor  die  telefoon  reëlings  te  tref  by  my  aankoms. 
Sy  eerste  opmerking  teenoor  my  was  dat  hy  en  dr.  Dreyer  soveel  moeite  het  om  vir  iemand  wat  op 
hulle  onkoste  in  die  hotel  bly,  werk  te  soek.  Met  wysheid  wat  ‘n  mens  eers  agterna  kry,  vra  ek:  “Is 
hy  so  netjies  aangetrek,  met  ‘n  wit  safaripak  en  lang  wit  kouse?” 

DIE  LIDMATE  ONTHOU  Dr.  PIET  BOSHOFF 

Ds.  Boshoff  was  daardie  tyd  ‘n  baie  jong  man.  Hy  het  baie  sag  gepraat.  Sy  preke  was  vir  my  party- 
maal  vol  te  veel  geleerde  woorde.  Maar  hy  was  ‘n  goeie  man  wat  ons  ook  later  gewoond  geraak  het. 

Hy  was  goed  gewees.  Ek  kan  nie  kla  dat  sy  preke  te  moeilik  was  nie. 

Hy  was  ongetroud  en  alleen  in  ‘n  vreemde  wêreld,  hy  het  ‘n  rustige  geaardheid. 

Ds.  Boshoff  se  preke  kon  ons  nie  aldag  verstaan  nie. 

Net  Frankie  van  Meraai,  wat  vir  Tannie  Kootjie  gewerk  het  het  hom  “Doktor”  genoem.  Ds.  Boshoff 
was  baie  pligsgetrou;  hy  het  soms  moeilike  preke  gehad.  Hy  was  maklik  in  sy  omgang  met  mense. 

Ds.  Boshoff  is  glo  ook  pas  nadat  hy  in  Swellendam  bevestig  is,  by  geleentheid  van  ‘n  ete  gevra: 
“Dominee,  sal  jy  asseblief  vir  ons  ‘n  ietsie  sê”,  waarop  hy  geantwoord  het:  “Nou  wat  moet  ek  sê?” 
(Dominee,  sal  jy  asseblief  vir  ons  ‘n  ietsie  sê  beteken:  Dominee,  vra  asseblief  die  seën  by  die  ete.) 

Ds.  NM  WOLMARANS  ONTHOU 

Wanneer  ek  Swellendam  in  herinnering  roep  het  ek  so  ‘n  spesiale  heimweë 
soos  ‘n  eerste  liefde  wat  eintlik  nooit  sterf  nie.  Tans  is  dit  soveel  erger  waar 
ons  hier  aan  die  wal  van  ‘n  half-gevriesde  North  Saskatchewanrivier  in 
Kanada  sit. 

Swellendam  was  ons  eerste  kerkhuisie  - nog  daar  in  Stasiestraat  met  ons 
koster  Oom  Hen.  Stasiestraat  het  my  woordeskat  uitgebrei  in  ‘n  rigting  wat 
nie  al  te  betaamlik  is  nie.  Veral  Vrydagmiddag  se  sessies  wanneer  die 
bruinmense  die  aftog  geblaas  het  teen  die  Swellengrebel  Hotel.  Drikkie  was 
gelukkig  nog  klein.  Van  Drikkie  gepraat.  Dit  laat  my  dink  aan  die  nagte 
wanneer  hy  nie  kon  slaap  nie  en  dan  laat  ek  hom  rondkruip  op  die  gladde 
vloer  in  die  studeerkamer  waar  ek  besig  was  met  Hebreeus.  Spoedig  het  hy 
‘n  kriek  in  sy  spoegbekkie  gehad  en  voor  ek  kon  keer  was  die  kriek  in.  Jy 
sien  ta  natuurlik  weer  as  jy  die  doek  omruil...  net  nie  meer  so  heel  nie. 

Enige  gemeente  steun  maar  op  ‘n  kerngroep  wat  baie  moet  opoffer  en  baie  moet  gee.  As  ek  name 
noem  pleeg  ek  ‘n  onreg,  maar  die  Swarte,  die  Lourense  en  die  Van  Asse  was  vir  ons  gesin  goud  werd. 
Die  basis  van  verantwoordelike  mense  was  egter  baie  breed  en  elkeen  het  sy  plek  gehad.  Miskien 
wil  ek  juis  daarom  die  liewe  omgesukkelde  Oom  Barrie  noem,  vir  wie  ek  baie  lief  was. 

Die  bejaarde  kemgroep  van  die  “kerkstiggroep”  was  darem  mense  wat  by  my  diep  indruk 


13 


gemaak  het.  Tant  Kootjie  en  die  stil-sterk  tant  Evaline.  Tannie  Henna  Penz  wat  nog  die  NG  Kerk 
“geken”  het  as  “n  Hervormde  Kerk. 

In  die  tyd  wat  ons  daar  was  moes  ek  9 dae  per  maand  te  Oudtshoom  - George  kerkwerk  gaan  doen 
het.  Dit  sal  my  altyd  bybly  dat  ek  selde  kommer  oor  my  gesin  gehad  het  omdat  Oom  Johannes  en 
Anita  altyd  daar  was. 

Die  humoristiese  wat  ek  kan  onthou  is  vervleg  met  kerkwees.  Dit  was  in  die  wyse  waarop  Dimi  kon 
sloer  met  sekere  oorbetalings  sodat  ons  geldsake  kon  klop.  Die  wyse  waarop  my  kollegas  van  ‘n 
susterskerk  altyd  “wou”  kom  kuier  maar  dit  nooit  gewaag  het  nie.  Ek  onthou  die  verstomming  op  die 
mense  se  gesigte  as  die  Hervormers  se  dominee  met  ‘n  fiets  en  gepaste  uitrusting  deur  die  strate 
gejaag  het.  Hoe  ou  Doeksie  wat  eintlik  Dr.  Piet  Boshoff  se  kookster  was  - vertel  het  sy  is  eintlik 
bloedfamilie  van  C.J.  Langenhoven.  Wanneer  Lafras  sê:  ” Jong  dominee,  daardie  mens  kan  vir  jou 
ghrofwees”  (Dis  nou  rof)  en  hoe  niemand  Sondagoggende  wou  voorlees  nie! 

Van  die  Lourense  gepraat.  Daar  was  ander  “humor”  ook.  Oom  Herman  nooi  ons  vir  ‘n  naweek 
Witsand  toe  om  te  gaan  probeer  kabeljou  vang.  Lafras  vertel  toe  die  hele  aand  van  die  geweldige 
haai  wat  sommer  met  een  hap  ‘n  kabeljou  van  1051b,  se  lyf  net  agter  die  kiewe  kan  afbyt.  Die  vol- 
gende  oggend  4h00  is  ons  toe  waters  toe  waar  ek  in  die  haai-besmette  waters  moes  in  en  uit  op  soek 
na  bloedwurm.  Lafras  wou  net  sien  hoe  so  ‘n  predikantjie  kan  bewe! 

My  bede  vir  u as  gemeente  is  dat  u die  Kerk  sal  waardeer.  Dit  is  nooit  ons  besit  nie,  maar  ‘n  geleende 
Gawe.  Laat  die  kerk  waaraan  u behoort  die  Liefde  wat  groter  as  alles  is,  ken  en  uitleef.  Laat  die 
gemeente  hom  nooit  ophou  met  slimmighede  van  mense  nie,  maar  laat  u uit  God  se  Woord  onderrig 
in  die  Waarheid  wat  vrymaak. 

DIE  LIDMATE  ONTHOU  Ds.  NIC  WOLMARANS 

Ds.  Wolmarans  was  ‘n  jong  man  wat  hard  gewerk  het.  Hy  was  ‘n  goeie  mens  met  gade  en  al.  Ek 
onthou  een  van  sy  kinders  het  altyd  die  kat  se  pille  opgeëet. 

Ds.  en  Mev.  Wolmarans  was  wakker  mense  en  hy  het  goeie  preke  gelewer.  Dit  is  jammer  dat  hy  die 
land  verlaat  het. 

Ek  onthou  nog  die  gebed  wat  hy  vir  my  kind  gedoen  het  by  ‘n  emstige  siekbed,  dit  was  opreg,  want 
daarna  het  daar  verbetering  gekom. 

Wat  ek  van  hom  met  vrou  en  al  gehou  het  - as  hulle  lus  gehad  het  om  by  jou  aan  te  kom  of  jy  nou 
net  brood  en  koffie  op  die  tafel  het  (as  dit  etenstyd  was)  het  hulle  met  ‘n  “smile”  aangesit  en  geëet  en 
lekker  gesels. 

Mev.  ANNETTE  ENGELBRECHT  ONTHOU. 

DIE  DORP  VAN  DIE  BERG. 

Ons  was  ook  bevoorregtes  om  in  hierdie  dorp  te  kon  woon  en  werk.  Ons  het 
vier  jaar,  Januarie  1984  tot  Desember  1987  in  die  pastorie  met  die  interes- 
sante  storieboekstraatnaam,  Stasiestraat  13,  gewoon.  Swellendam  was  vir 
ons  ‘n  toegif  op  ons  lewenspad.  Vir  ons  was  dit  ‘n  ontdekkingsreis;  ken- 
nismakings  met  baie  besondere  mense,  genietinge  van  taalgebmik  uniek  en 
eie  aan  hulleself,  insig  in  hulle  kosbare  kultuur  en  erfenisse. 

Na  ons  verblyf  in  Swellendam  was  dit  vir  ons  ‘n  plek  van  onthou-jy-nogs. 

Onthou  julle  ook  die  nag  van  die  Storm?  Ons  het  gedink  dit  is  die  bergwind 
waarvan  so  baie  aan  ons  vertel  is.  Daardie  nag  het  ek  vir  my  man  gesê: 
“Nee,  kyk,  gee  my  liewer  Transvaal  se  donderweer  as  hierdie  Swellendammers  se  bergwind!”  Min 
wetende  dat  die  inwoners  ook  angsbevange  van  die  een  venster  na  die  ander  loop.  Daardie  nag  het 
‘n  deel  van  die  kerk  se  dak  afgewaai.  Die  volgende  oggend  was  ons  harte  seer  om  die  verwoesting 
te  aanskou.  Maar  danksy  versekering  kon  ons  die  kerk  mooi  restoureer,  verf  en  nuwe  matte  insit. 
Teen  die  end  was  die  storm  ‘n  bedekte  seën. 

Onthou  julle  ons  NHSV-  vriendskap?  Dit  was  baie  lag,  pret  en  hard  werk.  Een  oggend,  gedurende 
hul  kuier  vanaf  Transvaal,  het  my  skoondogter  Santa,  my  na  ‘n  NHSV  vergadering  vergesel.  Haar 
spontane  kommentaar  daama  was:  “Hene  Ma,  in  die  stad  sukkel  ons  Mevrou  om  een  koek  uit  twintig 
dames  te  kry  en  hier  kry  ‘n  mens  twintig  koeke  uit  een  dame.  ” Voorwaar  ‘n  getuigskrif! 

Ek  verneem  daar  is  nou  meer  gerief  met  die  veilings  as  destyds  toe  ons  die  publiek  met  verversings 
vanuit  die  klein  houtvertrekkie  bedien  het.  Onthou  julle  ons  het  die  houthuisie,  die  “Karavaan” 
gedoop.  Ek  onthou  die  heerlike  tuisgebakte  brood,  vleispasteitjies  en  basaarpoedings.  Julle  het  my 
die  verskil  geleer  tussen  ‘n  “plaatjie”  en  ‘n  “pannetjie”. 

Ek  onthou  as  ons  in  Pretoria  gedurende  vakansies,  en  selfs  nou  nog  mense  raakloop  wie  enigsins 
paaie  gekruis  het  met  Swellendam  was  en  is  hulle  eerste  vraag:  “Hoe  gaan  dit  met  Tant  Kootjie  ? 
Hoe  gaan  dit  met  Tannie  Evaline  ?” 

Ons  eer  hulle  nagedagtenis,  so  ook  die  getroue  steunpilare  wat  reeds  vooruitgegaan  het.  ‘n  Mens 
onthou  ook  die  pyn  en  seer  toe  ons  Hemelse  Vader  beplan  het  om  met  ‘n  motorongeluk  die  enigste 
manlike  erfgenaam  van  die  pragtige  familie-erfplaas  tot  Hom  te  neem  en  tot  hoër  diens  te  roep.... 

Ek  weet  my  man,  Willie,  was  tot  en  met  sy  afsterwe  14  Desember  1995,  baie  geheg,  verknog  en  geïn- 
teresseerd  in  die  Nederduitsch  Hervormde  gemeente  van  Swellendam.  Hy  was  opreg  lief  vir  julle. 
Hy  was  so  dankbaar  en  gelukkig  om  vir  sy  Heer  vir  wie  hy  baie  lief  was,  dáár  te  kon  gewerk  het. 

Vir  ons  was  dit  geseënde  jare  en  Swellendam  ‘n  plek  van  baie  onthou-jy-nogs. 

Annette  Engelbrecht 

DIE  LIDMATE  ONTHOU  Ds.  WILLIE  ENGELBRECHT 

Ds.  Willie  Engelbrecht  en  sy  vrou  was  regtig  dierbare  mense.  Op  sy  ouderdom  het  hy  niks  ontsien 
of  niks  was  te  swaar  om  vir  die  gemeente  en  kerk  te  doen  nie. 

Hy  was  ‘n  baie  goeie  mens.  Die  hele  dorp  was  danig  met  hom  en  sy  vrou. 

Ds.  en  Mev.  Engelbrecht  was  twee  dierbare  mense.  Hulle  het  diep  in  ons  harte  gekruip.  Dominee 
was  ‘n  haastige  persoon.  As  hy  by  die  konsistorie  inkom  kry  elkeen  vinnig-vinnig  hulle  werk  vir  die 
week.  Met  huisbesoek  vertoef  hy  nie  eers  om  te  wag  dat  sy  koppie  koud  is  nie.  Vertrek  onmiddel- 
lik. 

Pragtige  mens.  Liefdevol  handwerkend.  Goeie  preke.  Hy  het  altyd  gesorg  dat  almal  iets  moet  doen 
in  sy  nabyheid. 

Geen  mens  wat  sy  pad  gekruis  het  sal  hom  ooit  vergeet  nie.  Ek  is  bly  dat  ek  nie  ‘n  kassier  onder  hom 
was  toe  hy  ‘n  jong  dominee  was  nie.  Hy  het  die  vermoë  gehad  om  jou  administrasie  deurmekaar  te 
krap  en  dan  nog  vir  juffrou  Venter  (Oudit)  om  sy  pinkie  te  draai. 

Hy  was  ons  almal  se  pa. 


Voor:  FJ  Cloete,  JP  van  Zyl, 
AJ  van  AS,  Ds.  TF  Joubert, 
JC  Swart,  SB  Keyser, 

M Cornelissen. 

Middel:  RJ  Crous,  WJ  Richter, 
H Vermeulen,  EH  Nolte, 

Agter:  JJ  Prinsloo,  D Lourens, 

DEEL2 


DIE  ONTSTAAN  VAN  DIE  GEMEENTE  SWELLENDAM. 


In  die  dele  van  die  land  waar  die  Hervormers  yl  gesaai  is,  vra  mense  dikwels  waar  die 
Hervormde  Kerk  vandaan  kom.  Dit  is  ‘n  vraag  wat  uit  die  kerkgeskiedenis  beantwoord  kan 
word.  Wat  hier  volg  is  ‘n  baie  kort  oorsig  om  die  vraag  te  beantwoord. 


KERKHERVORMING 

Op  31  Oktober  1517  het  Maarten  Luther  sy  95  stellings  teen  die  kerkdeur  van  die  slotkerk  te 
Wittenberg  gespyker.  Dit  word  beskou  as  die  begin  van  die  kerkhervorming.  Die  hervorming  het 
ook  deurgewerk  na  ander  Europese  lande  soos  Switserland,  Nederland,  Frankryk  en  Engeland.  In 
Nederland  is  die  Protestante  aanvanklik  wreed  vervolg,  maar  die  hervorming  het  algaande,  veral  in 
die  noorde  van  Nederland,  momentum  gekry.  Te  midde  van  die  vervolginge  het  die  Hervormde  Kerk 
in  die  Nederlande  reeds  in  1561  die  Nederlandse  Geloofsbelydenis,  opgestel  deur  Guido  de  Bres,  ont- 
vang.  Die  State-Bybel  het  in  1637  verskyn. 

In  1652  kom  Jan  van  Riebeeck  (gedoop  in  die  Hervormde  Kerk  Culemborg)  aan  die  Kaap  aan  met 
die  doel  om  ‘n  verversingspos  te  stig.  Die  amptenare  is  geestelik  bedien  deur  sieketroosters  en  af  en 
toe  deur  predikante  wat  toevallig  op  reis  na  die  Ooste  in  die  Kaap  aangedoen  het.  Die  kolonie  het 
gegroei  en  die  geestelike  behoeftes  van  die  mense  ook.  Daar  was  ook  predikante  in  diens  van  die 
Verenigde  Oos-Indiese  Kompanjie  en  die  eerste  predikant  wat  deur  die  Kompanjie  aan  die  Kaap 
toegewys  is,  was  Ds.  Johan  van  Arckel. 

Die  kerk  wat  aan  die  Kaap  gevestig  is,  was  die  kerk  van  Nederland  soos  dit  deur  die  kerkhervorming 
gesuiwer  is  van  die  Roomse  leer.  Die  gemeentes  aan  die  Kaap  het  nie  dadelik  ‘n  eie  kerklike  organ- 
isasie  gevorm  nie.  Administratief  en  finansieel  is  die  gemeentes  versorg  deur  die  Kompanjie. 
Geestelik  het  hulle  geval  onder  die  Klassis  (ring)  van  Amsterdam  van  die  Sinode  Noord-Holland  van 
die  Nederlandse  Hervormde  Kerk. 

Met  die  Engelse  besetting  van  die  Kaap  van  1795  - 1803  is  die  band  met  die  Klassis  Amsterdam  ver- 
breek,  al  is  daar  bande  met  die  Nederlandse  Kerk  behou.  Na  die  Kaap  weer  Hollands  geword  het  in 
1803,  het  Kommissaris  Generaal  JA  de  Mist  in  1804  ‘n  ordonnansie  uitgevaardig  waarin  die  ver- 
houding  tussen  kerk  en  staat  gereël  is  en  ook  besondere  voorsiening  gemaak  is  vir  die  Hervormde 
Kerk.  In  die  ordonnansie  word  gepraat  van  “Het  Hervormd  kerk-genootschap”  en  word  onder  andere 
bepaal  dat  die  staat  die  traktemente  van  die  predikante  betaal.  Die  ordonnansie  het  ook  bepaal  dat 
die  kerk  elke  twee  jaar  ‘n  algemene  kerkvergadering  of  sinode  kan  hou.  Dit  het  die  kerk  die  geleent- 
heid  gegee  om  organisatories  onafhanklik  te  kon  word. 

In  1806  het  die  Kaap  weer  in  Engelse  hande  beland.  Die  Hollands-Afrikaanse  Kerk  was  nou  van  ‘n 
Engelsprekende  owerheid  afhanklik.  Die  ontwrigting  van  die  verwisseling  van  owerhede  het  veroor- 
saak  dat  die  eerste  Algemene  Kerkvergadering/Sinode  eers  in  1824  byeengeroep  is  “ter  bevordering 
van  de  belange  der  gezamentlike  Nederduitsche  Christelijk  Hervormde  Gemeenten  ”.  Die  belangrik- 
ste  saak  was  om  ‘n  kerkorde  op  te  stel  vir  die  onafhanklike  kerk.  Die  Nederlandse  Hervormde  Kerk 
se  kerkorde  van  1816  het  as  voorbeeld  gedien. 

Die  naam  van  die  kerkorde  was:  “Algemeen  Reglement  voor  het  bestuur  der  Nederduitsch 
Hervormde  Kerk  van  Zuid-Afrika.  ” Die  naam  wat  hier  aan  die  kerk  gegee  is,  is  gedra  tot  met  die 
derde  sinode  in  1 842  toe  daar  weer  ‘n  kerkorde  opgestel  is  om  die  kerkorde  van  1 824  te  vervang.  Op 
voorstel  van  ds.  Moorrees  is  die  naam  verander  van  Nederduitsch  Hervormd  na  Nederduitsch 
Gereformeerd,  hoewel  voor  en  na  die  veranderinge  die  woorde  Hervormd  en  Gereformeerd,  wat  die- 
selfde  beteken,  op  gelyke  vlak  gebruik  is. 

Voor  1842  was  daar  dus  nêrens  'n  NG  Kerk  nie.  In  1842  het  die  Kerk  in  die  Kaap  met  die  naam 
Nederduitsch  Hervormde  Kerk  van  Zuid-Afrika  sy  naam  verander  na  Nederduitsch  Gereformeerde 
Kerk  van  Zuid-Afrika. 

Reeds  in  1836  en  later  vertrek  die  Voortrekkers  uit  die  Kaapkolonie  om  onafhanklikheid  te  soek. 
Daar  was  verskillende  redes  vir  die  stap,  waaronder  die  verengelsingsbeleid  van  die  owerheid,  die 
humanistiese  en  liberale  politieke  denke,  die  emansipasie  van  die  gekleurdes  in  die  Kaap  en  die 
Engelse  owerheid  wat  die  grensboere  nie  kon/wou  beskerm  teen  die  aanvalle  van  die  Xhosas  op  die 
Oosgrens  nie. 

Die  Kaapse  kerk,  met  heelwat  Engelse/Skotse  predikante  en  sterk  onder  die  invloed  van  die  Engelse 
regering,  was  teen  die  trek  gekant.  Die  Trekkers  is  sydelings  onder  sensuur  geplaas.  Daar  is  gesê  dat 
as  die  Trekkers  die  kolonie  verlaat,  hulle  lidmaatskap  as’t  ware  opgehef  word.  Die  Voortrekkers  trek 
dus  uit  die  Kaap  weg  met  die  naam  Hervormd  op  hulle  kerklike  dokumente. 

Die  Voortrekkers  in  Transvaal  het  die  naam  behou  waarmee  hulle  uit  die  kolonie  weg  is.  Daar  was 
dus  nooit  ‘n  rusie  oor  leer  nie.  Daar  was  nie  kerkskeuring  nie.  ‘n  Groep  lidmate  het  net  fisies  wegge- 
trek  en  die  deel  wat  agtergebly  het,  het  ‘n  paar  jaar  later  die  naam  verander.  Die  kerke  het  dieselfde 
belydenisskrifte  en  kerklike  boeke  gebruik.  Die  Kaapse  Kerk  wou  nie  vir  die  Voortrekkers 
predikante  stuur  nie  en  hulle  moes  toe  met  groot  moeite  predikante  van  die  Nederlandse  Hervormde 
Kerk  beroep.  Dit  het  tot  gevolg  gehad  dat  die  Voortrekkerkerk  beïnvloed  is  deur  nugtere  Hollanders 
en  die  Kaapse  Kerk  deur  die  Skotse  en  Engelse  predikante  met  ‘n  meer  metodistiese  inslag. 

Daar  is  later  uit  die  Kaap  besoeke  aan  die  Voortrekkers  in  Transvaal  gebring  en  pogings  aangewend 
om  die  Voortrekkerkerk  by  die  Kaapse  Kerk  in  te  lyf.  Die  pogings  het  nie  geslaag  nie,  want  dit  sou 
beteken  dat  die  Trekkers  ten  minste  kerklik  weer  onder  die  Engelse  owerheid  staan  en  dit  wou  hulle 
nie.  Die  Natalse  en  Vrystaatse  Trekkers  het  kerklik  weer  onder  die  Kaapse  Sinode  (NG)  gekom 
nadat  die  onderskeie  provinsies  deur  die  Engelse  annekseer  is.  Die  Transvaalse  NG  Kerk  is  eers  in 
1866  deur  ds.  Frans  Lion-Cachet  gestig  met  agtema-trekkers  en  ontevredenes. 

In  die  jare  na  Majuba  se  oorlog  (1881)  het  die  Voortrekkerkerk  (Hervormde  Kerk),  met  baie  lidmate 
en  baie  kerkeiendom  en  min  predikante,  in  Desember  1885,  verenig  met  die  Transvaalse  NG  Kerk, 
met  min  lidmate,  min  kerkeiendom  en  baie  predikante,  om  die  Nederduitsch  Hervormde  of 
Gereformeerde  Kerk  te  vorm.  In  Transvaal  praat  die  ouer  mense  vandag  nog  van  die  Verenigde  Kerk 
as  hulle  die  NG  Kerk  bedoel. 

Die  kerkvereniging  van  1885  het  egter  misluk.  Die  Hervormde  Kerk  het  al  die  kerkeiendom  en  heel- 
wat  lidmate  teruggekry  na  die  kerkverenigingsaak  in  die  Hooggeregshof  gaan  draai  het.  Die  hof  het 
beslis  dat  die  vereniging  onwettig  was  en  dat  die  kerklike  eiendom  die  Hervormde  Kerk  s’n  was. 


SWELLENDAM 

Die  Hervormde  gemeentes  in  die  provinsies  buite  Transvaal,  is  meestal  gestig  deur  Hervormers  wat 
uit  Transvaal  daarheen  verhuis  het.  Die  Nederduitsch  Hervormde  Gemeente  Swellendam  het  egter 
anders  ontstaan.  Lidmate  van  die  Nederduitsch  Hervormde  Kerk  wat  voor  1958  in  die  Overberg  en 
Suid-Kaap  ingetrek  het,  het  in  baie  gevalle  sonder  gemeentelike  verbondenheid  gebly.  Ander  lidmate 
het  by  een  van  die  susterskerke  aangesluit.  Die  stigting  van  die  gemeente  Swellendam  het  die  lid- 
mate  wat  van  ander  streke  af  ingetrek  het,  ‘n  bekende  geestelike  tuiste  gebied. 


STRYD  OOR  AFSTIGTING  IN  DIE  NG  KERK  SWELLENDAM 

Gedurende  die  veertigerjare  reeds,  is  die  gedagte  uitgespreek  dat  die  NG  gemeente  Swellendam  moet 
verdeel  en  afstig.  Die  groot  geografiese  gebied  en  die  baie  lidmate  het  dit  vir  die  predikante  moeilik 
gemaak  om  die  gemeente  effektief  te  bedien.  Reeds  op  13  Julie  1942  het  die  Ring  van  Swellendam 
met  die  kerkraad  van  Swellendam  onderhandel  oor  beter  bearbeiding  van  die  gemeente.  Daar  is  in 
beginsel  besluit  om  die  gemeente  in  twee  te  deel.  Op  verskillende  vergaderings  in  1942  was  dit 
duidelik  dat  daar  verskil  van  mening  oor  die  saak  was. 

Op  ‘n  konferensie  van  dienende  en  rustende  kerkraadslede  op  26  Julie  1947,  is  ‘n  kommissie  benoem 
om  op  die  saak  in  te  gaan.  Die  kommissie  het  bestaan  uit  di.WA  Alheit,  PG  Wiid,  broeders  P du 
Randt,  JS  Badenhorst,  MC  Dippenaar  snr.,  R Nelson  en  EF  Kemp.  Die  kommissie  het  bevind  dat  die 

tyd  vir  afstigting  nie  ryp  was  nie  en  dat  'n  proponent  van  Januarie  1948  aangestel  moet  word  as  hulp- 
prediker  vir  ses  maande,  om  so  die  moontlikheid  van  ‘n  derde  leraar  te  beproef.  Die  aanbeveling  is 
aanvaar  en  prop.  JLP  Zietsman  is  aangestel  en  later  as  derde  leraar  bevestig.  Die  geestelike  situasie 
en  bearbeiding  het  egter  nie  dramaties  verbeter  nie. 

Daar  is  op  21  Junie  1955,  op  versoek  van  vyf  kerkraadslede,  ‘n  spesiale  kerkraadsvergadering  gehou 
met  die  doel  om  die  afstigting  van  die  vier  wyke:  Diptka,  Suurbraak,  Buffeljagsrivier  en  Sparrebosch 
te  bespreek.  Op  30  Julie  1955  is  ‘n  voorstel  deur  diaken  WS  Smith,  om  afstigting  te  ondersoek,  met 
22  teen  1 1 deur  die  kerkraad  aanvaar.  Die  saak  is  breedvoerig  bespreek.  Die  gemeentesentrum  sou 
op  Buffeljagsrivier  wees. 

BESWARE  TEEN  AFSTIGTING 

Daar  het  veral  van  die  lidmate  in  Diptka  besware  teen  die  afstigting  gekom.  Op  ‘n  sendingfees  in 
Diptka  het  Oom  Loutjie  Swart,  in  die  teenwoordigheid  van  twee  predikante  aan  die  mense  gevra  wie 
vir  die  afstigting  is.  Nie  een  het  sy  hand  opgesteek  nie. 

Die  beswaardes  was  nie  teen  afstigting  as  sodánig  nie,  maar  dan  moes  dit  op  redelike  basis  geskied; 
byvoorbeeld  dat  die  hele  gemeente  in  twee  gedeel  word,  of  twee  derdes  vir  twee  predikante  en  een 
derde  vir  een.  Die  beswaardes  het  gevoel  dat  die  betrokke  getal  lidmate,  460,  te  min  sou  wees  om 
die  gemeente  in  stand  te  hou.  Die  nuwe  gemeente  sou  groot  skuld  moes  aangaan  om  ‘n  kerk,  pasto- 
rie  en  saal  te  bou.  Die  Swellendamgemeente  het  op  daardie  stadium  ongeveer  2600  lidmate  gehad. 
Die  beswaardes  het  daarop  aangedring  dat  ‘n  deel  van  die  dorp  by  die  te  stigte  gemeente  gevoeg  moes 
word,  en  dat  die  kerk  in  die  dorp  gebou  word.  Daar  is  gevra  dat  die  Korenlandsrivier  die  grens  tussen 
die  twee  gemeentes  moet  vorm. 

A1  die  belange  van  die  lidmate  was  in  Swellendam  self.  Die  skole  is  daar,  hulle  dorpshuise  was  in 
Swellendam,  hulle  besigheid  is  daar,  en  as  hulle  tog  van  hulle  plaas  na  die  plaaskerk  moet  ry,  kan 
hulle  net  sowel  5 myl  (8km)  verder  dorp  toe  ry.  Die  ligging  van  die  kerkgebou  was  ‘n  belangrike 
beswaar. 

Die  verdeeldheid  oor  die  afstigting  het  veroorsaak  dat  daar  tóé  besluit  is  om  die  lidmate  in  die 
betrokke  wyke  se  gevoel  oor  die  afstigting  met  ‘n  stemming  te  toets.  Die  kerkraad  het  die  stemming 
van  huis  tot  huis  hanteer.  Die  kerkraadslede  van  Diptka  wou  egter  nie  aan  die  stemming  meedoen 
nie  en  dit  is  toe  deur  diaken  WS  Smith  en  ‘n  Sers.  Muller  van  die  SAP  hanteer.  Daar  is  later  deur 
lidmate  beweer  dat  daar  onreëlmatighede  by  die  stemming  was.  Die  bewoording  op  die  stembriefies 
was  baie  onvolledig  en  dubbelsinnig. 

Op  27  Augustus  1955  is  die  uitslag  bekend  gemaak.  Vir  afstigting  was  361,  teen  78  en  buite  stem- 
ming  25.  In  Diptka  was  40  vir  afstigting  en  54  daarteen. 

Op  grond  van  die  stemming  is  aanvaar  dat  die  afstigting  sou  plaasvind.  Op  29  Augustus  is  die  Ring 
van  Swellendam  per  brief  versoek  om  die  vier  wyke  af  te  stig.  Intussen  het  daar  ongelukkigheid  by 
baie  lidmate  in  die  wyke  ontstaan  oor  gebrek  aan  volledige  inligting  oor  die  saak.  Inligting  oor  pre- 
sies  waar  die  te  stigte  gemeente  se  grense  sou  loop,  en  waar  die  kerkgebou  geplaas  sou  word  was  nie 
heeltemal  duidelik  nie.  Veral  broeders  BPJ  Badenhorst  en  MC  Dippenaar  het  ernstige  kritiek  teen 
die  afstigting  gelewer. 

Die  wyse  waarop  die  aanloop  tot  afstigting  hanteer  is,  het  ook  groot  ontevredenheid  tot  gevolg  gehad. 
Die  afstigting  is  nooit  op  wyksvergaderings  bespreek  nie.  Die  stembriefies  het  slegs  die  vier  wyke 
aangedui  wat  afgestig  sou  word,  maar  nie  die  getalle  en  die  kerkplek  nie.  Daar  is  gewys  op  die  ver- 
mindering  van  lidmate  in  landelike  gedeeltes  as  gevolg  van  verstedeliking.  Die  groepsgebiedewet 
sou  die  blankes  uit  Suurbraak  wegneem  en  die  Buffeljagsdam  sou  die  Sparrebosch-wyk  tot  niet  maak. 


DIE  RING  KEUR  DIE  AFSTIGTING  GOED 

Die  Ring  het  voortgegaan  met  die  reëlings  tot  die  afstigting  en  aan  die  Ringskommissie  opdrag  gegee 
om  aan  die  besware  aandag  te  gee.  Die  beswaardes  en  die  vyf  broeders  wat  die  oorspronklike  aan- 
soek  om  afstigting  ingedien  het,  het  op  14  Oktober  1955  ontmoet  en  die  saak  deeglik  bespreek.  Die 
twee  partye  kon  egter  nie  ‘n  ooreenkoms  bereik  nie. 

Die  Ring  van  Swellendam  het  op  20  September  1955  vergader  om  die  afstigting  te  bespreek.  Die 
formele  aansoek  tot  afstigting,  asook  ‘n  memorandum  wat  deur  208  beswaardes  uit  die  vier  wyke 
onderteken  is,  is  ontvang  en  behandel.  Die  beswaardes  het  aangedring  op  ‘n  redelike  afstigting,  bv. 
dat  ‘n  beter  getalleverdeling  van  die  gemeente  gemaak  word  voor  die  afstigting.  Die  getal  van  460 
uit  ongeveer  2600  lidmate  was  onbillik.  Die  Ringsvergadering  wou  eers  nie  die  memorandum  aan- 
vaar  nie,  maar  het  dit  later  op  advies  van  die  Actuarius  wel  ontvang,  maar  nie  daarop  ingegaan  nie. 
Die  beswaardes  het  geen  antwoord  op  hulle  memorandum  ontvang  nie.  Die  drie  predikante  van  die 
gemeente  is  afgevaardig  om  in  elkeen  van  die  vier  wyke  ‘n  vergadering  te  hou  om  die  gevoel  van  die 
gemeente  te  toets. 

Hierdie  samesprekings  het  uitgewys  dat  Diptka  byna  eenparig  téén  die  afstigting  was  en  die  ander 
drie  wyke  byna  eenparig  daarvoor.  In  Diptka  hat  die  voorsitter  tot  die  gevolgtrekking  gekom  dat  die 
afstigting  “so  dood  soos  ‘n  mossie  is  en  dat  sy  begrafnisbriefie  maar  uitgeskryf  kan  word”.  Die 
Voorsitter  van  die  Ring  het  self  emstige  besware  teen  die  afstigting  gehad,  waama  hy  gevoel  het  om 
as  voorsitter  te  bedank.  Die  Ring  het  nogtans  eenparig  besluit  dat  daar  met  die  afstigting  voortge- 
gaan  moes  word.  Die  Ringkommissie  moes  daaraan  uitvoering  gee. 

WEERSTAND  TEEN  DIE  AFSTIGTING 

Op  25  November  1955  het  die  kerkraad  verdere  aandag  aan  die  saak  gegee  en  briewe  met  besware 
uit  Diptka  bespreek.  Van  die  broeders  BPJ  Badenhorst  en  MC  Dippenaar  is  vemeem,  dat  Diptka  so 
sterk  teen  die  afstigting  gekant  is,  dat  hulle  dit  oorweeg  om  ‘n  eie  gemeente  te  stig  met  ‘n  kerkgebou 
in  Swellendam.  Die  twee  broeders  het  dan  ook  uit  die  kerkraad  bedank.  Die  broeders  MJ  Swart,  AJ 
Steyn  en  JC  Swart,  wat  verkies  is  om  in  1956  in  die  kerkraad  te  dien,  het  ook  bedank. 

Die  beswaardes,  BPJ  Badenhorst,  MC  Dippenaar  en  LL  Tomlinson  is  later  per  brief  meegedeel  dat 
die  Kerkraad  nie  die  afstigting  meer  kon  heroorweeg  nie.  Die  rede  was  dat  die  Ring,  soos  deur  die 
Kerkraad  versoek,  reeds  op  afstigting  besluit  het.  Die  Kerkraad  het  die  afstigting  as  onomkeerbaar 
beskou.  Die  broeders  wat  uit  die  kerkraad  bedank  het,  se  bedankings  is  met  leedwese  aanvaar. 

A1  die  ongelukkigheid  rondom  die  afstigting  het  daartoe  gelei  dat  die  Ringskommissie  op 
5 Desember  1955  besluit  het  om  die  afstigting  van  7 Desember  uit  te  stel.  Die  Ringskommissie  is 
daartoe  beweeg  deur  ‘n  afvaardiging  van  die  beswaardes  van  Diptka. 

Die  Ringskommissie  het  ‘n  afvaardiging  van  5 lede  van  die  te  stigte  gemeente  te  woord  gestaan  en 
die  afstigting  is  belê  vir  7 Februarie  1956. 

NG  KERK  SWELLENDAM-OOS  WORD  GESTIG 

Die  gemeente  Swellendam-Oos  is  amptelik  op  7 Febmarie  1956  in  die  kerksaal  te  Buffeljagsrivier 
gestig.  Mnr.  WS  Smith  is  as  eerste  skriba  gekies.  Nie  een  van  die  lidmate  van  die  Diptka-wyk  was 
teenwoordig  nie.  Die  NG  Kerk  Swellendam-Oos,  se  naam  is  op  26  Maart  1956  verander  na 
Buffeljagsrivier. 

Die  grense  van  die  gemeente  was:  Die  grens  loop  van  die  oorsprong  van  die  Appelsboschrivier  in  die 
Langeberg,  al  langs  die  oostelike  oewer  van  die  rivier  tot  waar  dit  aan  die  westelike  grens  van  die 
plaas  Appelsbosrivier  raak.  Daarvandaan  loop  dit  met  ‘n  reguit  lyn  na  die  punt  waar  die  westelike 
grens  van  Olivedale  die  Breërivier  raak.  Vandaar  loop  dit  al  langs  die  Breërivier  tot  aan  die  bestaande 
Heidelberggrens.  Die  bestaande  grens  tussen  Heidelberg  en  Swellendam  in  die  ooste  en  die 
Langeberge  in  die  noorde  word  so  behou.  Ds.  EGD  Coetzee  van  Montagu  is  op  23  Junie  1956  as 
eerste  leraar  in  die  gemeente  bevestig. 

VERDERE  BESWARE  TEEN  DIE  AFSTIGTING 

Op  15  Februarie  1956  het  die  konsulent,  ds.van  der  Merwe  van  die  gemeente  Heidelberg,  aan  die 
Ringskriba  geskryf.  Daamit  blyk  dit  dat  die  afstigting  van  die  gemeente  Buffeljagsrivier  vir  die 
Diptawyk  totaal  onaanvaarbaar  was.  Op  14  Februarie  is  daar  ‘n  vergadering  in  die  Diptkawyk  gehou. 

Die  Diptkavergadering  het  gesê: 

- dat  hulle  nooit  om  afstigting  gevra  het  nie; 

- dat  die  kerkraad  nooit  die  wyk  se  inwoners  geraadpleeg  het  nie, 

- dat  die  Ring  die  besware  van  die  wyk  geïgnoreer  het, 

- dat  die  ringskommissielede  tydens  ‘n  ontmoeting  van  die  beswaardes  van  Diptka 
verklaar  het  dat  die  afstigting  “so  dood  soos  ‘n  mossie  is  ” (maar  dat  daar  tog  deur 


19 


die  ring  voortgegaan  is  met  die  afstigting) 

- dat  die  verkose  kerkraadslede  vir  die  wyk  dit  onmoontlik  vind  om  op  die  kerkraad 
te  dien,  sonder  die  ondersteuning  van  die  lidmate. 

Die  beswaardes  het  ‘n  beroep  op  ds.  van  der  Merwe  gedoen  om  die  saak  by  die  sinodale  kommissie 
aanhanging  te  maak,  maar  hy  het  geweier.  Ds.  van  der  Merwe  het  ook  bedank  as  konsulentl 

Op  die  vergadering  is  met  66  teen  géén  besluit:  Hierdie  vergadering  van  die  lidmate  van  die  wyk 
Diptka  besluit  om  die  Ringskommissie  in  kennis  te  stel  dat  hy  hom  ongelukkig  nie  kan  neerlê  by  die 
afstigting  van  die  vier  wyke:  Buffeljagsrivier,  Suurbraak,  Sparrebos  en  Diptka  nie.  Die  wyk  beloof 
om  die  kerk  te  besoek  en  sy  offergawes  te  gee  waar  hy  dit  goedvind.  Verder  doen  die  vergadering  ‘n 
emstige  beroep  op  die  Ringskommissie  om  so  spoedig  moontlik  voorsiening  te  maak  vir  die  kerklike 
en  geestelike  bearbeiding  van  die  wyk  op  ‘n  ander  wyse  as  binne  die  nuwe  gemeente.  Daar  is  geen 
antwoord  ontvang  op  hierdie  versoek  nie. 

POGINGS  TOT  VERSOENING 

Die  Ringskommissie  het  in  Maart  1956  ‘n  beroep  op  die  beswaardes  gedoen,  om  ter  wille  van  die 
belange  van  die  koninkryk  van  God,  hulle  te  onderwerp  en  te  berus  in  die  Ring  se  besluit.  Hulle  heel- 
hartige  steun  en  samewerking  is  gevra. 

Die  beswaardes  het  die  kerkraad  op  4 April  ontmoet,  maar  daar  kon  nie  tot  ‘n  vergelyk  gekom  word 
nie.  Die  beswaardes  het  aangedring  op  ‘n  buitengewone  Ringsvergadering  waar  die  ontevredenheid 
oor  die  afstigting  bespreek  kon  word. 

‘n  Buitengewone  Ringsitting  het  toe  op  Maandag  7 Mei  1956  in  die  kerksaal  op  Buffeljagsrivier 
plaasgevind.  Die  hele  Diptkawyk  het  die  vergadering  bygewoon  om  te  toon  hoe  ernstig  die  saak  vir 
hulle  was.  ‘n  Beswaarskrif,  onderteken  deur  drie  lede  van  die  Diptkawyk,  is  voorgelê  en  behandel. 
Die  beswaardes  het  ondermeer  gevra  dat  die  afstigting  nietig  verklaar  word  of  dat  die  nuwe  gemeente 
groter  gemaak  word  deur  méér  wyke  en  ‘n  deel  van  die  dorp  by  te  voeg.  Die  Ring  het  nie  daarvoor 
kans  gesien  nie.  Daar  is  egter  ‘n  toegewing  gemaak  dat,  indien  die  lidmate  van  Diptka  persoonlik 
daarvoor  aansoek  sou  doen,  kerklike  voorregte  (Kerkbywoning  en  Doop)  in  die  gemeente 
Swellendam  aan  hulle  toegeken  sou  word,  maar  dat  hulle  lidmate  van  die  nuwe  gemeente 
Buffeljagsrivier  sou  bly. 

Die  beswaardes  wou  dit  nie  aanvaar  nie  en  het  op  ‘n  ontmoeting  met  die  leraars  van  Swellendam 
aangedring.  Dit  het  op  Woensdag  9 Mei  1956  plaasgevind.  Die  Diptka  beswaardes  het  toe  gevra  vir 
hulle  volle  kerklike  regte  (volle  lidmaatskap  in  die  Swellendamgemeente  terwyl  hulle  in  die  nuwe 
gemeente  woon.)  Die  kerkraad  kon  dit  nie  toestaan  nie.  Daama  het  Diptka  ‘n  vyf  man-afvaardig- 
ing  na  die  Actuarius,  dr.  JD  Vorster,  gestuur  om  uitkoms  te  soek.  Hy  het  gesê  dat  die  afstigting  in 
ooreenstemming  met  die  kerkorde  geskied  het  en  dat  hy  niks  kan  doen  nie. 

Op  pad  huis-toe  het  die  afvaardiging  besluit  om  die  Voorsitter  van  die  Ring  te  vra  om  die  wyk  Diptka 
as  afsonderlike  NG  gemeente  af  te  stig.  Die  voorsitter  het  gesê  Diptka  alléén  is  te  klein  en 
Buffeljagsrivier  kan  nie  sonder  Diptka  bestaan  nie.  Op  Saterdag  12  Mei  1956  was  mnr.  BPJ 
Badenhorst,  na  bewering,  weer  by  die  leraars  en  die  mooi  gesindheid  van  die  vorige  besoek  was  weg. 
Hy  het  weer  die  ou  besware  gestel.  Hy  het  ‘n  ultimatum  aan  die  voorsitter  van  die  Ring  gestel:  die 
opheffing  van  die  Buffeljagsrivier  afstigting,  andersins  sou  oorgegaan  word  tot  die  stigting  van  ‘n 
gemeente  van  die  Nederduitsch  Hervormde  Kerk  op  Swellendam. 

Die  Ringskommissie,  die  twee  leraars  van  Swellendam,  ds.  Coetzee  en  vier  kerkraadslede  het  op 
Maandag  14  Mei  te  Montagu  vergader.  Na  emstige  beraadslaging  is  besluit  om  die  saak  met  die 
kerkraad  van  Buffeljagsrivier  en  leraars  van  Swellendam  te  bespreek.  Die  beswaardes  is  daarvan  in 
kennis  gestel.  Later  het  die  beswaardes  ‘n  brief  ontvang  waarin  die  Kerkraad  sê  dat  elkeen  van  die 
beswaardes  afsonderlik  regte  in  die  Moedergemeente  kan  aanvra  en  elke  saak  sal  op  meriete  behan- 
del  word.  Diptka  was  nie  daarmee  tevrede  nie  en  het  in  ‘n  petisie,  onderteken  deur  83  persone  gesa- 
mentlik,  gevra  vir  kerkregte  in  Swellendam.  Op  hierdie  versoek  is  geen  antwoord  ontvang  nie. 

Ds.  ANDRIES  BRANDT 

Op  15  Mei  1956  het  ds.Andries  Brandt  van  die  Nederduitsch  Hervormde  Kerk,Kaapstad  vir  die  eerste 
keer  van  die  saak  kennis  geneem,  toe  hy  ‘n  oproep  ontvang  het  van  BPJ  Badenhorst,  wat  ‘n  afspraak 

gemaak  het  om  ds.  Brandt  te  kom  spreek.  Hulle  wou  meer  informasie  hê  oor  die  Hervormde  Kerk. 
Hulle  wou  eers  kontak  soek  by  die  Gereformeerde  Kerk,  maar  op  aanbeveling  van  die  konsulent,  ds. 
van  der  Merwe  van  Heidelberg,  het  hulle  met  die  Hervormde  Kerk  kontak  gemaak. 

Op  16  Mei  het  Mnre  BPJ  Badenhorst,  MC  Dippenaar,  en  LG  Swart,  as  afvaardiging  van  die 
Diptkawyk,  by  ds.  Brandt  aangekom.  Hulle  het  hom  ingelig  oor  die  ongelukkigheid  rondom  die 
afstigting  en  gesê  dat  hulle  op  soek  is  na  ‘n  ander  kerkgenootskap.  Hy  het  lank  en  emstig  probeer 
om  hulle  te  oorreed  om  liewer  te  probeer  om  die  moeilikheid  self  op  te  los.  Die  Hervormde  Kerk  kan 
nie  ingryp  waar  lidmate  van  ‘n  susterskerk  besware  het  nie.  Hy  het  hulle  ingelig  oor  die  verskille 
tussen  die  Hervormde-  en  NG  Kerke  en  hulle  ‘n  Kerkwet,  Almanak  en  die  Kerkgeskiedenisboek  van 
ds.  AJG  Oosthuizen  saamgegee. 

Dadelik  na  hulle  vertrek  het  ds.  Brandt  ‘n  afspraak  gemaak  met  die  Moderator  van  die  Kaapse  NG 
Ker,  dr.  AJ  van  der  Merwe.  Intussen  het  die  Actuarius,  dr.  Koot  Vorster,  gehoor  van  die  deputasie 
en  ds.  Brandt  geskakel.  Ds.  Brandt  het  hom  ingelig  dat  hy  tot  op  die  vorige  dag  geen  kennis  van  die 
saak  gedra  het  nie,  en  wat  hy  vir  die  deputasie  gesê  het.  Ds.  Brandt  het  op  1 8 Mei  met  dr.  AJ  van  der 
Merwe  gepraat.  Hy  wou  hom  nie  daarmee  bemoei  nie  en  het  die  saak  na  die  Actuarius  verwys. 

Die  vergadering  van  die  Ring  van  Swellendam,  met  die  kerkraad  van  Buffeljagsrivier  en  die  leraars 
van  Swellendam,  het  op  Maandag  21  Mei  1956  te  Buffeljags  plaasgevind.  Die  Ringskommissie  en 
die  leraars  van  Swellendam  het  ‘n  emstige  beroep  op  Buffeljagsrivier  se  kerkraad  gedoen  om  die 
ontevredenes  tegemoet  te  kom  deur  aan  hulle  kerklike  regte  in  Swellendam  toe  te  staan,  as  die 
beswaardes  daarvoor  sou  aansoek  doen. 

Die  kerkraad  van  Buffeljagsrivier  het  die  Ringskommissie  gevra  om  die  volgende  besluit  aan  die 
beswaardes  oor  te  dra:  "Die  Ringskommissie  kan  aan  die  beswaardes  sê  dat  die  kerkraad  aansoeke 
uit  die  Diptkawyk  om  kerklike  regte  in  Swellendam  te  geniet,  simpatiek  en  op  meriete  sal  oorweeg. 
Elke  aansoek  moet  egter  individueel  en  skriftelik  aan  die  Kerkraad  van  Buffeljagsrivier  gerig  word.  ” 
Hierdie  besluit  is  die  volgende  dag  aan  elke  lidmaat  gepos. 

LIDMAATSKAPSERTIFIKATE  WORD  AANGEVRA 

Die  beswaardes  het  ook  op  21  Mei  1956  ‘n  vergadering  gehou  en  reelings  getref  om  na  die 
Hervormde  Kerk  oor  te  gaan.  Op  25  Mei  het  sommige  lidmate  hulle  lidmaatskapsertifikate  by  ds. 
Visser  op  Swellendam  gaan  vra.  Op  28  Mei  het  BPJ  Badenhorst  ds.  Brandt  geskakel  en  gesê  dat  die 
beswaardes  aansoek  gedoen  het  vir  hulle  attestate,  maar  dat  dit  geweier  is.  Ds.  Brandt  het  weer  gesê 
dat  hy  nie  kon  ingryp  in  die  sake  van  ‘n  susterskerk  nie.  ‘n  Buitengewone  kerkraadsvergadering  is 
op  4 Junie  gehou  omdat  24  beswaarde  lidmate  hulle  lidmaatskapsertifikate  by  Swellendam  se  skriba 
aangevra  het. 

Ds.  Visser  het  advies  gevra  by  die  Actuarius  van  die  sinode,  dr.  JD  Vorster.  Die  advies  het  daarop 
neergekom  dat  die  kerkraad  nie  behoort  te  voldoen  aan  die  versoek  van  die  24  lidmate  nie,  maar  dat 
hulle  by  Buffeljagsrivier  moet  aanklop.  Ds.  WJ  Lubbe  en  twee  ouderlinge  is  toe  gestuur  om  die 
besluit  aan  die  beswaardes  oor  te  dra.  Na  die  vergadering  het  die  beswaardes  blykbaar  ‘n  versoek  om 
volle  regte  in  die  gemeente  Swellendam  aan  die  gemeente  Buffeljagsrivier  gerig. 

Op  7 Julie  1956  het  Mnr.  LG  Swart  vir  ds.  Brandt  geskakel  om  te  sê  dat  die  beswaardes  definitief 
gaan  bedank  en  dat  daar  ‘n  groot  groep  is  wat  op  Maandag  9 Julie  ‘n  vergadering  sal  hou  om  hierdie 
besluit  te  neem.  Op  14  Julie  het  BPJ  Badenhorst  geskakel  en  ds.  Brandt  uitgenooi  om  ‘n  Hervormde 
gemeente  op  Swellendam  te  kom  stig.  Die  beswaardes  het  finaal  besluit  om  die  NG  Kerk  te  verlaat. 
Ds.  Brandt  het  hom  probeer  oorreed  om  dit  nie  te  doen  nie,  maar  mnr.  BPJ  Badenhorst  het  gesê  dat 
daar  geen  ander  uitweg  is  nie.  Ds.  Brandt  het  beloof  om  hulle  te  besoek  en  persoonlik  met  hulle  te 
praat,  maar  nie  om  ‘n  gemeente  te  stig  nie.  Ds.  Brandt  het  dr.  Koot  Vorster  dadelik  ingelig  dat  hy 
Swellendam  gaan  besoek. 

N.G.  KERK  VRA  TYD 

Op  Donderdag  19  Julie  het  ds.  Brandt  ‘n  deputasie  van  die  nuutgestigte  Buffeljagsrivier,  bestaande 
uit  ds.  Coetzee  en  ouderlinge  Langenhoven  en  Smit,  asook  dr.  JD  Vorster,  ontvang.  Hulle  het  ds. 
Brandt  gevra  om  nie  ‘n  Hervormdegemeente  te  stig  nie,  maar  die  NG  Kerk  tyd  moet  gee  om  sake  reg 
te  maak.  Hulle  het  gesê  met  die  loop  van  jare  sou  die  gevoelens  bedaar.  Ds.  Brandt  het  beloof  om 

so  te  maak.  Hulle  het  gesê  met  die  loop  van  jare  sou  die  gevoelens  bedaar.  Ds.  Brandt  het  beloof 
om  nie  ‘n  Hervormdegemeente  te  stig  nie,  maar  dat  as  die  mense  hulle  toevlug  tot  hom  neem,  hy  hom 
nie  kon  terugtrek  nie.  Hy  sou  met  hulle  gaan  praat  en  hulle  probeer  oorreed  om  nie  hulle  kerk  te  ver- 
laat  nie.  Ds.  Brandt  het  mnr.  Badenhorst  van  die  deputasie  en  van  sy  belofte  verwittig.  Op  20  Julie 
het  mnr.  Badenhorst  vir  ds.  Brandt  geskakel  en  gesê  dat  hy  hom  persoonlik  nooit  weer  by  die  NG 
Kerk  sal  kan  tuisvoel  nie  en  dat  hy  gedetermineerd  is  om  Hervormd  te  word.  Die  volgende  dag  het 
hy  weer  geskakel  en  gesê  dat  ongeveer  80  lidmate  van  die  NG  Kerk  skriftelik  bedank  het.  Hulle 
briefies  is  ingelewer  by  en  ontvang  deur  die  skriba  van  Swellendam  se  NG  gemeente.  Hulle  is  dus 
kerkloos  en  ds.  Brandt  moet  ‘n  Hervormde  gemeente  kom  stig. 

Ds  BRAND  BESOEK  NG  LERAARS  EN  LEIERS  VAN  BESWAARDES 

Ds.  Brandt  het  geantwoord  dat  hy  by  sy  belofte  aan  die  NG  Kerk  deputasie  moet  hou,  dat  hy  nie  ‘n 
vergadering  sal  kom  hou  en  nie  ‘n  gemeente  sal  kom  stig  nie.  Ds.  Brandt  het  gesê  hy  sal  wel  met  ‘n 
aantal  leiers  van  die  beswaardes  kom  praat. 

Ds.  Brandt  het  Swellendam  besoek  en  die  leraars  van  Swellendam  en  Buffeljagsrivier  besoek.  Hy 
het  ‘n  lang  (3  ure)  en  emstige  onderhoud  met  di.  Visser,  Lubbe  en  Coetzee  gehad.  Hy  het  gevra  wat 
hy  kon  doen  om  die  mense  terug  te  kry  in  die  NG  Kerk,  maar  die  leraars  kon  niks  aan  die  hand  doen 
nie.  Hy  het  selfs  voorgestel  dat  hy  terugry  sonder  om  die  beswaardes  te  sien,  maar  hulle  het  gesê  dat 
dit  geen  oplossing  van  die  probleem  sou  bring  nie.  A1  drie  predikante  was  dit  eens  dat  die  moei- 
likheid  so  ver  ontwikkel  het,  dat  dit  sielkundig  onmoontlik  was  vir  die  beswaardes  om  terug  te  keer 
na  die  NG  Kerk. 

Die  predikante  wou  vanselfsprekend  nie  ‘n  Hervormdegemeente  te  Swellendam  hê  nie  en  het  gewys 
op  die  verdeeldheid,  verwyte  en  slegte  gevoelens  wat  daar  sou  kom  as  daar  ‘n  Hervormdegemeente 
gestig  sou  word,  maar  hulle  kon  geen  oplossing  vir  die  probleem  voorstel  nie. 

Ds  Brandt  het  die  volgende  beloftes  aan  die  leraars  gemaak: 

- Dat  hy  die  beswaardes  sou  probeer  oorreed  om  terug  te  gaan  na  die  NG  Kerk, 

- Dat  hy  die  boodskap  sou  oorbring  dat  hulle  welkom  is  om  temg  te  gaan  en  dat 
elkeen  van  hulle  hulle  bedanking  kon  temgtrek. 

- Dat  hy  nie  dadelik  ‘n  gemeente  sou  stig  nie,  maar  met  die  leiers  alleen  sou  praat. 

- Dat  ander  lidmate  wat  nie  in  die  moeilikheid  betrek  is  nie,  nie  ingesleep  sal  word 
nie,  m.a.w.  dat  hy  die  beswaardes  sou  vra  om  nie  proseliete  te  maak  nie. 

Ds.  Brandt  is  toe  na  Diptka  waar  die  meeste  beswaardes  gewoon  het. 

Maandagaand,  23  Julie  1956,  het  9 mans  en  4 vroue  in  mnr.  BPJ  Badenhorst  se  huis  byeengekom. 
Ds.  Brandt  het  hulle  lank  en  emstig  toegespreek.  Vir  ‘n  uur  lank  het  hy  gepleit  om  temg  te  gaan  na 
die  ou  Moederkerk  waar  hulle  en  hulle  voorouers  gedoop,  grootgeword,  belydenis  afgelê  het  en 
getroud  is.  Hy  het  die  boodskap  van  Swellendam  se  predikante  oorgebring  dat  hulle  welkom  is  en 
net  hulle  bedankings  hoef  terug  te  trek.  Daar  was  nie  een  wat  sy  weg  oopgesien  het  om  temg  te  gaan 
nie. 

Ds.  Brandt  het  toe  gesê  dat  die  Hervormde  Kerk  gewillig  sou  wees  om  hulle  as  lidmate  te  neem,  maar 
dat  hy  nie  nou  ‘n  gemeente  sou  stig  nie.  Hy  het  hulle  gevra  om  nie  as  ‘n  groep  te  kom  nie,  maar  dat 
elkeen  vir  homself  moet  besluit  en  skriftelik  moes  aansoek  doen  om  opgeneem  te  word  as  lidmaat 
van  die  Nederduitsch  Hervormde  Kerk.  Daarna,  miskien  oor  ‘n  maand,  sou  hy  kom  en  ‘n  gemeente 
stig. 

Voordat  ds.  Brandt  Swellendam  verlaat  het,  het  hy  by  ds.  Visser  verslag  gedoen  van  sy  onderhoud 
met  die  leiers  van  Diptka.  Hy  het  hom  vertel  dat  die  JJervormde  Kerk,  diegene  wat  van  die  NG  Kerk 
bedank  het  en  glad  nie  kan  teruggaan  nie,  sou  opneem  as  lidmate  van  Kaapstad.  Later  sou  ‘n 
gemeente  gestig  kon  word.  Ds.  Brand  het  ook  met  die  ring  van  die  Hervormde  Kerk,  waaronder 
Kaapstad  geval  het,  destyds  die  Ring  van  Heilbron,  en  met  die  skriba  van  die  Kommissie  van  die 
Algemene  Kerkvergadering  in  verbinding  getree.  Daar  is  ooreengekom  dat  die  Ringskommissie, 
D.V.,  die  naweek  van  17  - 19  Augustus  1956  die  Nederduitsch  Hervormde  Kerk,  Gemeente 
Swellendam,  sal  stig. 

“DIE  DEURE  IS  TOE” 

‘n  Afvaardiging  van  die  NG  Kerk  se  moderatuur,  Dr.  AJ  van  der  Merwe  en  JD  Vorster  het  die 
Hervormde  Kerk  se  Kommissie  van  die  Algemene  Kerkvergadering  op  10  Augustus  1956  in  Pretoria 

ontmoet  en  die  saak  bespreek.  Daar  is  met  die  oog  op  die  goeie  verhouding  tussen  die  Kerke  besluit 
dat  daar  nie  ‘n  gemeente  gestig  sal  word  nie.  Die  Algemene  Kommissie  van  die  Hervormde  Kerk  het 
die  Ringskommissie  opdrag  gegee  om  nie  ‘n  gemeente  te  stig  nie.  Die  Hervormde  Kerk  se  deure  is 
toe,  hangende  die  onderhandelinge  tussen  die  NG  Kerk  en  die  beswaardes. 

Ds.  Brandt  is  van  die  besluit  in  kennis  gestel  en  het  met  dr.  AJ  van  der  Merwe  ‘n  onderhoud  gehad 
en  hom  in  kennis  gestel  dat  hy  nie  ‘n  gemeente  gaan  stig  nie,  maar  hom  gevra  dat  die  NG  Kerk  hulle 
deure  so  wyd  moontlik  sal  oopmaak  vir  die  beswaardes  sodat  dit  vir  hulle  moontlik  sal  wees  om  terug 
te  keer  na  die  NG  Kerk. 

Ds.  Brandt  het  die  Ringskommissie  van  die  Ring  van  Heilbron  in  kennis  gestel  dat  die  stigting  van 
die  gemeente  van  die  baan  is.  Daama  het  hy  Mnr.  BPJ  Badenhorst  geskakel  en  hom  vertel  van  die 
onderhoud  in  Pretoria;  dat  die  Hervormde  Kerk  hom  terugtrek  en  dat  die  gemeente  nie  gestig  sal  word 
nie.  Verder  het  ds.  Brandt  hom  vertel  dat  daar  ‘n  definitiewe  poging  van  die  kant  van  die  NG  Kerk 
gemaak  word  om  die  beswaardes  terug  te  wen  en  dat  hulle  asseblief  moet  luister  na  die  hoogste  gesag 
van  die  NG  Kerk.  Die  Moderator  en  skriba  van  die  NG  Kerk  sal  hulle  kom  besoek.  ‘n  Paar  uur  later 
het  mnr.  Badenhorst  temggeskakel  en  gesê  die  beswaardes  is  baie  teleurgestel  oor  die  temgtrekking 
van  die  Hervormde  Kerk. 

Hulle  sien  nie  kans  om  die  Moderator  en  Skriba  van  die  NG  Kerk  te  ontvang  nie,  want  hulle  was  nie 
meer  lidmate  van  die  NG  Kerk  nie.  Hulle  het  bedank  en  hulle  bedanking  is  afgelees  van  die  kansel 
in  Swellendam.  Hy  het  gevra  die  Hervormde  kerk  moet  hulle  asseblief  opneem  as  lidmate.  As  daar 
dan  nie  ‘n  gemeente  gestig  kan  word  nie,  het  hy  gevra  dat  hulle  as  individuele  lidmate  opgeneem 
word  in  die  Hervormde  Kerk,  Kaapstad. 

Ds.  Brandt  het  mnr.  Badenhorst  geantwoord  dat  hy  die  Moderator  beloof  het  om  die  gemeente- 
stigting  terug  te  trek  en  dat  hy  onder  die  gesag  van  die  Kommissie  van  die  Algemene 
Kerkvergadering  staan  en  dat  hy  daarby  berus.  As  die  beswaardes  werklik  nie  die  NG  moderator  wil 
ontmoet  nie,  moet  hulle  dan  liewer  praat  met  ds.  TFJ  Dreyer,  skriba  van  die  Kommissie  van  die 
Algemene  Kerkvergadering  van  die  Nederduitsch  Hervormde  Kerk. 

Mnr.  Badenhorst  het  ds.  Dreyer  geskakel  en  daama  vir  ds.  Brandt,  om  te  sê  dat  ds.  Dreyer  met  hom 
in  verbinding  sou  tree.  Dieselfde  aand  het  mnr.  Badenhorst  weer  vir  ds.  Brandt  geskakel  en  gesê  dat 
ds.  Landman,  skriba  van  die  sinode,  hom  geskakel  het  om  ‘n  afspraak  te  maak  sodat  hy  en  die  mod- 
erator  die  beswaardes  kon  ontmoet.  Op  mnr.  Badenhorst  se  vraag  waaroor  die  ontmoeting  gaan,  het 
ds.  Landman  geantwoord  dat  dit  sal  handel  oor  die  bedanking  van  die  beswaardes. 

Mnr.  Badenhorst  het  geantwoord  dat  dit  nie  sal  help  nie,  want  hulle  het  finaal  hulle  verbinding  met 
die  NG  Kerk  verbreek.  Op  Maandag  13  Augustus  1956  het  mnr.  Badenhorst  weer  ds.  Brandt 
geskakel  en  gevra  of  hulle  tog  nie  maar  wil  kom  en  ‘n  gemeente  stig  nie.  Alle  voorbereidings  is 
getref  en  hulle  verwag  die  Hervormers. 

DIE  HERVORMDE  KERK  SE  DEURE  BLY  TOE 

Ds.  Brandt  het  toe  weer  met  ds.  Dreyer  geskakel  om  te  sê  dat  die  beswaardes  nie  gewillig  is  om  die 
moderator  te  ontvang  nie  en  om  te  vra  wat  hy,  Brandt,  nou  moet  doen.  Ds.  Dreyer  het  geantwoord 
dat  hy  dit  voor  die  predikante-kring  sou  lê.  Die  aand  het  ds.  Dreyer  teruggeskakel  en  gesê  dat  die 
predikante-kring,  van  ongeveer  30  predikante,  die  saak  bespreek  het  en  dat  hulle  die  besluit  beaam 
dat  die  Hervormde  Kerk  hom  terugtrek,  sodat  die  NG  Kerk  onbelemmerd  kan  onderhandel.  Ds. 
Brandt  het  die  Algemene  Kommissie  se  brief  ontvang  waarin  gesê  word  dat  die  Hervormde  Kerk  se 
deure  toe  is,  en  dit  is  aan  mnr.  Badenhorst  voorgelees. 

Op  14  Augustus  het  die  moderator  aan  ds.  Brandt  vertel  dat  hy  hard  daaraan  werk  om  ‘n  oplossing 
vir  die  probleme  te  vind;  dat  hy  ‘n  afskrif  van  die  Algemene  Kommissie  se  brief  aan  ds.  Brandt  ont- 
vang  het  en  dat  hy  die  Hervormde  Kerk  se  samewerking  op  prys  stel. 


Dieselfde  middag  het  mnre.  BPJ  Badenhorst  en  MC  Dippenaar  by  ds.  Brandt  opgedaag  met  ongeveer 
70  afsonderlike  geskrewe  aansoeke  om  by  die  Hervormde  Kerk  opgeneem  te  word.  Ds.  Brandt  het 
lank  en  emstig  met  hulle  gepraat  oor  die  verhouding  tussen  die  twee  kerke  en  twiste  en  onenigheid 
wat  sou  ontstaan  as  Kaapstad  die  beswaardes  sou  opneem. 

Ds.  Brandt  het  gesê  dat  die  Hervormde  Kerk  hulle  nooit  sou  verstoot  nie,  maar  aangesien  die  hoog- 
ste  gesag  in  die  NG  Kerk  nou  pogings  aanwend  om  die  moeilikheid  op  te  los,  hulle  die  NG  Kerk 
werklik  die  geleentheid  moet  gee  om  dit  te  doen. 

Hulle  het  gesê  dat  hulle  egter  nooit  weer  na  die  NG  Kerk  kan  teruggaan  nie.  Ds.  Brandt  het  toe 
voorgestel  dat  hy  saam  met  hulle  na  die  moderator  dr.  van  der  Merwe,  gaan  om  hom  te  vertel  waarom 
hulle  nie  kan  teruggaan  nie.  Hy  was  egter  nie  tuis  nie.  Mnre.  BPJ  Badenhorst  en  MC  Dippenaar  het 
toe  gesê,  as  die  Hervormde  Kerk  hulle  nie  as  lidmate  wou  aanvaar  nie,  hulle  aansluiting  by  die 
Gereformeerde  Kerke  gaan  soek,  as  dit  nie  slaag  nie,  by  die  Engelse  Kerk,  of  hulle  sal  heeltemal  kerk- 
loos  word  en  tuis  by  die  radio  luister  na  uitsaaidienste. 

Ds.  Brandt  het  hulle  weereens  emstig  gevra  om  hulle  ou  kerk  geleentheid  te  gee  om  die  moeilikheid 
op  te  los.  Ds.  Brandt  het  hulle  uiteindelik  beweeg  om  die  aansoeke  saam  terug  te  neem  Swellendam 
toe  in  afwagting  van  wat  die  NG  Kerk  gaan  doen.  Dieselfde  aand  het  ds.  Brandt  aan  die  moderator 
vertel  van  die  afvaardiging  en  dat  hy  hulle  beweeg  het  om  terug  te  gaan.  Hy  het  gesê  dat  hulle  ‘n 
vroeëre  predikant  van  Swellendam  na  die  beswaardes  gaan  stuur  om  te  bemiddel. 

DIE  BESWAARDES  ONTMOET  DIE  MODERATOR 

Die  beswaardes  was  alleen  gewillig  om  ‘n  onderhoud  toe  te  staan  as  die  moderatuur  vooraf  die 
versekering  sou  gee  dat  die  nuutgestigte  gemeente  sou  ontbind.  Op  13  Augustus  het  die  moderatuur 
met  die  Ringskommissie,  die  predikante  van  Swellendam  en  Buffeljagsrivier  en  ds.  JS  Gericke,  ver- 
gader  om  die  saak  te  bespreek.  Op  15  Augustus  het  die  moderatuur,  die  skriba  van  die  sinode  en  ds. 
JS  Gericke  met  die  leiers  van  die  beswaardes  in  Diptka  samesprekings  gevoer.  Weer  is  die  griewe 
van  die  beswaardes  aangehoor.  Die  grootste  beswaar  was  dat  daar  nie  ‘n  deel  van  die  dorp  aan  die 
nuwe  gemeente  gesny  is  nie.  Op  15  Augustus  het  die  moderator  vir  ds.  Brandt  geskakel  en  gesê  dat 
hy  mnre.  Badenhorst  en  Dippenaar  in  Swellendam  ontmoet  het  en  dat  daar  hoop  bestaan 
dat  die  moeilikheid  opgelos  sal  word. 

SWELLENDAM  WIL  NIE  ‘N  GEDEELTE  VAN  DIE  DORP  AFSTAAN  NIE. 

Die  moderatuur  het  gevra  om  die  kerkrade  van  Swellendam  en  Buffeljagsrivier  op  8 September  1956 
te  ontmoet.  By  hierdie  geleentheid  het  die  moderatuur  die  Kerkraad  van  Swellendam  probeer  oor- 
reed  dat  ‘n  gedeelte  van  die  dorp  by  die  nuwe  gemeente  gesny  moet  word.  Buffeljagsrivier  was  ten 
gunste  van  so  ‘n  voorstel.  Die  Kerkraad  van  Swellendam  het  egter  soos  volg  besluit:  “Hierdie 
kerkraad  wil  aan  die  beswaarde  lidmate  ‘n  hartlike  uitnodiging  rig  om  saam  met  ons  die  verlede  te 
vergeet  en  om  volle  lidmaatregte  by  ons  te  kom  geniet.  Die  kerkraad  verseker  ons  broeders  en  susters 
dat  ons  hul  met  oop  arms  sal  ontvang.  ” (Die  kerkraad  wou  dus  nie  ‘n  gedeelte  van  die  dorp  afstaan 
nie,  moontlik  omdat  hulle  die  dorp  en  ruenswyke  in  nog  drie  gemeentes  wou  sny.) 

Na  verdere  onderhoude  van  die  moderatuur  met  die  kerkrade  van  Swellendam  en  Buffeljagsrivier  is 
die  beswaardes  in  Diptka  se  saal  ontmoet  saam  met  ds.  W Lubbe  en  ouderling  Koch  van  Swellendam. 
Die  beswaardes  het  na  afloop  van  die  vergadering  by  wyse  van  ‘n  besluit  die  moderatuur  versoek  om 
vertoë  tot  die  Ring  van  Swellendam  te  rig  om  “ons  kerklik  en  geografies  onder  die  moedergemeente 
Swellendam  te  laat  ressorteer.  ” 

Terwyl  hierdie  vergadering  aan  die  gang  was,  is  daar  ‘n  berig  gebring  van  ‘n  eenparige  besluit  van 
die  gemeente  Buffeljagsrivier  dat:  (a)  die  eienaars  van  plase  soos  voorgestel  op  die  kaart  wat  daarby 
aangeheg  is,  die  reg  sal  hê  om  elkeen  individueel  te  kies  in  welke  gemeente,  Swellendam  of 
Buffeljagsrivier,  die  plaas  sal  behoort;  (b)  dat  die  nie-grondeienaars  ook  ‘n  vrye  keuse  in  hierdie  saak 
gegee  sal  word. 

POGING  TOT  TEGEMOETKOMING 

Dr.  AJ  van  der  Merwe  en  ds.  WA  Landman  het  op  21  September  1956  die  ringsvergadering  in  sit- 
ting  op  Robertson  besoek  en  die  versoek  van  die  beswaardes  aan  die  vergadering  voorgelê.  Die  ver- 
gadering  het  eenparig  besluit  om  die  grens  tussen  Swellendam  en  Buffeljagsrivier  so  te  wysig  dat  die 
maksimum  aantal  beswaardes  voortaan  onder  die  gemeente  Swellendam  ressorteer. 

Hierdie  besluit  was  skaars  geneem,  toe  daar  vemeem  is  dat  ‘n  derde  van  die  beswaardes  nie  tevrede 
is  met  die  besluit  nie.  Hulle  was  beswaard  omdat  die  plase  van  die  Diptkamense  wat  by 
Buffeljagsrivier  wou  bly  soos  ‘n  eiland  in  Swellendam  se  gemeente  uitgesny  is;  maar  dat  waar  lid- 
mate  in  Diptka  wat  by  Swellendam  wou  hoort,  maar  binne  Buffeljagsrivier  se  grense  geval  het,  net 

kerklike  regte  in  Swellendam  verleen  is. 

Op  27  September  1956  het  die  Ringskommissie  rapporteer  dat  die  kommissie  van  Buffeljagsrivier 
en  die  beswaardes  ontmoet  het  en  dat  die  ringsbesluit  aanvaar  is;  dat  die  grens  bepaal  is  en  ‘n  duide- 
like  beskrywing  watter  plase  en  plaaseienaars  onder  Buffeljagsrivier  en  watter  onder  Swellendam 
ressorteer  asook  aan  watter  lidmate  (grondeienaars  en  nie-eienaars)  die  keuse  gelaat  word  om  te 
besluit  by  watter  gemeente  hulle  wil  inskakel. 

Die  Ring  het  gehoop  dat  die  besluit  al  die  partye  tevrede  sou  stel,  maar  daar  was  nog  beswaardes  wat 
met  dr.  JD  Vorster  en  ds.  A Brandt  geskakel  het.  ‘n  Beroep  is  op  ds.  A Brandt  gedoen  om  nie  die 
beswaardes  te  ontvang  nie,  want  die  moderatuur  was  oortuig  dat  hulle  die  beswaardes  kon  tevrede 
stel.  Ds.  Brand  het  vir  ses  weke  niks  van  Swellendam  gehoor  nie  en  gehoop  dat  die  NG  Kerk  daarin 
geslaag  het  om  die  beswaardes  tevrede  te  stel. 

BARRIE  BADENHORST  WORD  ALLEEN  ‘N  HERVORMER 

Op  27  September  egter  het  mnr.  Barnardus  (Klein  Barrie)  Badenhorst  by  ds.  Brandt  aangekom  om  te 
vra  of  hy  alleen  by  die  Hervormde  Kerk  kon  aansluit  en  of  ds.  Brandt  hom  in  die  huwelik  sal  beves- 
tig.  (Daardie  jare  was  dit  nog  wetlik  noodsaaklik  dat  vir  drie  weke  voor  ‘n  paartjie  in  die  huwelik 
tree,  hulle  name  van  die  preekstoel  afgekondig  word;  d.w.s.  hulle  gebooie  moes  loop,  voor  hulle  in 
die  huwelik  bevestig  kon  word  en  om  dit  te  kon  doen  moes  jy  lidmaat  van  ‘n  kerk  wees). 

Klein  Barrie  Badenhorst  het  aan  ds.  Brandt  vertel  dat  die  moderatuur  sekere  voorstelle  aan  die 
beswaardes  gemaak  het  en  dat  almal,  behalwe  hy,  dit  onderteken  het.  Hy  het  gesê  dat  al  die  mense 
nog  nie  heeltemal  tevrede  is  nie.  Barrie  Badenhorst  is  toe  as  Hervormde  lidmaat  opgeneem  en  sy 
huweliksgebooie  is  afgelees.  Sy  verloofde,  Johanna  Swart,  dogter  van  LG  Swart,  se  gebooie  is  in 
Swellendam  gemeente  en  nie  Buffeljagsrivier  nie,  afgelees.  Hulle  is  deur  ds.  Brandt  in  Kaapstad  in 
die  huwelik  bevestig. 

LIDMATE  BLY  ONTEVREDE 

Op  3 Oktober  het  mnr.  BPJ  Badenhorst  ds.  Brandt  geskakel  om  te  sê  dat  na  al  die  onderhandelings 
daar  nog  ongeveer  30  lidmate  is  wat  nie  tevrede  is  nie  en  wat  by  die  Hervormde  Kerk  wil  aansluit. 
Hy  het  vertel  dat  die  NG  Kerk  hulle  nie  tevrede  kon  stel  nie,  omdat  hulle  die  versoeningsbesluite  ver- 
draai  het.  Ds.  Brandt  het  hom  probeer  beweeg  om  terug  te  gaan  NG  Kerk  toe.  Hy  het  nie  daarvoor 
kans  gesien  nie.  Hy  het  ds.  Brandt  dringend  genooi  om  na  Swellendam  te  kom.  Ds.  Brandt  het 
ondemeem  om  op  Maandag  15  Oktober  1956  te  gaan. 

Ds.  Brandt  het  vir  twee  dae  probeer  om  ds.  TFJ  Dreyer  in  die  hande  te  kry  - sonder  sukses.  Op  5 
Oktober  1956  het  ds.  Brandt  vir  ds.  AJG  Oosthuizen  geskakel  en  hy  het  ds.  Brandt  aangeraai  om  nie 
na  Swellendam  te  gaan  nie,  maar  die  saak  met  dr.  Vorster  te  bespreek. 

Dr.  Vorster  het  gesê  hy  kan  nie  verstaan  dat  daar  nog  ontevredenes  is  nie.  Die  moderatuur  was  drie 
keer  daar.  Mnre.  Badenhorst,  Dippenaar  en  Swart  en  al  die  ander  (behalwe  Klein  Barrie)  het  agterop 
‘n  kaart,  wat  Mnr.  Dippenaar  geteken  het,  geteken  en  almal  is  tevrede.  Die  Ring  het  dit  goedgekeur 
en  afgekondig. 

Ds.  Brandt  het  dr.  Vorster  gesê  dat  daar  in  elk  geval  nog  onenigheid  was  en  dat  hulle  iemand  daarheen 
moet  stuur  om  te  keer  dat  die  mense  nie  wegloop  van  die  NG  Kerk  nie.  Dr  Vorster  het  gesê  dat  hy 
genoeg  gehad  het  van  die  saak  en  nie  weer  sal  gaan  nie,  tensy  sy  kerk  hom  stuur,  en  al  wat  die 
Hervormde  Kerk  moet  doen,  is  om  niks  met  hulle  te  doen  te  he  nie. 

Ds.  Brandt  het  die  saak  met  sy  kerkraad  bespreek.  Die  gevoel  was  dat  hulle  nie  die  mense  kan  bly 
verstoot  nie,  aangesien  hulle  herhaaldelik  by  die  Hervormde  Kerk  aanklop.  Kaapstad  se  kerkraad  kon 
egter  niks  doen  sonder  die  toesetmming  van  die  Algemene  Kommissie  nie.  Ds.  Brandt  het  aan  mnr. 
BPJ  Badenhorst  geskryf  en  gesê  dat  hy  nie  na  Swellendam  sou  gaan  nie,  maar  mnr.  Badenhorst 
uitgenooi  om  hom  te  kom  sien  en  te  vertel  wat  verkeerd  geloop  het  en  waarom  hulle  nie  die  NG  Kerk 
voorstelle  kon  aanneem  nie. 

VERSOENING  LOOP  SKEEF 

Op  1 1 Oktober  het  mnr.  Johannes  Swart  by  ds.  Brandt  aangekom  en  aan  ds.  Brandt  verduidelik  wat 
presies  met  die  onderhandelinge  verkeerd  geloop  het.  Op  die  laaste  vergadering  by  Diptka  is  besluit 
dat  Diptka  sal  terugval  by  die  Moedergemeente  en  dat  al  die  lidmate  weer  volle  lidmate  by  hulle  ou 

gemeente  sal  wees.  Daar  was  egter  ‘n  klein  aantal  gesinne  in  Buffeljagsrivier  wat  saam  met  Diptka 
by  die  Moedergemeente  wou  hoort  (bv.  Oom  Gideon  Odendaal)  en  daar  was  ‘n  klein  aantal  gesinne 
van  Diptka  wat  by  Buffeljagsrivier  wou  hoort.  Aan  die  vergadering  is  die  verduideliking  gegee  dat 
hierdie  klein  groepies  nie  eilande  binne-in  ‘n  ander  gemeente  mag  vorm  nie,  maar  dat  hulle  “regte” 
kan  kry  in  die  gemeentes  waar  hulle  wens  om  te  wees. 

Almal  was  daarmee  tevrede.  Die  besluit  wat  toe  deur  die  Ring  goedgekeur  is,  is  toe  voorgelees.  Die 
lidmate  vind  toe  dat  die  Diptkalidmate,  wat  by  die  Moedergemeente  wou  wees,  soos  ooreengekom, 
nie  ‘n  eiland  in  Buffeljagsrivier  vorm  nie,  maar  net  kerkregte  kry.  Die  Buffeljagsrivierlidmate, 
anders  as  ooreengekom,  vorm  wel  ‘n  eiland  binne  Diptka.  Hieroor  was  Diptka  se  lidmate  baie 
ontevrede,  (nie  soseer  oor  die  hele  afstigtingsaak  as  sodanig  nie,  maar  oor  die  wanvoorstellings) 
Johannes  Swart  het  gesê  dat  hy  persoonlik  nooit  weer  by  die  NG  Kerk  sal  kan  tuisvoel  nie. 

Op  Maandag  15  Oktober  het  vyf  broeders  by  ds.  Brandt  aangekom,  naamlik  BPJ  Badenhorst,  LG 
Swart,  GH  Odendaal,  AJ  van  AS  en  HJD  Lourens.  Hulle  het  gekom  in  opdrag  van  hulle  vergader- 
ing  om  te  probeer  om  by  die  Hervormde  Kerk  aan  te  sluit.  Na  ‘n  lang  bespreking  het  ds.  Brandt  hulle 
oortuig  dat  hulle  tog  maar  weer  met  dr.  van  der  Merwe  oor  hulle  ongelukkigheid  moet  praat. 

Dr.  van  der  Merwe  was  met  vakansie  en  ds.  Brandt  het  dr.  Vorster  geskakel  en  hom  vertel  dat  die 
broeders  hom  graag  wou  spreek.  Dr.  Vorster  het  gesê  dat  ds.  Brandt  hulle  glad  nie  eers  moes  ont- 
vang  het  nie.  Die  NG  Kerk  het  baie  moeite  gedoen  om  hulle  tevrede  te  stel  en  as  hulle  nog  moei- 
likhede  het  moet  hulle  direk  na  die  moderatuur  gaan  en  nie  na  die  Hervormde  Kerk  hardloop  nie.  Ds. 
Brandt  het  toe  geantwoord  dat  hy  hulle  na  dr.  Vorster  stuur  om  hulle  griewe  voor  te  lê.  Dr.  Vorster 
het  egter  geantwoord  dat  hy  alleen  hulle  nie  kon  ontvang  nie.  Hulle  moet  langs  die  amptelik  kanale 
‘n  afspraak  maak  om  die  hele  moderatuur  te  ontmoet.  Die  broeders  het  ds.  Brandt  gevra  om  saam  te 
gaan,  maar  dr.  Vorster  het  gesê  dat  die  NG  Kerk  nie  ‘n  bemiddelaar  nodig  het  nie.  Ds.  Brandt  het 
die  broeders  tog  aangeraai  om  hulle  besware  aan  dr.  Vorster  te  gaan  voorlê.  Hulle  het  dit  gedoen, 
maar  was  vier  uur  later  weer  by  ds.  Brandt  sonder  dat  hulle  tevredenheid  gekry  het. 

Hulle  het  toe  gevra  op  watter  manier  hulle  by  die  Hervormde  Kerk  kon  aansluit.  Ds.  Brandt  het  ver- 
duidelik  dat  die  beste  manier  sou  wees  om  die  kerkraad  van  Swellendam  te  vra  om  hulle  oor  te  dra 
aan  die  herderlike  sorg  van  die  Hervormde  Kerk;  en  tegelyk  die  Algemene  Kommissie  te  vra  om 
Kaapstad  verlof  te  gee  om  hulle  op  te  neem.  Ds.  Brandt  het  hulle  gehelp  om  sulke  briewe  op  te  stel, 
maar  voordat  hulle  vertrek  het,  weereens  dit  op  die  hart  gedruk  dat  die  beste  oplossing  sou  wees  as 
hulle  sou  teruggaan  na  die  NG  Kerk. 

Op  24  Oktober  1956  het  ds.  Brandt  afskrifte  ontvang  van  briewe  van  22  lidmate,  gerig  aan  die 
Kerkraad  van  Swellendam  en  aan  die  Kommissie  van  die  Algemene  Kerkvergadering,  waarin  hulle 
vra  vir  oordrag  na  en  opneming  in  die  Hervormde  Kerk.  Die  Kerkraad  van  die  NG  Kerk  is  gead- 
viseer  om  nie  lidmaatskapsertifikate  aan  die  beswaardes  te  gee  nie.  ‘n  Brief  waarin  die  Kerkraad  ‘n 
beroep  op  die  beswaardes  doen  om  terug  te  kom,  is  aan  elke  beswaarde  huisgesin  gestuur.  Die 
volgende  dag  het  ds.  Brandt  ‘n  brief  van  die  moderatuur  van  die  NG  Kerk  ontvang  waarin  hulle  vra 
dat  die  Hervormde  Kerk  nie  die  ontevredens  moet  ontvang  nie. 

HERVORMDE  KERK  KAAPSTAD  SE  DEURE  WORD  OOPGEMAAK 

Die  Kerkraad  van  die  Hervormde  Kerk  Kaapstad  was  in  ‘n  moeilike  situasie  en  het  die  Kommissie 
van  die  Algemene  Kerkvergadering  daaroor  ingelig.  Die  NG  Kerk  vra  dat  hulle  die  deure  vir  altyd 
toe  moet  hou  (en  hoop  dat  die  probleem  homself  sal  oplos.)  Aan  die  ander  kant  klop  die  ontevre- 
denes  herhaaldelik  om  hulp  aan.  Ds.  Brandt  het  sy  bes  probeer  om  hulle  na  hulle  ou  kerk  terug  te 
stuur,  maar  hy  kon  ook  nie  onvriendelik  wees  en  hulle  wegjaag  nie. 

Die  Hervormde  Kerk  sou  dankbaar  wees  as  die  NG  Kerk  hulle  so  kan  versoen  dat  niemand  uit 
Swellendam  die  Hervormde  Kerk  nodig  het  nie.  Aan  die  ander  kant  voel  die  Kerkraad  van  Kaapstad 
dat  as  hulle  aanhou  aanklop,  die  Hervormde  Kerk  hulle  nie  moet  verstoot  nie.  Die  Kerkraad  van 
Kaapstad  laat  die  beslissing  aan  die  Moderamen  van  die  Hervormde  Kerk  oor,  aangesien  die  twee 
kerke  op  hoogste  vlak  met  mekaar  daaroor  handel. 

Na  weiering  van  die  kerkraad  van  Swellendam  om  die  22,  wie  die  versoekskrif  geteken  het,  aan  die 
sorg  van  die  Hervormde  Kerk  oor  te  dra,  het  die  Moderamen  van  die  Nederduitsch  Hervormde  Kerk 
in  Pretoria  besluit  dat  die  tyd  aangebreek  het  om  die  broeders  en  susters  van  Swellendam,  wat  kerk- 
loos  geword  het,  op  te  neem  in  die  Hervormde  Kerk  as  lede  van  die  gemeente  Kaapstad. 

Ds.  TFJ  Dreyer,  skriba  van  die  Kommissie  van  die  Algemene  Kerkvergadering  het  aan  mnr.  BPJ 
Badenhorst  geskryf:  "Aan  my  is  opgedra  om  u te  berig  dat  dit  u vry  staan  om  by  die  Nederduitsch 
Hervormde  Gemeente  Kaapstad  aan  te  sluit”.  Met  hierdie  amptelike  goedkeuring  het  die  wyk 
Swellendam  van  die  gemeente  Kaapstad  tot  stand  gekom. 

HERVORMDE  WYK  SWELLENDAM  KOM  TOT  STAND 

Op  3 Desember  1956  het  ds.  Brandt  die  eerste  gemeentevergadering  van  lidmate  gehou  op 
“Landplaas”,  ‘n  plaas  van  die  familie  Swart,  waarvan  die  plaashuis  op  daardie  stadium  onbewoon 
was.  (Dit  is  die  plaas  waar  Loutjie  en  Amaré  Swart  tans  boer).  Na  afloop  van  die  aanddiens  het  ds. 
Brandt  die  lidmate  welkom  geheet  as  lede  van  die  Hervormde  Kerk  en  die  hoop  uitgespreek  dat  hulle 
gou  tuis  sal  vóel  en  na  al  die  struweling  en  onrus,  vrede  sou  vind.  Op  dieselfde  vergadering  is  Gideon 
Odendaal  as  skriba  verkies,  BPJ  Badenhorst  as  ouderling  en  Johannes  Swart  as  diaken  en  kassier. 

Daar  is  besluit  dat  die  wyk  Swellendam  sy  eie  bankrekening  sou  open  en  ‘n  vergoeding  aan  Kaapstad 
sou  betaal  vir  die  deeltydse  bearbeiding  deur  ds.  Brandt,  wat  onderneem  het  om  Swellendam  een  keer 
per  maand  te  besoek  vir  huisbesoek  en  Woord-  en  sakramentsbediening. 

GROEI 

Die  Swellendamwyk  was  vol  ondememingsgees  en  ywer  vir  die  opbou  van  die  gemeente.  Reeds  op 
1 Maart  1957  is  besluit  om  grond  te  koop  vir  die  bou  van  die  kerk.  Op  27  April  1957  is  ‘n  groot 
dankfees  op  Diptka  gehou.  Daar  was  ook  baie  vriende  van  die  Hervormers  teenwoordig.  Dieselfde 
naweek  is  met  die  vriendelike  toestemming  van  ds.  Lloyd  in  die  Anglikaanse  Kerk  van  Swellendam 
nagmaal  gevier. 

KERKBOU 

Die  gemeente  was  van  plan  om  eers  ‘n  kerksaal,  wat  aanvanklik  as  kerk  ingerig  en  gebruik  sou  word, 
op  te  rig.  Later  sou  ‘n  kerkgebou  opgerig  word.  Die  boukommissie  het  bestaan  uit  broeders  BPJ 
Badenhorst,  Van  Niekerk  Eksteen,  PLM  Dunn  en  GH  Odendaal.  ‘n  Argitek  van  Kaapstad,  mnr.  C 
Jongens,  het  die  plan  opgetrek  en  die  bouery  het  begin.  Die  bouaanemer  was  John  Barlow  van 
Heidelberg.  Hy  het  netjiese  werk  gelewer  en  genoeg  sement  gebruik  - probeer  bietjie  ‘n  staalspyker 
in  die  konsistorie  se  muur  kap! 

Later  is  Br.  van  Niekerk  Eksteen  en  Albertus  Moolman  onderskeidelik  as  ouderling  en  diaken  verkies 
en  het  die  kerkraad  dus  bestaan  uit  BPJ  Badenhorst,  V Eksteen,  JC  Swart  en  AJ  Moolman. 

DS.  HUYZERS  EN  ANDER  PREDIKANTE  KOM  HELP 

Ds.  Brandt  se  pligte  in  Kaapstad  het  hom  nie  toegelaat  om  meer  as  een  keer  per  maand  na 
Swellendam  te  gaan  nie.  Die  aktiewe  wyk  wou  graag  meer  bediening  hê.  Die  Kommissie  van  die 
Algemene  Kerkvergadering  het  aan  ‘n  aantal  predikante  geskryf  om  te  vra  of  iemand  vir  ses  maande 
na  Swellendam  kon  gaan.  Ds.  WFH  Huyzers  se  kerkraad  het  verlof  by  die  gemeente  Duncanville 
gekry  en  het  ‘n  aantal  maande  in  Swellendam  kom  werk.  Hy  en  sy  gesin  het  tuisgegaan  in  Tremeer, 
die  tuishuis  van  br.  LG  Swart.  Ds.  Huyzers  het  hard  gewerk  en  word  steeds  met  liefde  deur  die  ouer 
lidmate  onthou.  Mev  Huyzers  het  ‘n  tak  van  die  Nederduitsch  Hervormde  Sustersvereniging  gestig 
- die  NHSV.  Ander  predikante  soos  ds.  JAP  van  Tonder  en  ds.  JBP  Venter  (die  bekroonde  skrywer 
Ben  Venter)  het  ook  vir  korter  tye  in  Swellendam  kom  werk,  maar  dit  het  gou  geblyk  dat  die 
gemeente  sy  eie  predikant  moes  kry. 

Op  Saterdag  29  Maart  1958  was  die  inwyding  van  die  pas  voltooide  kerkgebou.  Ds.  Brandt  het 
gepreek  na  aanleiding  van  Mattheus  16:18  “Ek  sal  my  gemeente  bou”. 

Die  kerk  was  stampvol  en  gelukwensinge  het  van  alle  oorde  ingestroom.  Ds.  AC  Lloyd  het  namens 
die  Anglikaanse  Kerk  gelukwensinge  oorgebring;  ds.  Huyzers  namens  die  Nederduitsch  Hervormde 
Kerk  van  Afrika;  Ouderling  BP  Havenga  namens  die  gemeente  Kaapstad  en  die  burgemeester,  MB 
Reid,  namens  die  dorp  Swellendam.  Ouderling  Van  Niekerk  Eksteen  het  namens  die  wyk 
Swellendam  geantwoord. 

Die  volgende  is  geskenk:  Die  Nagmaalservies  - NHSV  van  Swellendam  ; Doopvont  - BPJ 
Badenhorst  ; Die  voordeure  van  die  kerk  - Attie  en  Kootjie  van  As  ; Die  Kanselbybel  - Loutjie  en 
Evaline  Swart  ; Koraalboek  - NHSV  Kaapstad  ; Koraalboek  - Gesin  Van  Niekerk  Eksteen  ; 
Voorsittershamer  - Kerkraad  Kaapstad. 

DIE  GEMEENTE  WORD  GESTIG 

Die  aktiewe  en  geesdriftige  groep  lidmate  kon  nie  vir  lank  ‘n  wyk  van  ‘n  verafgeleë  gemeente  bly 

nie.  In  die  vergadering  van  die  Ring  van  Kaapland  op  18  en  19  April  1958  is  op  versoek  van 
Swellendam,  verlof  gegee  dat  hulle  van  Kaapstad  kon  afstig  en  ‘n  selfstandige  gemeente  kon  vorm. 
Die  grense  van  die  nuwe  gemeente  sou  'n  geweldige  gebied  insluit.  “Van  die  see  by  Hermanus  in 
reguit  lyne  na  Botrivier,  Villiersdorp,  Worcester,  Touwsrivier,  Laingsburg,  Prins  Albert,  Uniondale 
tot  by  Knysna  by  die  see.  Die  genoemde  dorpe  is  ingesluit  in  die  gemeente.  ” Tydens  ‘n  gemeente 
vergadering  van  Kaapstad  op  16  Junie  1958  is  die  besluit  van  die  Ring  bekragtig  en  so  het  die 
Nederduitsch  Hervormde  Gemeente  Swellendam  tot  stand  gekom. 

PASTORIE 

Die  gemeente  was  van  plan  om  so  gou  moontlik  ‘n  pastorie  te  koop  en  ‘n  predikant  te  beroep.  Daar 
het  ‘n  huis  in  Fullardstraat  langs  die  rivier  onder  die  hamer  gekom.  Die  kommissie  het  volmag  gehad 
om  te  koop  tot  ‘n  sekere  bedrag.  Die  hoogste  bod  was  net  ‘n  paar  pond  meer  as  die  volmag,  maar 
een  van  die  kommissielede  het  geweet  van  die  huis  van  die  Potgieter-broers  in  Stasiestraat,  nader  aan 
die  kerk,  wat  in  die  mark  gaan  kom.  Die  gemeente  het  ‘n  paar  pond  geleen  en  die  huis  in  Stasiestraat 
gekoop  en  ingerig  as  pastorie. 

PREDIKANTE 

Die  tweede  beroep  was  suksesvol  en  op  5 April  1959  is  ds.  MJ  Naude  van  Silverton  as  eerste  vaste 
predikant  van  die  gemeente  bevestig. 

Met  ds.  Naude  se  koms  kon  die  verafgeleë  en  verspreide  Hervormers  ook  bearbei  word.  Dit  was 
meestal  lidmate  wat  uit  Transvaal  in  die  verskillende  streke  ingetrek  het,  maar  nie  soos  baie  ander 
oorgegaan  het  na  die  susterskerke  nie.  Veral  in  die  Oudtshoorn-George-Knysna-Mosselbaai  gebied 
was  daar  heelwat  lidmate.  Dr.  JW  Pont  en  mnr.  AJ  Opperman  van  Oudtshoorn,  het  gevra  dat  daar  in 
Oudtshoorn  ‘n  wyk  van  Swellendam  gestig  word.  Dit  is  gedoen  en  gou  het  ds.  Naude  hulle  gereeld 
besoek  met  bediening  van  Woord  en  Sakrament.  Die  lidmate  was  vol  dankbaarheid  en  vreugde  oor 
die  feit  dat  hulle  weer  aan  ‘n  gemeente  kon  behoort  en  gereeld  bearbei  word.  Later  het  George, 
Hartenbos,  Gamkaskloof  en  Worcester  as  wyke  gevolg. 

Ds.  Naude  het  gedurende  die  eerste  helfte  van  1961  vertrek  en  in  Oktober  1961  is  ds.  FJH  Buitendag 
van  Meyerton  in  Swellendam  bevestig.  Die  gemeente  het  hard  en  met  geloof  gewerk.  Teen  die  einde 
1964  het  ds.  Buitendag  ‘n  beroep  na  Durban  aangeneem  en  op  21  Februarie  1965  is  ds.  CG  Botha 
van  Vanderbijlpark  in  Swellendam  bevestig.  Die  Bothas  het  ook  hard  gewerk.  Dit  en  die  feit  dat 
hulle  langer  as  7 jaar  in  die  gemeente  gebly  het,  het  aan  die  gemeente  vastigheid  gegee.  Ds.  Botha- 
hulle  het  ook  op  kultuurgebied  in  die  gemeenskap  nuwe  deel  bygedra. 

Na  ds.  Botha  se  vertrek  was  die  gemeente  vir  byna  twee  jaar  vakant  voor  Prop.  Diederik  Muller  in 
die  gemeente  bevestig  is.  In  die  tyd  wat  die  gemeente  vakant  was,  het  dr.  Andre  Dreyer  van 
Kaapstad,  as  konsulent,  waardevolle  werk  gedoen.  Na  ds.  Muller  se  vertrek  is  prop.  Piet  Boshoff  in 
die  gemeente  bevestig.  Hy  het  as  ongetroude  jong  man  hier  gekom  en  na  ses  jáar  van  vrugbare  arbeid 
het  hy  steeds  as  ongetroude  van  Swellendam  na  Rhodesië  vertrek.  Tydens  sy  verbly  hier  is  die 
gemeentes  Oudtshoorn  en  Outeniqua  in  1976  afgestig.  Die  drie  gemeentes  was  dadelik  in  kombi- 
nasie  en  die  afstigting  het  nie  die  werk  minder  gemaak  nie,  eerder  meer. 

Ds.  Nic  Wolmarans,  wat  sy  diensplig  te  Oudtshoorn  gedoen  het  en  dus  aan  die  gemeente  bekend  was, 
is  ná  dr.  Boshoff  se  vertrek,  beroep.  Ds.  Wolmarans  het  vrugbaar,  maar  net  te  kort  hier  gewerk.  Die 
kinders  van  die  stigterslede  het  intussen  volwassenes  geword  en  ook  hulle  deel  in  die  gemeentelike 
werk  en  lewe  begin  bydra. 

Na  die  vertrek  van  ds.  Wolmarans  het  die  gemeente  nie  geweet  of  hulle  die  finansiële  verpligtinge 
teenoor  ‘n  predikant  kon  nakom  nie.  Hulle  het  navraag  gedoen  en  gehoor  van  ‘n  emeritus  leraar  wat 
beskikbaar  was  om  vir  twee  jaar  hier  te  kom  werk  teen  reiskoste,  huisvesting  en  ‘n  klein  honorarium. 
Diegene  in  die  gemeente  wat  gedink  het  dit  sal  lekker  rustig  in  die  gemeente  gaan  met  ‘n  afgetrede 
dominee,  het  dit  mis  gehad  met  ds.  Willie  en  mev.  Annette  Engelbrecht.  Met  hulle  liefde,  geloof  en 
entoesiastiese  werkywer  en  die  vermoë  om  werk  uit  te  deel,  het  hulle  die  lewe  van  die  gemeente  ver- 
ryk  en  die  gemeente  opgebou.  Die  twee  jaar,  wat  hy  sou  kom,  het  vier  geword.  Ds.  Engelbrecht  het 
seker  die  meeste  gedoen  om  die  verhouding  tussen  die  NG  Kerk  en  die  Hervormde  Kerk  Swellendam 
te  normaliseer.  Sy  innemende  geaardheid  en  liefde,  het  sy  kollegas  wat  die  Hervormde  Kerk  op  ‘n 
afstand  gehou  het  “ontwapen”.  Daar  is  tans  ‘n  hartelike  en  broederlike  samewerking  met  die  NG 
Kerk  in  Swellendam. 

Ds.  Engelbrecht  was  die  eerste  Hervormde  predikant  wat  in  Swellendam  ‘n  ruildiens  met  die  NG 
Kerk  gehad  het.  Dit  het  ook  die  weg  gebaan  vir  ds.  TF  Joubert  om  dertig  jaar  na  die  gemeente  se 
stigting,  die  eerste  Hervormer  te  wees  wat  in  die  NG  Kerk  Buffeljagsrivier  preek. 

‘n  Saak  wat  merkwaardig  is,  is  die  feit  dat  daar  vanaf  die  stigting  van  die  gemeente  af  vir  meer  as  25 
jaar  in  Swellendam  en  omgewing  nie  Transvaalse  Hervormers,  wat  met  die  gebruike  en  tradisies  van 
die  Hervormde  Kerk  grootgeword  het,  ingetrek  het  nie.  Dit  het  wel  in  die  buitewyke  gebeur.  In 
Swellendam  self  het  die  stigters  deur  die  jare,  met  net  die  predikante  wat  ‘n  voorbeeld  kon  stel,  die 
Hervormde  tradisies  en  gebruike  aangeleer  en  Hervormers  geword.  Eers  in  ds.  Engelbrecht  se  tyd 
het  daar  ook  in  Swellendam  mense  ingetrek  wat  van  kleins  af  Hervormers  was. 

Ds.  Engelbrecht  het  steeds  Worcester  bearbei  tot  einde  van  1985.  In  1986  het  Worcester  deel  geword 
van  die  gemeente  Stellenbosch.  Die  Overberg  toetsbaan  het  by  Waenhuiskrans  tot  stand  gekom.  Dit 
het  ‘n  groep  opgeleide  jong  mense  na  Bredasdorp  gebring.  Hulle  lewer  ‘n  waardevolle  bydrae  tot  die 
gemeente. 

Toe  ds.  Willie  Engelbrecht-hulle  se  meubels  op  27  Desember  1987  by  die  huis  in  Stasiestraat  by  een 
deur  uitgedra  is,  is  ds.  TF  Joubert  se  meubels  by  die  ander  deur  ingedra.  Dit  was  ‘n  rekord  vir  die 
kortste  tyd  tussen  twee  dominees  in  hierdie  gemeente,  waar  daar  vantevore  al  byna  twee  jaar  vir  ‘n 
nuwe  predikant  gewag  is. 

Ds.  Joubert  is  op  24  Januarie  1988  in  die  gemeente  bevestig. 

DIE  EERSTE  LIDMATE  IN  BREDASDORP  ONTHOU 

Dit  was  moeilik  om  van  ‘n  gevestigde  gemeente  te  verhuis  na  ‘n  dorp  sonder  ‘n  Hervormde 
Gemeente.  Die  Kerk  was  skielik  75  kilometer  ver.  Daar  was  ‘n  Hervormde  gesin  in  Napier  (du  Toit) 
en  een  in  Struisbaai  (Roodselaar)  toe  die  Comelissens  in  1986  in  Bredasdorp  ingetrek  het.  Hulle  het 
gewik  en  geweeg.  Sal  hulle  nou  en  dan  Swellendam  toe  ry  vir  ‘n  erediens  en  die  ander  Sondae  na 
die  NG  Kerk  in  Bredasdorp  gaan?  Maar  wat  van  die  kinders  se  kategese?  Hulle  was  nog  so  aan  die 
wonder  wat  om  te  doen,  toe  hier  die  wonderlikste  dominee  met  sy  blommetjiesvrou  kom  kuier.  Was 
dit  nie  ‘n  voorreg  om  ds.  Willie  en  Tannie  Annette  Engelbrecht  te  leer  ken  nie!  En  ‘n  plan  het  hy 
gemaak.  Hy  het  hulle  voorgestel  aan  die  Du  Toits  van  Napier.  Maarten  Roodselaar  van  Struisbaai 
het  Ada  Cornelissen  van  skooltyd  geken. 

Nie  lank  daama  nie  kom  Johnny  Prinsloo-hulle,  die  Barkhuizens  en  nog  ‘n  paar  gesinne  by.  Ds. 
Willie  het  toe  besluit  hy  sal  die  ses  gesinne  byeenbring  vir  eredienste  aan  huis  van  die  Cornelissens. 
Ada  was  sommer  van  die  begin  af  “orrelis”  op  hulle  klein  huisorreltjie  - vals  en  met  stukkende  note 
en  al. 

Die  eerste  ouderling  en  diaken  was  Kobie  du  Toit  en  Piet  van  der  Walt.  Marietjie  van  der  Walt,  Riaan 
se  vrou  en  Piet  se  skoondogter,  het  in  die  Cornelissens  se  huis  belydenis  van  geloof  afgelê  en  is  daar 
gedoop,  uit  Ada  se  mooi  kristalsuikerpot.  Riaan  het,  wanneer  hy  as  ambulansman  diens  gehad  het, 
kerk  toe  gekom  met  die  ambulans.  Dit  was  vir  die  kinders  ‘n  groot  aardigheid  om  die  ambulans  na 
kerk  te  bekyk. 

Daar  is  elke  vierde  Sondagaand  ‘n  diens  gehou  en  as  die  maand  vyf  Sondae  gehad  het,  was  die  vyfde 
Sondag  ‘n  oggenddiens.  Voor  die  dienste  het  die  lidmate  gekuier  en  na  die  dienste  het  hulle  gesellig 
koffte  gedrink  en  nie  besef  dat  hulle  besig  is  om  die  mees  suidelike  wyk  van  die  Hervormde  Kerk  te 
vorm  nie.  Soms  is  daar  so  gekuier  dat  die  dominee,  wat  nie  ‘n  klok  kon  lui  nie,  moes  sukkel  om  hulle 
stil  te  kry  sodat  die  diens  kon  begin. 

Dit  was  ‘n  groot  aanpassing  om  van  ‘n  groot  gemeente  na  ‘n  gemeente  met  net  ‘n  paar  gesinne  te  ver- 
skuif.  Die  intieme  atmosfeer  van  die  “huiskerk”  het  egter  baie  vir  die  lidmate  beteken.  Die 
Hervormde  Kerk  was  ook  vreemd  vir  die  ou  inwoners  van  Bredasdorp.  Die  lidmate  moes  vir  die 
mense  verduidelik  dat  hulle  nie  ‘n  sekte  is  nie,  maar  ‘n  susterskerk  van  die  NG  Kerk.  Nog  lidmate 
het  ingetrek  en  was  redelik  gou  te  veel  vir  die  sitkamer.  Die  eredienste  het  verskuif  na  die  sysaal  van 
die  NG  Kerksaal  en  daarvandaan  na  die  ou  saal  van  die  Laerskool. 

DANIE  MULLER  ONTHOU 

Ons  was  lidmate  van  gemeente  Rietvallei  in  Pretoria  en  ons  het  in  Moreletapark  gewoon.  Vroeg  in 
Januarie  1987  het  ons  duidelikheid  gekry  dat  ons  na  Bredasdorp  toe  sou  kom.  In  daardie  tyd  was 
huisvesting  in  Bredasdorp  uiters  skaars  want  TVOS  en  OTB  was  nog  in  aanbou.  Die  kontrakteurs 

wat  by  die  bouwerk  betrokke  was,  was  eerste  hier  en  het  alle  huurhuise  beset.  Toe  ons  aan  die  begin 
van  Maart  hier  aankom,  kon  ons  slegs  in  Waenhuiskrans  ‘n  kliphuis  huur.  Min  het  ons  geweet  hoe 
swaar  ons  daar  sou  kry.  Die  winter  het  vroeg  begin.  Die  eerste  reën  het  teen  die  middel  van  Maart 
geval  en  van  die  middel  van  April  af,  was  dit  winter.  Die  huis  waarin  ons  gebly  het,  se  dak  was  gedek 
met  gras  en  die  binnedeure  het  toegewaai  as  die  Noordwes  sterk  geword  het.  Daar  was  nie  krag  nie 
en  ons  het  van  ‘n  bouersaansluiting  gewerk  toe  ons  daar  aangekom  het. 

Ons  was  een  Sondag  heeldag  langs  die  see.  Die  vuur  het  al  gebrand  want  ons  wou  iets  braai  vir  ete. 
Die  Sondagmiddag  laat  het  ons  besoek  ontvang  van  ds.  Willie  Engelbrecht  en  ouderling  Kobie  du 
Toit.  Dominee  Engelbrecht  het  alles  van  ons  geweet,  want  sy  seun  was  ons  ouderling  in 
Moreletapark.  Hy  het  ons  uitgenooi  na  die  erediens  wat  toe  dieselfde  aand  om  19h00  in  die  klein- 
saaltjie  by  die  NG  Kerksaal  gehou  is.  Ons  het  nie  geweet  van  die  diens  nie.  Die  vuur  is  met  water 
doodgegooi  en  ons  moes  inderhaas  aantrek  vir  kerk.  As  ek  reg  onthou  was  daar  behalwe  ons,  die  du 
Toits,  Comelissens,  Prinsloos,  van  der  Walts  en  Swart  gesinne.  By  dieselfde  diens  is  ek  voorgestel 
as  diaken. 

Ds.  JOUBERT 

Intussen  het  ds.  Willie  se  dienstyd  hier  omgegaan  en  ds.  Thomas  Joubert  van  Zwartruggens  het  die 
beroep  na  Swellendam  aanvaar.  Ds.  Joubert  het  gou  besef  dat  die  behoefte  aan  die  evangelie  groot 
is  en  dat  daar  elke  Sondag  ‘n  erediens  en  kategese  gehou  behoort  te  word.  Die  Bredasdorpers  kon 
kies  tussen  dienste  08h00  of  15h00,  omdat  daar  toe  nog  in  Riversdal  aanddienste  gehou  is.  Natuurlik 
is  08h00  gekies,  watter  Hervormer  sal  drie  uur  op  ‘n  Sondagmiddag  wil  kerk  toe  gaan! 

Vanaf  die  begin  Mei  1988  word  daar  elke  Sondag  ‘n  erediens  in  Bredasdorp  gehou.  Daar  was  dade- 
lik  ‘n  verbetering  in  bywoning  van  eredienste,  asook  ‘n  verhoging  in  offergawes.  Daar  is  ook  elke 
Woensdag  Bybelstudie  gehou.  Een  lidmaat  het  getuig  dat  hy  in  sy  vorige  gemeente,  met  twee  domi- 
nees,  waar  hy  net  drie  blokke  van  die  kerk  gebly  het,  minder  in  die  kerk  gekom  het  as  hier  waar  hy 
75  kilometer  van  die  kerk  en  dominee  af  bly. 

Ds.  Joubert  en  die  ander  predikante  van  sy  finalejaarsklas  het  besluit  om  elkeen  ‘n  paar  preke  voor  te 
berei  vir  opname  in  ‘n  preekbundel.  Die  preke  is  toe  in  handgeskrewe  formaat  aan  hom  gestuur  en 
hy  moes  die  samevoeging  daarvan  behartig.  Op  Bredasdorp  was  daar  twee  lidmate,  Edelweiss 
Kirsten  en  Katy  Christensen,  wat  by  die  streeksdienste  raad  as  verpleegsters  gewerk  het.  Katy  is  op 
mediese  pensioen  geplaas  omdat  sy  aan  epilepsie  begin  ly  het.  Sy  kon  nie  werk  kry  nie  en  het  baie 
gefrustreerd  geraak.  Ons  het  ‘n  ou  Apple  rekenaar  gehad  wat  nie  meer  aktief  gebruik  is  nie  en  domi- 
nee  Joubert  het  toe  vir  haar  gevra  om  die  preke  op  rekenaar  te  laai.  Ek  het  haar  touwys  gemaak  op 
die  rekenaar  en  sy  het  baie  vinnig  geleer  en  het  ook  gou  die  preke  op  woordverwerker  gelaai.  Die 
preke  is  toe  op  slapskywe  na  Kital  gestuur  vir  publikasie  - seker  ‘n  eerste.  Die  preekbundel,  AAN 
ALMAL  WAT  DAAR  VER  IS,  het  so  die  lig  gesien  en  is  vrugbaar  in  baie  gemeentes  van  die  kerk 
gebruik,  ook  in  Swellendam  en  Bredasdorp. 

Ds.  CG  Botha  het  ook  gereeld  op  Struisbaai  kom  vakansie  hou  en  het  dan  ook  somtyds  gepreek.  Hy 
het  ook  die  geloftediens  gelei  by  die  skougronde  in  1995.  Die  jaar  daarop  het  ek  ‘n  leesdiens  gedoen 
uit  die  preekbundel  en  in  1997  het  ds.  Joubert  die  Geloftediens  gelei.  Tannie  Dibbie,  ds.  Botha  se 
vrou,  is  ‘n  kunstenaar  en  sy  het  ‘n  waterverf  skildery  geskenk  vir  die  basaar  - die  Goudstormloop  - 
wat  ons  toe  op  die  veiling  gekoop  het.  Die  skildery  is  besonder  mooi  met  skakerings  van  pienk  en 
pers. 

Johan  David  Beyers  het  nie  as  seun  sy  katkisasie  in  die  NG  kerk  voltooi  nie  en  is  as  volwassene  deur 
ds.  Joubert  op  sy  plaas  Beyersdal  gekatkiseer.  Sy  neef  Wilfred  Beyers  het  toe  ook  na  die  Hervormde 
Kerk  begin  kom  en  pas  nadat  hy  ‘n  lidmaat  van  ons  gemeente  geword  het,  is  hy  dood  nadat  hy  een 
nag  ernstig  in  ‘n  motorongeluk  beseer  is.  Hy  het  ernstige  breinskade  opgedoen  en  het  nooit  weer 
bygekom  nie.  Danie  Muller  en  dominee  het  ‘n  paar  keer  deurgery  soontoe  en  dominee  Joubert  het 
op  versoek  van  Wilfred  se  ouers  hom  ook  vanuit  die  NG  kerk  op  Bredasdorp  begrawe.  Sy  ouers,  oom 
Perry  en  tannie  Daphney  het  dit  baie  waardeer  en  ek  self  het  gedink  dat  dit  ‘n  besonder  goeie  preek 
was  wat  baie  vertroosting  gebring  het.  Die  enigste  ander  sterfgeval  was  Oom  Koos  Groenewald  van 
Napier  - hy  is  te  Richardsbaai  begrawe. 

Dominee  Joubert  het  ook  by  baie  gesinsprobleme  gehelp  en  as  bemiddelaar  opgetree.  Hy  het  nog 
nooit  geskroom  om  te  ry  en  te  kom  help  nie. 

Vir  myself  het  die  verhuising  van  Pretoria  na  Bredasdorp  baie  beteken.  Ons  het  die  eerste  paar 
maande  baie  swaar  gekry  en  dit  was  vir  ons  goed  om  so  gou  by  die  kerk  te  kon  inskakel.  Verder  was 
hier  so  min  mense  dat  elkeen  ‘n  funksie  moes  verrig  om  al  die  wiele  aan  die  rol  te  hou.  ‘n  Mens  se 
meelewing  in  die  gemeente,  dink  ek,  is  hier  beter  as  wat  dit  in  ander  groter  gemeentes  is.  Ons  geloof 
het  hier  baie  sterk  geword  en  dominee  Joubert  se  prediking  het  baie  daarmee  te  doen. 

KATEGESEPIEKNIEKS 

Een  van  die  eerste  gesamentlike  kategesepieknieks  van  die  Bredasdorp-en  Swellendamkinders  was 
op  Waenhuiskrans.  Ds.  en  Mev.  Engelbrecht  het  ‘n  klomp  Swellendammers  saamgebring  en  ons 
moes  daardie  dag  sy  vrou  help  om  teen  die  duin  af  te  kom.  Daama  het  sy  altyd  na  die  dag  verwys. 
By  ‘n  ander  geleentheid  was  ons  by  oom  Johannes  Swart-hulle  by  Appelsbos.  Daar  was  ‘n  pad- 
skraper  waarop  die  kinders  gespeel  het.  Jimmy  de  Beer  se  vinger  is  die  dag  byna  vergruis  tussen  twee 
dele  van  die  skraper,  maar  hy  het  dit  gelukkig  net  betyds  weggeruk.  Nog  ‘n  funksie  is  by  TVOS  se 
swembad  gehou,  ‘n  funksie  by  die  Mullers  se  huis  en  verlede  jaar  s’n  by  De  Hoop.  Wat  altyd  van 
dié  uitstappie  sal  bybly  is  die  stappie  by  Koppie  Alleen  en  die  waatlemoenetery  by  die  parkeerplek. 
Dit  was  kort  voor  Elana  Lourens-hulle  se  ongeluk  waarin  sy  haar  voet  verloor  het. 

GOUDSTORMLOOP 

Met  die  Goudstormloop  het  die  Bredasdorpers  in  alle  ems  opgeruk  na  Swellendam.  Die  Mullers  het 
met  ‘n  karavaan  op  die  skougrond  gaan  kamp.  Frans  en  Emma  Jacobs  het  ook  ‘n  klein  karavaantjie 
gehuur  waarmee  hulle  onder  die  bloekombome  uitgekamp  het.  Deon  du  Bruyn  het  met  sy  VW  Passat 
ons  sleepwa  saamgetrek  met  die  steierwerk  vir  die  chipsstalletjie.  Die  du  Bruyn’s  en  Enslins  was 
primêr  verantwoordelik  vir  die  chipsstalletjie  - wat  ‘n  groot  sukses  was. 

KERSLIG  VERS  EN  MELODIE 

Die  Bredasdorplidmate  het  eenmaal,  toe  Sybie  van  Schoor  hulle  nog  op  Struisbaai  gewoon  het,  ‘n 
Kerslig,  Vers  en  Melodie  aand  gehou  in  die  NG  kerksaal.  Sybie  het  met  sy  vriende  Piet  Smit  en  Eric 
Cloete  gereël  om  die  aand  op  te  tree.  Eric  het  soos  ‘n  wafferse  troebadoer  tussen  die  tafels 
rondgestap,  trekklavier  gespeel  en  gesing.  Die  aand  was  ‘n  groot  sukses. 

NHSV 

Bredasdorp  se  NHSV  en  funksioneer  onafhanklik  van  Swellendam  se  NHSV.  Die  susters  samel 
fondse  op  baie  oorspronklike  maniere  in  en  doen  barmhartigheidsdiens  deur  donasies  aan  mense  in 
nood  te  gee  en  betaal  ook  die  koster  en  die  gebruik  van  die  Laerskoolsaal  vir  eredienste.  Die  NHSV 
sorg  ook  dat  die  gemeente  gesellig  koffíe  drink  na  die  diens,  al  moet  die  kookwater  met  ‘n  groot 
warmwaterfles  saamgebring  word. 

DIE  KERK  IS  ‘N  SAAL 

Die  eredienste  is  op  ‘n  stadium  in  die  ou  skoolsaal,  wat  vandag  die  biblioteek  is,  gehou.  In  1992  was 
hulle  besig  met  veranderings  en  het  ons  nie  ‘n  kerkplek  gehad  nie  en  die  dienste  is  toe  by  ons  huis 
gehou.  Die  krismisrose  was  daardie  jaar  besonder  mooi  en  tannie  Dibbie  het  elke  keer  gaande  ge- 
raak  oor  die  mooi  skakerings  van  die  kleure. 

Die  meeste  lidmate  het  klein  kindertjies  gehad  en  die  ou  saal  ‘n  plankvloer.  Soos  alle  kleintjies  wou 
die  kindertjies  graag  ‘n  draaitjie  loop  as  die  stilsittery  te  lank  word.  Die  een  se  tip-tip-tip-saggies- 
probeer-loop  of  die  plankvloer  was  net  stil,  dan  wil  die  volgende  een  ‘n  draaitjie  loop. 

By  een  doopgeleentheid  is  die  doopbak  in  Swellendam  vergeet  en  die  kristalsuikerpot  moes  weer 
diens  doen.  By  ‘n  ander  doopgeleentheid  was  die  doopbak  wel  daar,  maar  daardie  oggend  was  daar 
nêrens  water  in  die  skoolgebou  nie.  Water  uit  ‘n  blompot  moes  toe  maar  diens  doen  - dit  gaan  tog 
nie  oor  die  water  nie,  maar  oor  die  geloof  en  dit  wat  God  vir  ons  met  die  doop  beloof. 

Hardus  en  Rita  Oberholzer  se  seun  Dian  het  een  Sondag  toe  Hardus  die  Wet  en  Belydenis  voorgelees 
het,  vorentoe  gegaan,  agter  sy  pa  gaan  staan,  sy  kop  tussen  sy  pa  se  bene  deurgesteek  en  vir  die 
gemeente  geloer.  Die  lidmate  het  swaargekry  om  nie  uit  te  bars  van  die  lag  nie,  terwyl  ds.  Joubert 
van  die  verhoog  af  nie  kon  sien  wat  so  snaaks  is  nie. 

Die  eredienste  is  steeds  08h00  soggens,  somer  en  winter.  In  die  winter  vertrek  dominee  soggens  as 
dit  nog  pikdonker  is,  van  die  huis  af.  Hy  is  altyd  eerste  by  die  kerk,  die  eerste  Bredasdorpers  kom 
nie  voor  so  ses  minute  voor  agt  nie. 

In  die  begin  is  die  Nagmaal  net  in  Swellendam  gehou,  maar  nie  almal  het  kans  gesien  om  so  ver  te 
ry  nie.  Daar  is  besluit  om  Nagmaal  ook  in  Bredasdorp  te  bedien.  Ds.  en  mev.  Joubert  het  vir 
Bredasdorp  ‘n  unieke  Nagmaalstel  geskenk  waarmee  nou  Nagmaal  in  Bredasdorp  gevier  word. 

Om  in  ‘n  saal  dienste  te  hou  het  sy  voor-  en  nadele.  ‘n  Paar  van  die  voordele  is  dat  ‘n  mens  se  lopende 
uitgawes  min  is  en  daar  nie  onderhoud  is  nie.  Die  nadele  van  ‘n  saal  is  natuurlik  meer: 

Die  Hervormers  in  Bredasdorp  het  nie  ‘n  vaste  adres  nie. 

Daar  is  klavierbegeleiding,  wat  nooit  die  warmte  en  volheid  van  orrelklanke  kan  gee  nie. 

Sale  is  groot  en  getalle  klein,  die  samesang  raak  weg  in  die  groot  saal. 

Moeders  met  klein  kindertjies  moet  voorportaal  toe  vlug  as  die  kinders  lastig  raak. 

Kategese  word  in  al  die  hoeke  en  op  die  verhoog  gehou. 

Die  Bredasdorp  deel  van  die  gemeente  is  uniek.  Voor  die  Toetsbaanontwikkeling  was  daar  geen 
Hervormde  lidmate  nie.  Die  nuwe  en  meestal  jong  lidmate  wat  uit  alle  oorde,  gemeentes  en  provin- 
sies  hier  ingetrek  het,  kon  nie  leiding  kry  of  leisels  oomeem  by  wyse  manne  en  vroue  nie.  Die  jong 
lidmate  wat  in  hulle  tuisgemeentes  bietjie  geskuil  het  agter  die  ouer  lidmate,  het  skielik  besef  hulle- 
self  is  die  gemeente  en  nét  hulle  moet  al  die  werk  doen,  wat  hulle  goed  gedoen  het.  Hulle  het  geroei 
en  gestoei  en  amper  verdrink  ook,  maar  so  is  daar  probeer  en  geleer  om  as  ‘n  eenheid,  alles  wat  hulle 
doen,  met  oorgawe  te  doen. 

As  ‘n  mens  so  terugkyk  het  die  Hervormers  in  Bredasdorp  gegroei  in  getalle  en  gegroei  in  geloof. 
Laat  ons  glo  dat  hulle  ook  eendag  hier  in  Bredasdorp  ‘n  hoeksteen  van  sy  Kerk  sal  lê.  Daar  word  al 
lank  onderhandel  vir  ‘n  kerkerf,  die  ou  stasiegebou  is  ook  ondersoek  om  dit  as  ‘n  kerkgebou  in  te  rig. 
Tot  dusver  was  ons  nog  nie  suksesvol  om  ‘n  stukkie  grond  te  bekom  nie.  Vir  amper  12  jaar  het  ons 
rondgetrek,  waarvan  die  laaste  klomp  jare  redelik  tydelik  permanent  in  die  Laerskoolsaal.  Ons 
kinders  is  in  sale  gedoop  en  het  belydenis  daarin  afgelê.  Hulle  raak  nou  mooi  groot,  sal  ons  hulle 
eendag  in  ‘n  kerk  van  ons  eie  sien  trou? 


Mag  ons  minder  as  40  jaar  swerf  om  ons  Kanaan  binne  te  gaan.  Aan  die  ander  kant  is  dit  tog  nie  die 
gebou  wat  saak  maak  nie,  maar  dat  ons  self  die  gebou  van  God  moet  wees. 

Enige  begin  is  moeilik.  Ons  is  daardeur.  Laat  ons  in  geloof  mekaar  ondersteun  en  so  saam  hier  in 
Bredasdorp  tot  God  se  eer  lewe. 


LYS  VAN  EERSTE  LIDMATE: 

Barrie  Badenhorst  jnr  t 
Barrie  en  Kootjie  Badenhorst  t 
Manie  en  Bessie  Lourens  t 
Herman  Lourens  * 

Jan  en  Nellie  Lourens  t 
Attie  en  Kootjie  van  As  t 
Albertus  van  As  * 

Van  Niekerk  en  Mienie  Eksteen  t 
Oostenwaldt  Eksteen 
Johannes  en  Juanita  Swart  * 

Hannie  van  Niekerk  t 
Willie  Pentz  t 
Henna  Pentz  t 
Loutjie  en  Evaline  Swart  t 
Pieter  Swart  * 

Elsabe  Swart 

Gideon  t en  Theun  * Odendaal 
Johanna  Badenhorst  geb.  Swart  * 

Albertus  * en  Miemie  t Moolman 
Dienie  de  Wet  t 
Johannes  de  Wet  * 

Mollie  en  Hannie  Dunn  t 
Soppie  en  Lettie  du  Toit  * Kootjie  van  As 

Carel  en  Bettie  du  Toit  t 
Piet  le  Roux  t 

(*  Steeds  lidmate  van  Swellendam  tOorlede) 

Die  eerste  drie  katkisante  van  die  gemeente  was  Piet  de  Wet,  Elize 


Bessie  Lourens 
en 

Evaline  Swart 


Moolman  en  Ina  Swart. 

DAAR  IS  AAN  STIGTERSLEDE  ‘N  AANTAL  VRAE  GESTEL. 
SOMMIGE  HET  DIT  SKRIFTELIK  BEANTWOORD,  ANDER,  IS 
OP  BAND  ONDERVRA.  WAT  HIER  VOLG IS  ‘N  WEERGAWE  VAN 
HULLE  ANTWOORDE. 


WAT  WAS  VOLGENS  U DIE  OORSAAK  VAN  DIE  AFSTIGTING  ? 

Die  aanleidende  oorsake  was  die  plek  van  die  kerksentrum,  die  ongelyke  getalleverhouding,  die  feit 
dat  sommige  mense  van  Buffeljags  ‘n  dorp  wou  maak.  Die  uiteindelike  oorsaak  was  nie  soseer 
ontevredenheid  met  die  NG  Kerk  nie,  maar  die  houding  van  sekere  ampsdraers  van  die  NG  Kerk. 
Sommige  het  die  houding  gehad  van:  “Ons  is  groot,  julle  weet  niks  en  moet  aanvaar  wat  ons  sê  en 
klaar.  ” 

Die  mense  was  ontevrede  oor  die  manier  van  afstigting,  dit  is  nie  in  oorleg  met  al  die  lidmate  gedoen 
nie  en  al  die  inligting  is  nie  gegee  nie. 

Die  kerkplek  en  die  manier  waarop  daar  te  werk  gegaan  is  met  die  afstigting. 

Die  getalleverhouding  by  die  afstigting  was  nie  billik  nie,  die  poging  om  van  Buffeljags  ‘n  dorp  te 
maak  deur  die  kerk  daar  te  bou. 

Die  houding  en  optrede  van  ‘n  sekere  dominee  wat  by  die  afstigting  sy  eie  wil  op  die  mense  wou 
afdruk,  het  baie  te  make  gehad  met  die  uiteindelike  afstigting. 

Ons  was  nie  tevrede  dat  ons  as  lidmate  wat  al  die  jare  die  NG  Kerk  op  Swellendam  bygewoon  het, 
nou  moet  alles  los  en  nou  gaan  skuld  maak  om  in  Buffeljags  te  gaan  kerk  bou  nie  - Buffeljags  wat 
geen  dorp  is  nie.  Die  meeste  mense  het  tuishuise  op  Swellendam  gehad  of  gehuur  om  nagmaaltye 
daar  oor  te  bly. 


WAAROM  HET  U NIE  SOOS  BAIE  DIPTKA  MENSE  KERKREGTE 
AANVAAR  EN  IN  DIE  NG  KERK  GEBLY  NIE? 

Ons  het  ‘n  ruk  lank  by  die  NG  Kerk  aangebly,  maar  ons  het  nie  tevrede  gevoel  na  ons  soveel  ver- 
gaderings  gehou  het,  waar  saam  gebaklei  is  vir  ons  regte  nie.  Tweedens  het  die  NG  Kerk  se  Ring  en 
Ringskommissie  voor  ons  hand  en  mond  belowe  dat  ons,  as  Diptka  nie  wil  afstig  nie,  kan  die  afstigt- 
ing  van  Buffeljags  maar  sy  begrafnisbriefie  skryf  en  toe  ons  weer  hoor  het  hulle  afgestig. 

Ek  het  vertroue  verloor  in  die  NG  Kerk  se  dominees,  ek  het  oor  hulle  opregtheid  getwyfel.  Na  soveel 
vorige  teleurstellings,  was  ek  nie  seker  of  die  nuwe  plan  te  vertrou  was  nie. 

Die  kerkregteplan  was  nie  ‘n  weldeurdagte  plan  nie  en  dit  het  veroorsaak  dat  Buffeljags  vandag  nog 
daaronder  ly,  deur  lidmate  wat  eintlik  daar  hoort,  nie  daar  lidmate  is  nie. 

Die  kerkregteplan  was  vir  my  ‘n  onseker  saak.  Dit  het  gevoel  of  ‘n  mens  nie  regtig  ‘n  lidmaat  is  nie, 
maar  net  verdra  word  ter  wille  van  die  probleem.  Na  al  die  vorige  teleurstellings  het  ek  nie  geweet 
of  hulle  na  ‘n  jaar  of  twee  die  regte  gaan  terugtrek  nie. 

Na  al  die  pogings  en  die  houding  van  die  NG  Kerk  ampsdraers,  het  ek  nie  kans  gesien  om  langer  deel 
te  wees  van  hulle  nie,  van  die  dominees  het  ongeloofwaardig  opgetree,  ander  het  ons  regtig  probeer 
help.  Ek  sou  ‘n  dooie  lidmaat  geword  het  as  ek  daar  moes  bly. 

WAT  WAS  VIR  U UITSTAANDE  GEBEURTENISSE  TYDENS  DIE 
JARE  VAN  STRYD  1956  - 1958? 

Vir  my  was  uitstaande  dat  so  ‘n  klein  klompie  mense  so  kan  saamstaan  en  dinge  vermag.  Ons  was 
maar  baie  min  lidmate  in  daardie  tyd.  En  dat  ons  deur  die  genade  van  die  Here  nie  moed  opgegee 
het  nie  en  weer  by  ander  kerke  aangesluit  het  nie. 

Ek  dink  terug  aan  die  jare  toe  ons  nog  100%  as  ‘n  Diptkawyk  saam  gepleit  het  vir  ons  bestaan  in  die 
NG  Kerk.  Daar  is  baie  beloftes  gemaak,  maar  niks  is  nagekom  nie. 

Ek  onthou  die  woelinge  om  ‘n  kerk  te  kry  nadat  ons  van  die  Swellendamgemeente  uitgesluit  was  en 
die  Hervormde  Kerk  gesê  het  die  “deure  is  toe”. 

Ons  was  maar  altyd  op  die  verdediging.  Daar  is  gevra  as  die  mense  Hervormers  word  en  van  hulle 
gaan  dood  of  hulle  in  die  NG  Kerk  begraafplaas  begrawe  kan  word.  Die  antwoord  was  negatief. 
(Daar  was  toe  nog  nie  ‘n  munisipale  begraafplaas  nie.) 

Uitstaande  was  die  kerkbou  en  inwyding  terwyl  ons  nog  ‘n  wyk  van  Kaapstad  was.  Die  eerste  diens 
op  Landplaas  was  vir  my  iets  baie  besonders. 

WAT  WAS  VIR  U UITSTAANDE  GEBEURTENISSE  TYDENS  DIE 
JARE  VAN  GROEI  1958  - 1998  ? 

Dit  is  vir  my  uitstaande  dat  so  klein  klompie  mense  kon  oorleef  en  dat  daar  so  baie  Hervormers  in 
die  buitewyice  opgespoor  is  en  bedien  kon  word. 

Dit  is  wonderlik  dat  ons  gemeente  so  gegroei  het  en  ook  op  George,  Mosselbaai  en  Oudtshoorn  en 
Worcester  ook  eie  kerkgeboue  op  gerig  is.  En  dat  dit  bewys  is  dat  die  Here  sorg  vir  sy  kerk.  Ek 
onthou  dat  daar  kerkraadslede  in  die  NG  Kerk  voorspel  het,  dat  ons  ou  kerkie  tog  binne  drie  maande 
‘n  garage  sal  word.  A1  wou  sommige  mense  nie  hulle  kinders  in  ‘n  “kerksaal”  grootmaak  nie,  is  ons 
en  ons  kinders  gelukkig  en  gelowig;  as  die  grootte  van  die  gebou  of  gemeente  ‘n  verskil  gemaak  het, 
was  dit  eerder  positief  as  negatief. 

Die  geestelike  groei  by  myself  omdat  die  Hervormde  Kerk  my  geleer  het  om  na  preke  te  luister.  Die 
groei  van  die  gemeente  het  almal  verbaas. 

Die  harde  werk  en  hartlike  samewerking  in  die  eerste  jare,  die  groei.  Die  samewerking  met  die  lid- 
mate  wat  later  ingetrek  het  by  geleenthede  soos  die  Goudstormloop  en  Die  Skatte  van  die  See. 

WAT  WAS  DIE  HOUDING  VAN  DIPTKA  SE  MENSE  TEENOOR  U 
NADAT  U HERVORMERS  GEWORD  HET  ? 

Families  is  verdeel,  maar  die  ander  Diptkamense  het  die  stryd  gedeel  en  verstaan.  Hulle  het  dit  nie 
teen  ons  gehou  nie  en  bv.  ons  Dankfeeste  goed  ondersteun.  Die  ontevredenheid  was  nie  onder  die 
mense  onderling  nie,  maar  met  die  kerkleiding  se  houding. 

Ja,  soos  ons  maar  almal  mens  is,  was  daar  van  hulle  wat  aand  vir  aand  en  dag  vir  dag  by  die  ver- 
gaderings  gewees  het  en  saam  gepraat  het.  ‘n  Klomp  van  hulle,  toe  dit  lei  tot  oorgaan  na  Kaapstad, 
het  nie  kans  gesien  daarvoor  nie,  omdat  ons  so  min  lidmate  was.  Eers  was  dit  net  oom  Barrie-hulle 
en  ‘n  paar  ander  wat  oorgegaan  het  en  toe  het  baie  ander  gevolg. 

Sommige  mense  was  tevrede  met  die  beloftes  wat  gemaak  is  en  het  gedink  ons  is  maar  net  koppig. 
Ander  het  in  hulle  binneste  soos  ons  gevoel  en  ons  nie  kwalik  geneem  nie. 

Baie  was  maar  eers  stywerig  en  skepties. 

Ek  kon  nie  ‘n  verskil  agterkom  nie. 

Ek  dink  sommige  was  bly,  want  as  dit  nie  vir  die  Hervormers  was  nie  sou  hulle  nie  kerkregte  in 
Swellendam  gekry  het  nie. 

AS  U NOU  TERUGKYK  SOU  U DIT  WEER  GEDOEN  HET  ? 

As  ek  terugkyk  sal  ek  dit  weer  doen  as  daar  weer  so  gehandel  word  soos  destyds. 

Beslis,  ja. 

Met  dieselfde  stel  omstandighede,  sou  ek  dit  weer  gedoen  het. 

Die  NG  Kerk  het  baie  geleer  uit  die  hele  saak,  die  afstigting  van  Swellendam-Wes  is  heeltemal  anders 
hanteer. 

AS  U NOU  TERUGKYK  IS  U SPYT  DAT  U ‘N  HERVORMER 
GEWORD  HET? 

Nee,  ek  is  bly  dat  ek  ‘n  Hervormer  geword  het.  Die  Hervormde  Kerk  het  my  ‘n  dieper  belangstelling 
in  die  kerk  gegee.  In  die  prediking  word  klem  gelê  op  die  genade  van  God  en  nie  op  sondelysies  en 
dreiging  met  die  hel  nie.  Dit  het  my  ook  krities  gemaak  teenoor  dominees  en  kerklike  besluite.  In 
die  NG  Kerk  sou  ek  dalk  ‘n  dooie  lidmaat  geword  het. 

In  die  Hervormde  Kerk  het  ek  eers  begin  agterkom  waaroor  dit  werklik  gaan  in  die  geloof,  my 
geloofslewe  het  verdiep. 

Ek  is  trots  en  dankbaar  dat  ek  ‘n  Hervormer  is  omdat  ek  gelukkig  is  in  die  kerk.  Ek  stel  nie  belang 
in  groot  getalle  en  groot  geboue  nie,  die  wegraakkans  is  groter  daar. 

As  ek  terug  kyk  sal  ek  weer  ‘n  Hervormer  word.  Ek  is  nie  skaam  om  een  te  wees  nie.  In  die  gemeente 
het  die  gemeentelede  meer  inspraak  en  die  atmosfeer  is  meer  gemoedelik  omdat  ons  mekaar  almal 
ken. 

Ek  het  voor  die  moeilikheid  nie  eers  geweet  dat  daar  so  ‘n  kerk  soos  die  Hervormde  Kerk  is  nie,  maar 
ek  sal  nooit  kan  teruggaan  nie  - die  Hervormde  Kerk  het  my  ‘n  dieper  waardering  van  geloofsake 
gegee. 

Ek  is  nie  spyt  nie,  want  in  die  Hervormde  Kerk  is  jy  nader  verbonde  aan  die  kerk  en  predikant. 
Anders  as  wat  ons  gewoond  was  by  die  NG  Kerk  was  al  die  Hervormde  predikante  tot  nou  toe,  mense 
by  wie  ‘n  mens  tuis  gevoel  het  en  lekker  gekuier  het. 

LOS  BROKKIES  UIT  DIE  NOTULEBOEKE 

Gideon  Odendaal  was  skriba  van  die  stigting  van  die  gemeente  tot  1968. 

Dawie  Fourie  was  skriba  van  1968  tot  1975. 

Johannes  Swart  was  skriba  van  1975  tot  1995. 

Hennie  Vermeulen  is  skriba  vanaf  Mei  1995  tot  op  hede. 

Johannes  Swart  was  vanaf  1956  die  kassier,  toe  Swellendam  nog  ‘n  wyk  van  Kaapstad  was,  maar  met 
eie  rekening  en  boeke. 

LG  Swart  stel  in  1957  voor  dat  die  wyk  iets  gee  vir  die  Kaapstadse  kerkraad  vir  hulle  boufonds  en  na 
bespreking  word  daar  besluit  om  £25  te  gee. 

Die  huis  in  Stasiestraat  word  in  1958  vir  £2  300  gekoop. 

Op  ‘n  gemeentevergadering  van  1 1 April  1958  stel  broeder  LG  Swart  en  Mev.  A van  As  voor,  dat 
Swellendam  afstig  van  die  Gemeente  Kaapstad. 

16  Junie  1958.  Die  Gemeente  word  amptelik  gestig. 

Ds.  MJ  Naude  word  op  5 April  1959  in  die  gemeente  bevestig. 

Op  ‘n  Gemeentevergadering  op  25  April  1959  verduidelik  ds.  Naude  die  gebruik  van  die 
Nagmaaltafelkollekte. 

Op  5 Mei  1960  dra  die  NHSV  £50  vir  die  orrelfonds  en  £50  vir  die  skoonmaak  en  verfraaiing  van  die 
kerkterrein,  by. 

Julie  1960.  Die  kerkklok,  wat  die  NHSV  geskenk  het,  word  by  die  dokke  gehaal. 

Die  ringsvergadering  van  1961  vind  op  Swellendam  plaas. 

Die  Sustersvereniging  oorhandig  op  4 Augustus  1962  ‘n  tjek  van  R1160  aan  die  Kerkraad  vir  die 
orrelfonds.  Tannie  Kootjie  Barrie  stel  voor  dat  ‘n  geboutjie  by  die  veilingkrale  opgerig  word  om  die 
verskaffing  van  verversings  te  vergemaklik. 

Die  gemeente  dra  80  sent  per  lidmaat  by  vir  die  hofsaak  teen  dr.  AS  Geyser. 

Ds.  Buitendag  bedank  die  NHSV  vir  die  mooi  kas  wat  hulle  in  die  konsistorie  laat  insit  het. 

Die  finansiële  kommissie  word  in  Maart  1965  op  versoek  van  Ds  Botha  aangestel. 

Op  7 Mei  1966  word  besluit  om  ‘n  Sondagskoolpiekniek  op  Appelsbos  van  Pieter  Swart  te  hou. 

Op  versoek  van  die  NHSV  besluit  die  Gemeentevergadering  op  15  Januarie  1968  om  ‘n  toring  by  die 
kerk  op  te  rig. 

In  1969  was  die  totale  inkomste  R8552.55  en  die  uitgawes  R7703.92. 

13  Mei  1970  Die  gemeente  bespreek  die  moontlikheid  om  ‘n  nuwe  pastorie  te  bou,  na  die  ou  pasto- 
rie  in  die  aardbewing  beskadig  is. 

Die  totale  inkomste  van  die  gemeente  in  1970  was  R93 15.70,  en  die  uitgawe  R8425.90. 

Ina  Stemmet  word  op  10  Februarie  1971  aangestel  om  te  help  met  die  kassierswerk. 

21  April  1971  Die  gemeente  vra  die  munisipaliteit  om  Bronnstraat  te  teer. 

Daar  word  ook  besluit  om  die  bou  van  die  pastorie  uit  te  stel. 

Die  heringebruikneming  van  die  herboude  kerkgebou  vind  plaas  op  2 Mei  1971. 

Op  1 Augustus  1971  vertrek  die  Bothas  na  Drie  Riviere.  Daar  is  gekla  dat  die  R50.00  wat  vir  die 
afskeid  bestee  is,  te  veel  was. 

Die  laaste  deel  van  1971  en  die  hele  1972  is  daar  vele  kort  notules  van  beroepsvergaderings. 

In  1971  was  die  traktement  van  ‘n  leraar  met  3 jaar  diens:  R3  900.00 

3 - 5 jaar  diens:  R4  1 0 1 .00 
6-8  jaar  diens:  R4  260.00 
na  8 jaar  diens:  R4  452.00 
Reiskoste  vir  10  000  myl:  R1  1 12.00  per  jaar. 

Die  Jaarprogram  van  1973  het  die  eredienste  so  gereël: 
lste  Sondag  Swellendam  - Oggend 
Worcester  - Aand 
2de  Sondag  Oudtshoorn  - Oggend 
Swellendam  - Aand 
3de  Sondag  Swellendam 
4de  Sondag  Oudtshoorn  - Oggend 
George  - Aand 

5de  Sondag  Oudtshoorn  - Oggend 
George  - Aand 

In  September  1973  besin  die  kerkraad  oor  die  Jakarandabome  wat  die  Munisipaliteit  voor  die  kerk 
geplant  het.  Hulle  sal  dit  verwyder  as  die  kerkraad  so  sou  besluit.  Die  skriba  Dawid  Fourie  wil  hê 
dat  ander  bome,  wat  nie  die  muurtjie  sal  oplig  nie,  geplant  word.  Die  kerkraad  besluit  daarteen. 
April  1974  Ouderling  Albertus  Moolman  bedank  na  baie  jare  as  superintendent  van  die  Sondagskool 
weens  sy  swak  gehoor  en  gesondheid. 

Die  kerkraad  besluit  op  1 1 Julie  1975  om  beswaar  aan  te  teken  teen  die  nuwe  sangbundel  (proefbun- 
del)  omdat  dit  ook  Hallelujaliedere  bevat. 

Februarie  1976  Sensus  word  in  Worcester  gedoen  deur  kaartjies  in  posbusse  te  plaas. 

Oudtshoorn  en  Outeniqua  stig  in  1976  af  met  34  en  65  lidmate  onderskeidelik. 

Ds  Huyzers  het  weer  tydens  vakansies  hier  gehelp. 

Januarie  1977  Die  predikant  werk  nege  dae  per  maand  in  gemeentes  Oudtshoorn  en  Outeniqua. 
Maandeliks  dra  die  gemeente  soos  volg  by  tot  die  kombinasie: 

Swellendam  - R556.00,  Oudtshoorn  - R 125.00,  Outeniqua  - R238.00. 

Januarie  1978  Die  plan  vir  aanbou  van  saal  aan  kerk  word  goedgekeur. 

16  Junie  1978  Ds.  Brandt  preek  die  Sondag  by  die  gemeente  se  20ste  verjaardag.  Die  vorige  Saterdag 
was  almal  gesellig  saam  op  Sandkraal. 

Oktober  1978  Die  nuwe  psalm-  en  gesangeboek  word  in  gebruik  geneem. 

Februarie  1 979  Totale  begroting  vir  die  jaar  is  : R 1 3 54 1 .00. 

23  September  1979  Die  orrel  sal  die  gemeente  nou  R4  056.00  kos.  Die  NHSV  sal  die  Kerkraad  help 
om  die  orrel  te  betaal. 

Ds.  Boshoff  word  gelukgewens  met  sy  doktorsgraad  wat  hy  pas  ontvang  het. 

Die  orrel  word  Maart/April  1980  installeer. 

In  1980  word  daar  ‘n  jeugkamp  by  die  Bontebokpark  gehou. 

1983  Dankfees  etekaartjies  - R3.50  en  R2.50. 

Begroting  - R25.00  per  lidmaat  per  maand. 

Op  ‘n  voorstel  van  Dawie  Swart  word  daar  besluit  dat  offergawes  maandeliks  ingesamel  moet  word 
in  plaas  van  jaarliks. 

Julie  1983  Ds.  Wolmarans  neem  die  beroep  aan  na  Wespark.  Die  vergadering  bespreek  die  verbre- 
king  van  die  kombinasie  met  Oudtshoorn  en  Outeniqua. 

September  1983  Ds.  Willie  Engelbrecht  word  gevra  om  as  pastorale  hulp  hier  te  kom  werk  teen 
R900.00  per  maand,  reiskoste  ingesluit. 

1984  Die  kerk  se  dak  waai  gedeeltelik  af. 

Mei  1984  Die  kerkraadslede  kan  of  gewone  dasse  of  strikdasse  dra  soos  elkeen  verkies,  met  die  ver- 
standhouding  dat  dit  dasse  met  stemmige  kleure  sal  wees. 

1985  ‘n  Brandkluis  word  in  die  kerk  ingebou. 

Die  eerste  ouderling  vir  Bredasdorp,  Kobie  dut  Toit,  word  op  1 Junie  1986  voorgestel. 

Worcester  word  van  1 Januarie  1987  deel  van  Stellenbosch-gemeente. 

25  Januarie  1987  Die  nuwe  kategeseboeke  word  aan  die  gemeente  bekendgestel. 

1987  Dankfees  etekaartjies  - R5.00 

1988  Begroting  - R36.00  per  lidmaat  per  maand. 

1988  Dankfees  inkomste  - R8  779.00. 

1989  ‘n  Tweede  motorhuis  word  by  die  pastorie  aangebou. 

Daar  word  besluit  om  rou  vleis  by  die  Dankfees  te  verkoop. 

1990  se  Dankfees  het  R21  000  opgelewer. 

Aug  1990  Die  NHSV  laat  maak  40  Mahoniestoele  by  Louis  Odendaal  teen  R 150.00  stuk. 

Augustus  1990  Bredasdorp  hou  dankfees. 

Op  21  Oktober  1990  was  daar  ‘n  kanselruiling  met  Buffeljags  NG  Kerk. 

September  1990  ‘n  Klompie  lidmate  stap  Swellendam  se  vyfdag  staproete  en  daama  het  Herman  en 
Christa  Lourens  nog  nie  ophou  stap  nie. 

1990  Kerslig,  vers  en  melodie-aand  te  Bredasdorp. 

1991  Renett  Odendaal  is  hoofdogter  by  Buffeljagsrivier  Laerskool. 

Die  kerktoring  is  in  1991  op  aandrang  van  Lampie  de  Wet  skoongemaak. 

Pieter  Swart  beland  onder  sy  trekker  se  wiele  Augustus  1991. 

Op  6 Februarie  behandel  die  Kerkraad  ‘n  brief  van  ouderling  Andre  Rall  waarin  hy  vra  dat  daar 
ondersoek  gedoen  moet  word  na  die  moontlikheid  van  ‘n  ander  pastorie.  Hy  het  op  ‘n  Vrydagmiddag 
by  die  pastorie  besoek  afgelê,  na  die  tale  in  die  straat  geluister,  niks  gesê  nie  en  die  brief  geskryf. 
Op  6 Augustus  1992  besluit  die  Kerkraad  dat  nagmaalkelkies  gebruik  kan  word. 

Goudstormloop  1994  verdubbel  die  gewone  inkomste  van  die  dankfees. 

1995  Drie  van  die  agt  prefekte  by  Swellendam  Laerskool  is  Hervormers,  t.w.  Nelis  Swart,  Petrus 
Lourens  en  Yvette  Swart  - hoofmeisie. 

Die  pastorie  in  Bronnstr  1 word  op  26  Augustus  1995  betrek. 

Daar  is  in  veertig  jaar  slegs  een  lidmaat  met  die  Formulier  van  die  Ban  van  die  Kerk  afgesny. 


HUIDIGE  KERKRAAD 


Voor  v.l.n.r.:  DJ  Huyzers,  H Vermeulen,  PM  Smit,  Ds.  TF  Joubert,  PvN  Swart,  JJ  Prinsloo 

Agter  v.l.n.r.:  LHJ  van  Nieuwenhuizen,  CMJ  van  Nieuwenhuizen,  MJ  Swart,  J Swart,  MA  Joubert, 
PL  Lourens,  BPJ  Badenhorst,  D Lourens,  JC  Coetzer,  GJ  Odendaal 

Afwesig:  JSJ  van  Schoor,  JM  le  Grange,  M Cornelissen,  JP  van  Zyl,  ACS  de  Beer 

STATISTIEK 


Belydend  Sieletal 


1958 

26 

38 

Lidmate  van  Kaapstad  word  lede  van  die  nuwe  gemeente  Swellendam 

1959 

78 

126 

Ds.  MJ  Naude  word  bevestig  as  eerste  predikant  van  die  gemeente. 

1960 

104 

183 

1961 

131 

205 

Ds.  Thys  Naude  vertrek.  Ds  FJH  Buitendag  word  bevestig. 

1962 

124 

209 

1963 

146 

254 

1964 

124 

216 

Ds.  Frikkie  Buitendag  vertrek. 

1965 

139 

247 

Ds.  CG  Botha  word  bevestig. 

1966 

172 

303 

1967 

165 

278 

1968 

171 

293 

Tiende  bestaansjaar  word  gevier. 

1969 

187 

317 

1970 

183 

305 

1971 

180 

294 

Ds.  Stoffel  Botha  vertrek 

1972 

198 

314 

1973 

179 

249 

Prop.  DJ  Muller  word  georden  en  bevestig. 

1974 

180 

271 

1975 

184 

275 

Jan.  Ds.  Diederik  Muller  vertrek.  Feb  Prop.  PB  Boshoff  word  georden 

1976 

210 

310 

Oudtshoom  en  Outeniqua  stig  af. 

1977 

107 

161 

1978 

105 

156 

1979 

103 

174 

1980 

104 

147 

1981 

100 

132 

Januarie  Dr.  Piet  Boshoff  vertrek  Ds.  NM  Wolmarans  word  bevestig 

1982 

104 

142 

1983 

88 

118 

Ds.  Nic  Wolmarans  vertrek 

1984 

125 

173 

Ds.  WJ  Engelbrecht  (emeritus)  kom  werk  as  pastorale  hulp. 

1985 

165 

391 

1986 

188 

417 

Worcester  resorteer  onder  stellenbosch 

1987 

140 

183 

Bredasdorp  begin  ontwikkel  Desember  Ds.  Willie  Engelbrecht  vertrek 

1988 

173 

244 

Januarie  Ds.  TF  Joubert  word  bevestig 

1989 

174 

250 

1990 

160 

232 

1991 

152 

215 

Mosselbaai  stig  af,  (Riversdal,  Stilbaai  en  Albertinia  na  Mosselbaai) 

1992 

160 

229 

1993 

165 

231 

Goudstormloop 

1994 

174 

246 

Skatte  van  die  See 

1995 

200 

272 

1996 

196 

269 

1997 

197 

275 

1998 

194 

272 

Veertigste  bestaansjaar  word  gevier 

